Shaheem Ge Message: Quranun Social Media Furaala, Ei Nooreh! - Vaguthu\nކުރީގެ އިސްލާމިކް މިނިސްޓަރު ޑރ. ޝަހީމް.\n"ގުރުއާން ޗެލެންޖް" ގައި ހުރިހާ އެންމެން ބައިވެރިވެ، ކީރިތި ގުރުއާނުން ސޯޝަލް މީޑިއާ ފުރާލަ ދެއްވުމަށް ކުރީގެ އިސްލާމިކް މިނިސްޓަރު އަދި މަޝްހޫރު ދީނީ އިލްމުވެރިޔާ ޑރ. މުހައްމަދު ޝަހީމް އަލީ ސައީދު ގޮވާލައްވައިފިއެވެ.\nސޯޝަލް މީޑިއާގައި ޝަހީމް ފެއްޓެވި ގުރުއާން ހަތިމް ކުރުމުގެ ޗެލެންޖަށް ގިނަ ބައެއްގެ ތާއީދު ވަނީ ލިބިފައެވެ.\nޝަހީމް ކުރެއްވި ޓުވީޓެއްގައި ވިދާޅުވީ ގުރުއާން ކިޔެވުމުގެ ޕްރޮގްރާމް މި މަހުގެ 17 ވަނަ ދުވަހާ ހަމައަށް ކުރިއަށް ދާނެ ކަމަށާއި އެ ދުވަހު ހަތިމް ކުރައްވާނެ ކަމަށެވެ.\nޝަހީމް ވަނީ އެކިއެކި ކިޔެވުންތައް ކިޔެވުމަށް ފަހު ވީޑިއޯ ސޯޝަލް މީޑިއާގައި ހިއްސާ ކުރުމަށް އާންމުންގެ ކިބައިން އެދިވަޑައިގެންފައެވެ. އަދި ގުރުއާނަކީ ނޫރު ކަމަށާއި، އަލިވާނެ ކަމަށް އޭނާގެ ޓްވީޓުގައި ވަނީ ވިދާޅުވެފައެވެ.\n"އެކި ކިޔެވުންތައް ފޭސްބުކްގައި ޝެއާ ކުރައްވާށެވެ. ގުރުއާނުން ސޯޝަލް މީޑިއާ ފުރާލާށެވެ. އެންމެން އަޑު އަހާށެވެ. އެއީ ނޫރެކެވެ. އަލިވާނެއެވެ،" ޝަހީމް ވިދާޅުވިއެވެ.\nQur'an kiyevumuge Program 17 April 2020 vaa hukru dhuvahaa hama ah kuriyah dhaane eve. Insha Allah Alhugandu Khathim kuraanee edhuvahu eve. Eki kiyevunthah Facebook ga share kuravaasheve. Qur'an in Social Media furaalaasheve. Emmen adu ahaasheve. E"ee noorekeve. Alivaane eve.\nދުނިޔޭގެ އެކިކަންކޮޅުތަކުގައި ހަލުވިކަމާ އެކު ފެތުރެމުން އަންނަ ކޮވިޑް-19 އާ ގުޅިގެން ސިއްހީ އިދާރާތަކުންނާއި ކަމާބެހޭ މާހިރުން ގޭގައި މަޑުކުރުމަށް ގޮވާލައި، އެ ވައިރަހާއި ގުޅިގެން މުޅި ދުނިޔޭގެ ވެސް ގިނަ އޮފީސްތަކެއް އަދި ސްކޫލަތަކެއް ބަންދު ކުރުމާ އެކު ގޭގައި ތިބޭ ވަގުތުތައް އިންތިހާ އަށް އިތުރުވެގެން ދާން ފެށުމުން ސޯޝަލް މީޑިއާ ޗެލެންޖުތަކެއް ވަނީ ފަށައިފައެވެ.\nމި ޗެލެންޖުތަކުގެ ތެރެއިން މިހާރު މަގުބޫލް އެއް ޗެލެންޖަކީ ފާހަނާގައި ބޭނުން ކުރާ ޓޮއިލެޓް ޕޭޕާ ރޯލަކުން "ޖަގަލް" ކުރުމުގެ ޗެލެންޖެވެ. މި ޗެލެންޖުގައި މަޝްހޫރު ފުޓްބޯޅަ ކުޅުންތެރިންނާއި އާންމުން ބައިވެރިވި އިރު، ދިވެހި ސަރުކާރުގެ އިސް ބައެއް ވެރިން ވެސް މި ޗެލެންޖުގައި ބައިވެރިވެވަޑައިގެންނެވިއެވެ.\nއެކަމަށް ފާޑު ވިދާޅުވެ، ޝަހީމް ވިދާޅުވި ގޮތުގައި މި ވަގުތަކީ ބޭކާރު ކަންކަން ކުރުމަށް ވުރެ ބޮޑަށް އަޅުކަން ކުރުމާއި ދުއާ ކުރުން މަތީގައި ދެމި ތިބެންވީ ވަގުތެވެ.\nޝަހީމް ވިދާޅުވީ އިސްލާމީ އުންމަތަށް ހިތާމަވެރި ވަގުތަކަށްވާތީ ﷲ އަށް ކުއްތަންވުމުގެ ގޮތުން އެންމެންވެގެން ހަތިމް ކުރަން ފެށުނީ ކަމަށެވެ. މިކަމުގައި ބޮޑެތި މީހުންނާއި ކުޑަކުދިންނަށް ބައިވެރިވެވޭނެ ކަމަށް ވެސް ޝަހީމް ވިދާޅުވިއެވެ.\nނޫސްތަކަށް ނާރައިގެން އަންނި ދެރެވާނެ ދޯ.. ޝަހީމު މާވަރުގަދަކޮށްފި ވިއްޔާ..!\nމިހާދުވަހު ކޮރޯނާގެ ބިރުވެރިކަން ބޮޑުވާހެން ހީވާތީ ފިލާފަ އޮތީ..އަންނި ހަމަ ކުޑަކޮށްވެސް ބަލިފެތުރުން ކޮންޓްރޯލް ވީހެން ހީވާއިރަށް ހޮރުން ނިކުމެ.. މިއުޅެނީ ނޫސްތަކުގެ ހެޑްލައިން ހޯދަަން..\nއައްދޭ ކަމަކުނުދާނެ ޝަހީމު މާވަރުގަދަ އެބަކުރޭ.. އޭނާޔާ ދިމާކޮލްލީމަ ހެޑްލައިން މިފަހަރު ލިބޭނީ.. މީ އަންނީގެ ފޭކްސްޓްރެޓަޖީއަކީ..\nއެނޫންނަމަ ކޮންބަޢަވާތަކޭ.. ތީ އެއްޗޭ ކިޔާކަށް.. އަމިއްލަ ގާބިލުކަން ނެތިގެން ދޯކޮށް ލީ..\nއެކަން މި ފަހަރުވެސް ސާބިތުވެއްޖެ.. ކަމެއް ޖެހުނީމަ އިބޫ ބޮލަށް ކަނޑާފަ ފިލީ.. ހަމަ ނިމޭއިރަށް ހޮރުން ބޯދިއްކޮށް އަޑުގަދަ ކުރަނީ..!\nއޭޕްރީލް 1, 2020 11:58\nޤުރްއާނަށް ޢަމަލް ކުރަންވީ! އެކަން ނުކުރެވި ކިޔެވީމަ އޮތީ ކޮންފައިދާއެއް! ސޯޝަލް މީޑިއާ ފުރާލީމަ އޮތީ ކޮންކަމެއް؟ ކޮންކަހަލަ މަގެއް މީސްތަކުންނަށް ތިދައްކަނީ!!!\nގުރްއާނަކީ ހުރިހާ ބައްޔަކަށް ހުރި ޝިފާ އެކެވެ. އަލްއަންފާލް ސޫރަތުގެ 24 ވަނަ އާޔަތުގައި ﷲ ވަޙީ ކުރައްވަނީ މިފަދައިންނެވެ. (يَا أَيُّهَا الَّذِينَ آمَنُوا اسْتَجِيبُوا لِلَّـهِ وَلِلرَّسُولِ إِذَا دَعَاكُمْ لِمَا يُحْيِيكُمْ) މާނައަކީ: " އޭ إيمان ވެއްޖެ މީސްތަކުންނޭވެ! ތިޔަބައިމީހުންނަށް ދިރުންދޭ ކަމަކަށް رسول އާ ތިޔަބައިމީހުންނަށް ގޮވައިލައްވާހިނދު، اللَّه އަށާއި، رسول އާއަށް ތިޔަބައިމީހުން އިޖާބަ ދޭހުށިކަމެވެ!"\nއިންޝާﷲ ވަރަށް ބާރަށް ހަމަ ކުރިއަށް ދަނީ. ހިތްދަތިވެ އަސަރުކުރަނީ ލާދީނީ މީހުންނާއި އެމީހުންނަށް ހިތްވަރު ދީގެން ތިބޭ މީހުން. ކޮންމެ ދުވަހަކު ގުރުއާން ކިޔަވަމޭ ބުންޏެއް ކަމަކު އެހެން މީހުން ގުރުއާން ކިޔަވާތަން ފެނުނީމަ ރުޅިއައިސް ރަތްވެ ފާޑުފާޑުގެ ޕޯސްޓު ކުރަނީ ދީނާމެދު ޣީރަތްތެރިކަމެއް ނެތް ޚަސީލަތް ނުބައި މީހުން.


Shiyam Ah Dhin Hamalaa European Conservatives Party In Kuhverikohfi - Vaguthu\nޝިޔާމަށް ދިން ހަމަލާ ޔޫރަޕިއަން ކޮންޒަވޭޓިވް ޕާޓީން ކުށްވެރިކޮށްފި\nނައިފަރު ދާއިރާގެ މެންބަރު އަހްމަދު ޝިޔާމް – ފޮޓޯ: މަޖިލިސް\nޤާނޫނު އަސާސީ އިސްލާހް ކުރުމަށް ރައްޔިތުންގެ މަޖިލީހުގައި ބޭއްވި ޖަލްސާގައި އިދިކޮޅު ޕީޕީއެމްގެ ނައިބު ރައީސް، ރައްޔިތުން މަޖިލީހުގެ ނައިފަރު ދާއިރާގެ މެންބަރު އަހްމަދު ޝިޔާމަށް، އެމްޑީޕީގެ މެންބަރުން ދިން ހަމަލާ ޔޫރަޕިއަން ކޮންޒަވޭޓިވް އެން ރިފޯމިސްޓް ޕާޓީ (އީސީއާރް) އިން ހަރުކަށި އިބާރާތުން ކުށްވެރިކޮށްފިއެވެ.\nއީސީއާރް އަކީ 21 ގައުމެއްގެ 24 ސިޔާސީ ޕާޓީއަކާއި މިނިވަން މެންބަރުން ހިމެނޭ އެލަޔަންސެކެވެ.\nއީސީއާރްގެ ބަޔާނުގައި ވަނީ އެމްޑީޕީގެ މެންބަރުން ޝިޔާމަށް ހަމަލާދިން ކަމާއި، އެމައްސަލައިގެ ޖިނާޢީ ތަޙްޤީޤެއް ފުލުހުން ފަށާފައިވާކަން ފާހަގަ ކޮށްފައެވެ. އަދި މަޖިލީހުގައި ތިބެނީ އިދިކޮޅު ނުވަ މެންބަރުން ކަން ވެސް ފާހަގަ ކޮށްފައި ވެއެވެ. "އިދިކޮޅު ޕީޕީއެމް މެންބަރުން މަޖިލީހަށް ވަދެ، ބަހުސްގައި ބައިވެރިވުމަށް ވަނީ ހުރަސް އަޅާފައެވެ. ހަމައެކަނި ޗެމްބަރުގައި ތިބުމަށް ފުރުސަތު ދީފައި ވަނީ ވެރިކަން ކުރާ ޕާޓީގެ މެންބަރުންނަށް އެކަންޏެވެ." ބަޔާނުގައި ބުނެފައިވެއެވެ.\nބަޔާނުގައި ފާހަގަ ކޮށްފައިވާ ގޮތުގައި މަޖިލީހުގައި ހިނގައި ދިޔަ ހަމަނުޖެހުމަކީ 2004 ވަނަ އަހަރުން ފެށިގެން ރާއްޖޭގެ ޑިމޮކްރަޓިކް މުއައްސަސާތައް އިސްލާހް ކުރުމަށް ކުރަމުން އަންނަ މަސައްކަތައް ކުރިމަތިވި ގޮންޖެހުމެވެ. އަދި މިއީ ރައްޔިތުންގެ މަޖިލީހުގައި މަސައްކަތް ކުރާ އިދިކޮޅު މެންބަރުންގެ ހިތުގައި ބިރުވެރިކަން އުފެއްދުމަށް ހިންގާފައިވާ އަމަލެއް ކަމަށް ވެސް އީސީއާރް އިން ބުންޏެވެ.\nއިދިކޮޅު ޕްރޮގްރެސިވް ކޯލިޝަނުން ވަނީ މަޖިލިސް ޖަލްސާ ބޮއިކޮޓް ކޮށްފައިކަން ފާހަގަކޮށް އީސީއާރް އިން ބުނީ މަޖިލީހުގެ މެޖޯރިޓީ ލިބިފައި ވުމަކީ ހަމަނުޖެހުން ހިންގިދާނެ ސަބަބެއް ނޫން ކަމަށެވެ.\n"އީސީއާރް އިން ދިވެހި ސަރުކާރަށް މިގޮވާލަނީ މިމައްސަލައިގެ ދެފުއްފެންނަ ތަޙްޤީޤެއް ކުރުމަށެވެ. އަދި ސަރުކާރަށް މިގޮވާލަނީ ޑިމޮކްރަޓިކް ހަމަތަކާއި އުސޫލުތައް ހިފެހެއްޓުމަށެވެ." ބަޔާނުގައި ބުނެފައި ވެއެވެ.\nއީސީއާރް އިން ވަނީ ދިވެހި ސަރުކާރުން މިހާރު ޑިމޮކްރަސީގެ ހަމަތަކާއި ހިލާފަށް ހިންގަމުން ގެންދާ ކަންތައްތަކާއި މެދު ޔޫރަޕިއަން ޔޫނިއަން އިން ފިޔަވަޅު އެޅުމަށް ވެސް ގޮވާލާފައެވެ.\nމެންބަރު ޝިޔާމަށް ހަމަލާދިން މައްސަލަ ފުލުހުން ތަޙްޤީޤު ކުރަމުން ގެންދާކަމަށް ވިދާޅުވި ނަމަވެސް އެމްޑީޕީގެ ވެރިން އެކަމާއި ނުރުހުން ފާޅުކުރުމުން މައްސަލައިގެ ތަޙްޤީޤު ރަނގަޅަށް ކުރިއަށް ހިނގައިދާނެ ކަމާއި މެދު ވަނީ ސުވާލު އުފެދިފައެވެ.\nއިންތިޚާބުގައި ރައްޔިތުން ބުނީ ސަރުކާރު އިސްލާހު ވާން: ޝިޔާމް\nފޮށިތަކުގެ ނަތީޖާ ބަދަލު ކުރަން އެމްޑީޕީން ދަނީ ނުފޫޒު ފޯރުވަމުން: ޝިޔާމް\nޖޫން 9, 2020 00:52\nއެއްކަލަ ހުޅަނގުގެ ލާދީނީ މީހުން ބުނާއެއްޗެހި މުހިންމުވީތާ މިހާރު ޕީޕީއެމް??\nޖޫން 9, 2020 04:33\nއީސީއާރަކީވެސް ޔަހޫދިބައެއްވިއްޔާ ބަޔާންނެރެފަ އެހިސާބުން ނިމޭނީއެވެ. އަމަލެއް ނުހިގާނެއެވެ.\nޖޫން 9, 2020 06:52\nފިނޑި ކަލޯ ބިސްކަލޯ ނުނިކުމެއްޖެއްޔާމ ގަދަކަމުންވެސް ނެރޭނަން. ތިމާވަރުގެ މީހަކުނެތިގެން ނޫޅޭތި މަޖްލިސްއެތެރޭގަ. މިއީ ނައިފަރު ވަކަރުގެއެއް ނޫން.\nޖޫން 9, 2020 07:01\nއީސީއާރުން އެބަޔާން ނެރޭނީ ގައިމުވެސް ވަރަށްބޮޑަށް ބައްލަވާފަ، އަޅެމިޤައުމުގެ ހިޔުމަން ރައިޓްސް ކޮމެޓީ ކޮބައިބާ! މަޖިލީހުގެ ރައީސް އިސްތިއުފާދީ! އެނާއަކަށް މެންބަރުންނެއްނުބެލެއި\nޖޫން 9, 2020 07:03\nޗަކޮއެ އެ ޕާޓީ މީހުނައް ސޭ ދީގެން ތިއުޅެނީ\nޖޫން 9, 2020 08:35\nކަލޯ ޕީޕީއެމް ޕީއެންސީ ދިވެހިރާއްޖޭގެ ފޭންރާން ވީދައެއްނުލާނެ ބަޔަކުއެއްޗެއްބުންޖަސް ކަންކުރާނީ ވިސްނާފަ މިދޯހަޅިސަރުކާރުގަ ނޯޅޭ މިނިސްޓްރީއެއްމިހާރު ނެތެވެ އިސްތިއުފާދީފަ ދުރަށްޖެހިލައްވާ ރައްޔިތުންގެ ހައްގުހަމުގަވާ ކައުންސިލްވެސް ފެނާނުލާ ތިޔަ ދިރުވާލީ ތާރީހުން ފޮހެވޭނެތޯ.\nޖޫން 9, 2020 10:30


ކޮލަމް ކޯދު: ބަޤަރާ ސޫރަތުގެ މައްޗަށް ބަލައިލުމެއް 4\n(އޮކްޓޫބަރު 27، 2016ގެ އަދަދާ ގުޅޭ)\nކޮލަމް: ގާނޫނީ ދައުލަތެއް، ރައްޔިތުންގެ ވެރިކަމެއް\n"ގާނޫނީ ދައުލަތެއް، ރައްޔިތުންގެ ވެރިކަމެއް"، މި ސުރުހީގެ ދަށުން އަޅުގަނޑު އެންމެ ފުރަތަމަ ލިޔުނު މަޒްމޫނުގައި އަލި އަޅުވާލައިފައި ވާނީ، ޤާނޫނުއަސާސީ 2008 ވަނަ އަހަރު އިސްލާހު ކުރުމަށް ފަހު އިންތިހާބުވި ރައްޔިތުންގެ މަޖިލިސްގެ ދެ ދައުރުން، ރައްޔިތުންނަށް ކުރެވުނު ތަޖުރިބާގެ މައްޗަށެވެ. މިފަހަރުގެ މަޒުމޫނުގައި އަޅުގަނޑު އަލި...\nOctober 04, 2016 40\nސަރުކާރުން ކާޑަށް ދެމުން އައި ސަބްސިޑީ ނިކަމެތިންނަށް އެކަނި ހާއްސަ ކުރުމަށް ފަހު، ކާޑުގެ ބާވަތްތަކުގެ އަގު 100 ޕަސެންޓަށް ބޮޑުކުރިކަން އިއުލާން ކުރި ގޮތާ މެދު ސުވާލު ނުއުފައްދާ އެކަކު ވެސް މި ގައުމުގައި ހުރި ހެނެއް ހިއެއް ނުވެ އެވެ. ކާޑުގެ އަގު މިއިން ޒަމާނެއްގައި ބޮޑު ނުވާ ވަރަށް ބޮޑުކުރިކަން ސަރުކާރުން މިދިޔަ ބުރާސްފަތިދުވަހު...\n(ސެޕްޓެމްބަރ 7، 2016 ދުވަހުގެ އަދަދާ ގުޅޭ)\n"ޤާނޫނީ ދައުލަތެއް، ރައްޔިތުންގެ ވެރިކަމެއް"، މި ނަމުގައި މަޒުމޫނުތަކެއް ލިޔަން މި ގަސްދުކުރީ އަޅުގަނޑަށް ލިބިފައިވާ ތައުލީމާއި ޤާނޫނީ ދާއިރާގައި މި ހޭދަކުރި ފަންސަވީހަކަށް އަހަރު...


Colombo Port Eastern Container Terminal vikkaeh nulaane: Boduvazeeru\nކޮލޮމްބޯ ޕޯޓް އީސްޓާން ކޮންޓެއިނާ ޓާމިނަލް ވިއްކައެއްނުލާނެ: ބޮޑުވަޒީރު\nކޮލޮމްބޯ ޕޯޓް އީސްޓާން ކޮންޓެއިނާ ޓާމިނަލް ވިއްކައެއްނުލާނެ ކަމަށް ބޮޑުވަޒީރު ވިދާޅުވޭ\nސްރީ ލަންކާގެ ބޮޑުވަޒީރު މަހިންދަ ރާޖަޕަކްސަ ނޫސްވެރިންނަށް ވިދާޅުވި ގޮތުން ކޮލޮމްބޯ ޕޯޓް "އީސްޓާން ކޮންޓެއިނާ ޓާމިނަލް" (އީސީޓީ) ވިއްކައެއް ނުލައްވާނެ އެވެ. ވިދާޅުވީ ބޭރު ގައުމަކަށް އަދި ގައުމުން ބޭރު އެއްވެސް ކުންފުންޏަކަށް ވެސް އީސީޓީ ކުއްޔަށް ވެސް ނުދެއްވާނެ ކަމަށެވެ.\nބޮޑުވަޒީރު މިހެން ވިދާޅުވީ ނޫސްވެރިއަކު ކުރި ސުވާލަކާ ގުޅިގެންނެވެ. ރަށުތެރޭގައި އިދިކޮޅު ޕާޓީތަކުން ދައްކާ ވަހަކަތަކަށް އިޝާރާތްކޮށް ނޫސްވެރިޔާ ބުނީ، އިސީޓީ އޮޕޮަރޭޓްކޮށް ބަލަހައްޓަން ސަރުކާރުން މަސައްކަތްކުރަނީ ޖަޕާނާއި އިންޑިއާއާ ހަވާލުކޮށްގެން ކަމަށް ވާހަކަ ދެކެވޭ ކަމަށެވެ. އެގޮތުން އިސްކޮށް އުޅޭނީ އެގައުމުތަކުގެ ކުންފުނިތަައް ކަމަށެވެ.\n"މިކަމުގައި ނޯންނާނެ ބަދުނާމުކުރެވޭނެ ފުރުސަތެއް،" ބޮޑުވަޒީރު ވިދާޅުވި އެވެ. "އަޅުގަނޑުމެއް އީސީޓީ ދޫކޮށެއްނުލާން. އެތަން އޮންނާނީ އަޅުގަނޑުމެންގެ ފުރިހަމަ ބާރުދަށުގައި. އަޅުގަނޑަށް ހީވަނީ ޓްރޭޑް ޔޫނިއަންއަށް ވެސް މިކަން އެނގިލަންވާނެހެން"\nބޮޑުވަޒީރު ވިދާޅުވީ ސަރުކާރުން އަދި މިއީ މަޝްވަރާއަށްް ހުޅުވާލި މައުލޫއެއް ވެސް ނޫން ކަމަށެވެ.\n"އަޅުގަނމެން ޓްރޭޑް ޔޫނިއަންއަށް ދަންނަވަން އޮތީ އީސްޓާން ކޮންޓެއިނާ ޓާމިނަލާ ބެހޭ ގޮތުން ސަރުކާރުން ބަޔަކާ އަދި މަޝްވަރާ ވެސް ނުކުރަމޭ" ބޮޑުވަޒީރު ވިދާޅުވި އެވެ. އޭނާ ވިދާޅުވީ ތަކުރާރުކޮށް ދަންނަވަން އޮތް ވާހަކަ އަކީ ވެސް އީސީޓީ ކުއްޔަށް ދިނުމަކީ ސަރުކާރުން ބޭނުންވާ ގޮތް ނޫން ކަމެވެ.\nކޮލޮމްބޯ ޕޯޓް އީސްޓާން ކޮންޓެއިނާ ޓާމިނަލްއާ ބެހޭ ގޮތުން ކުރިން ވާހަކެވުނީ ޖަޕާނުން ލޯނުނަގައިގެން ތަރައްގީކުރާ ގޮތަށެވެ. އަދި "ޓާމިނަލް އޮޕަރޭޝަންސް ކޮމްޕެނީ" (ޓީއޯސީ) ނަމުގައި ވަކި ކުންފުންޏެއް ހަދައި ލަންކާ އަށް 51 ޕަސެންޓް ބާކީ 49 ޕަސެންޓް ބަޔަަށް، އިންޑިއާ އަދި ޖަޕާނަށް ދޫކޮށްލާ ގޮތަށެވެ.\nބޮޑުވަޒީރުގެ ވާހަކަތައް ހުރި ގޮތުން ބެލެވެނީ އިސީޓީގެ މިސްރާހު އެހެން ދިމާއަކަށް ގެންދަވަން ޝައުގުވެރިވެ ވަޑައިގަންނަވާ ކަމެވެ.\nއިންޑިއާ ސްރީލަންކާ ޗައިނާ + ޖަޕާން\nޗައިނާއާ ލަންކާގެ ކޮންސިއުލޭޓެއް އައްޑޫއަށް ގެންދެވޭތޯ ބަލަނީ


އިންތިޚާބުގެ ކަންކަން ހަރުދަނާ ކުރުމަށް އ.ދ އާއި ވިލާތުގެ އިއްތިހާދާއާއެކު މަޝްވަރާކޮށްފި\n20 ފެބުރުއަރީ 2018, 12:00 ޚަބަރު\nކުރިއަށް އޮތް ރިޔާސީ އިންތިޚާބަށް ވަމުންދާ ތައްޔާރީތަކަށް މަޝްވަރާކުރުމަށްޓަކައި އ.ދގެ އިންސާނީ ހައްގުތަކާ ބެހޭ ކޮމިޝަނަރުގެ އޮފީހުގެ ވަފުދުގެ ބޭފުޅުންނާއި ވިލާތުގެ އިއްތިހާދުން އިލެކްޝަންސް ކޮމިޝަނާއި ބައްދަލުކުރައްވައިފިއެވެ.\nވަކިވަކިން ބޭއްވުނު މި ދެ ބައްދަލުވުމުގައި އ.ދގެ ވަފުދުގެ އިސް ބޭފުޅެއްގެ ގޮތުގައި ބައިވެރިވެ ވަޑައިގެންފައި ވަނީ ޔުނައިޓެޑް ނޭޝަންސް އޮފީސް އޮފް ދަ ހައި ކޮމިޝަން ފޮރ ހިއުމަން ރައިޓްސްގެ ރޫލް އޮފް ލޯ، އީކުއަލިޓީ އެންޑް ނޮން ޑިސްކްރިމިނޭޝަން ބްރާންޗްގެ ޗީފް، މިސް މޯނާ ރޭޝްވާމީ، އަދި އ.ދގެ ރެސިޑެންޓް ކޯރޑިނޭޓަރ ޝޮކޯ ނޮޑާއެވެ. ވިލާތުގެއިއްތިހާދުން ބައްދަލުވުމުގައި ބައިވެރިވެވަޑައިގެންފައިވަނީ ވިލާތުގެ އިއްތިހާދުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު، ޓުންގ-ލައި މާގިއޫއެވެ. މި މަޝްވަރާ ބައްދަލުވުންތަކުގައި އިލެކްޝަންސް ކޮމިޝަނުގެ ފަރާތުން ބައިވެރިވެވަޑައިގެންނެވީ ނާއިބް ރައީސް އަމްޖަދު މުސްތަފާ، ކޮމިޝަނުގެ މެންބަރު އަހްމަދު އަކްރަމް، ކޮމިޝަނުގެ މެންބަރު އިސްމާއިލް ހަބީބް އަބްދުއްރަހީމް އަދި ކޮމިޝަންގެ އެކްޓިންގ ސެކްރެޓަރީ ޖެނެރަލް އަބްދުއްރަހްމާން ސަލާހް ރަޝީދުއެވެ.\nއިލެކްޝަން ކޮމިޝަނުގައި ބޭއްވުނު މި ބައްދަލުވުންތަކުގައި ކުރިއަށް އޮތް ރިޔާސީ އިންތިޚާބު 2018 އަށް ކޮމިޝަނުން ވަމުންދާ ތައްޔާރީތަކާ ބެހޭގޮތުން މަޝްވަރާކުރެވުނެވެ. އަދި މިހާތަނަށް ކޮމިޝަނުން އިންތިޚާބަށް ކޮށްފައިވާ މަސައްކަތްތަށް ފުރިހަމަކަމަށް ވިދާޅުވެ އެބޭފުޅުންވަނީ ކޮމިޝަނަށް ތައުރީފް ކުރައްވާފައެވެ. ހަމައެއާއެކު އިންތިޚާބުގެ މަސައްކަތްތަށް އިތުރަށް ރަނގަޅު ކުރުމަށްޓަކައި ކުރެވިދާނެ ކަންތައްތަކުގެ ލަފާވެސް އެބޭފުޅުންވަނީ ކޮމިޝަނަށް އަރުވާފައެވެ. މީގެ އިތުރުން މި ބޭފުޅުން ވަނީ ނިމިދިޔަ ލޯކަލް ކައުންސިލް އިންތިޚާބު 2017 އަކީ މިނިވަން، އިންސާފުވެރި އަދި ދެފުށް ފެންނަގޮތަށް ކުރިއަށް ގެންގޮސްފައިވާ އިންތިޚާބެއް ކަމުގައި ސިޔާސީ ޕާޓީތަކާއި، އިންޓަރނޭޝަނަލް އޮބްޒާރވަރުން ފާހަގަކޮށްފައިވާ އިންތިޚާބަކަށްވީތީ އިލެކްޝަންސް ކޮމިޝަނަށް މަރުހަބާކިޔުއްވާފައެވެ. ކުރިއަށްއޮތް ރިޔާސީ އިންތިޚާބަކީ މިނިވަން، އިންސާފުވެރި އަދި ދެފުށް ފެންނަ އިންތިޚާބަކަށް ވާނެކަމުގެ ޔަގީންކަން ކޮމިޝަނުންވަނީ އެބޭފުޅުންނަށް އަރުވާފައެވެ.\n20 ފެބުރުވަރީ 2018


އައިޝަތު ހަނާ 29 ސެޕްޓެމްބަރު 2020 21:19\nއިންޑިޔާއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރު ހައުސިން ޑިވެލޮޕްމަންޓް ކޯޕަރޭޝަނުގެ ޗެއާމަން މުޙައްމަދު ޖާއިޝް އިބްރާހީމާ މިއަދު ބައްދަލުކުރައްވައިފިއެވެ.\nއިންޑިޔާ ސަފީރު މި ފާއިތުވި ދުވަސްތަކުގައި ދައުލަތުގެ އެކި މުއައްސަސާތަކާއި ސަރުކާރުގެ އިދާރާތަކާއި ކުންފުނިތަކުގެ ވެރިންނާ ބައްދަލުކުރެއްވުން ވަރަށް ބޮޑަށްވަނީ އިތުރުކުރައްވާފައެވެ. އެގޮތުން އިއްޔެ އޭނާވަނީ ސިވިލް ސާވިސް ކޮމިޝަނުގެ މެންބަރުންނާ ބައްދަލުކުރައްވައި ސިވިލް ސާވިސް މުވައްޒަފުންގެ ތަމްރީނު އިންޑިޔާއިން ފުރިހަމަކުރުމާ ގުޅޭ ގޮތުން މަޝްވަރާކުރައްވާފައެވެ.\nOur chairman met with High Commissioner of India to Maldives, Mr. Sunjay Sudhir to discuss prospective opportunities of developments in Hulhumale with the Indian government. pic.twitter.com/TpdPBVfJwi\n— HDC (@hdcmaldives) September 29, 2020\nމިއަދު ހައުސިން ޑިވެލޮޕްމަންޓު ކޯޕަރޭޝަނުގެ ޗެއާމަނާ އިންޑިޔާ ސަފީރު ބައްދަލުކުރައްވައި މަޝްވަރާކުރައްވާފައިވަނީ އިންޑިޔާ ސަރުކާރާ ގުޅިގެން ހުޅުމާލޭގައި ހިންގިދާނެ ތަރައްޤީގެ މަޝްރޫޢުތަކާ ގުޅޭ ގޮތުން ކަމުގައި އެ ކުންފުނިން ކުރި ޓުވީޓެއްގައި ބުނެފައިވެއެވެ.\nމިވަގުތު އެޗްޑީސީއަކީ ހަމައެކަނި ހުޅުމާލޭގެ ކަންކަން ބަލަހައްޓައި، ހުޅުމާލެ ތަރައްޤީކޮށް ބިނާކުރުމުގެ މަސައްކަތްކުރާ ކުންފުންޏެވެ. ނަމަވެސް ރައީސް ޔާމީނުގެ ވެރިކަމުގައި ގުޅީފަޅާއި ތިލަފުށީގެ ކަންކަން ބެލެހެއްތޫމަށް އުފެއްދެވި ގްރޭޓާ މާލެ އިންޑަސްޓްރިއަލް ޒޯން ކުންފުނި އެޗްޑީސީއާ އެއްކޮށްލައި، އެޗްޑީސީގެ ދަށަށް ގުޅީފަޅާއި ތިލަފުށި ތަރައްޤީގެ މަޝްރޫޢު ގެނައުމަށް މި ސަރުކާރުންވަނީ ނިންމާފައެވެ.\nކުރީ ސަރުކާރުން ތިލަފުށީގައި އެޅުމަށް ނިންމި ވިޔަފާރި ބަނދަރު ގުޅީފަޅަށް ބަދަލުކުރުމުގެ ސަބަބުން ގެދޮރު އެޅުމަށް އޮތް ޖާގަ ގެއްލޭނެ ކަމުގައާއި އެގޮތަށް ބަނދަރު ބަދަލުކުރުމުން އިތުރަށް ބަނދަރު ތަރައްޤީކުރުމަށް ދަތިވާނެ ކަމުގައި އިދިކޮޅު ފަރާތްތަކުން ތުހުމަތުކުރެއެވެ. އަދި އެގޮތަށް އެ މަޝްރޫޢު ބަދަލުކުރުމުގައި އެ މަޝްރޫޢަށް ފައިސާ ދޭން ނިންމާފައިވާ އިންޑިޔާގެ ނުފޫޒު އެކުލެވޭ ކަމަށްވެސް އިދިކޮޅު ފަރާތްތަކުން ތުހުމަތުކުރެއެވެ.\nއެޗްޑީސީ ސަރުކާރު ވެރިކަން\nMay 26, 2020 15:16:37\nމޮނީޓަރިންގައި ނެތް ރަށްތަކުގައި ކުޅިވަރު ކުޅުން ހުއްދަ ދީފި\nOctober 19, 2020 11:30:42\nJuly 01, 2020 11:03:35\nމަރުތަކާއި ގެއްލުވާލާފައިވާ މީހުންގެ މައްސަލަތަކުގައި މިހާރުވެސް ދައުވާކުރެވޭނެ: ނަޝީދު\nމިފެންނަނީ އާއްމުރައްޔިތުން ދައްކާވާހަކަތައް ހަޤީގަތަކަށް ވާތަން ، މިގައުމު ތަރައްޤީކުރަންނުއުޅޭ . އިންޑިޔާތަރައްޤީކުރަން ދޭބަލަ . ވެރިކަން ހިމާޔަތް ކުރަން ގައުމު ވިއްކާލަނީ . ލަދު މިގުންޑާސަރުކާރަށް ވޯޓްލީބަޔަކަށް ގައުމަށް ވެވެނީގައްދާރު ،\nމިމީހާ އުޅެނީ މޮޔަވެގެންތަ!


5G hidhumaiy dheyne bayaku nethas, 5G phone thah vikey | Mihaaru\nދުނިޔޭގައި 5ޖީ ޚިދުމަތްދޭ ކުންފުނިތައް މަދު ނަމަވެސް 5ޖީ ފޯނު ވިކޭ އަދަދު އިތުރުވާ ކަމަށް ވަނީ ދައްކާފައި\n5ޖީ ޚިދުމަތް ދޭނެ ބަޔަކު ނެތަސް، 5ޖީ ފޯނުތައް ވިކޭ\n18 ޖުލައި 2019 - 06:48\nމުޅި ގައުމަށް 5ޖީ ނެޓްވޯކް އަދި އެއްވެސް ބަޔަކަށް ނުދެވެ އެވެ. ނަމަވެސް، ޗައިނާ، އެމެރިކާ، އިނގިރޭސިވިލާތް އަދި ޔޫރަޕްގެ ބައެއް ގައުމުތަކުން މިހާރު ވަނީ މި ޚިދުމަތް ދޭން ފަށައިފަ އެވެ.\nދުނިޔެ އަށް 5ޖީ ނެޓްވޯކް ތައާރުފުކުރަން އޮޕަރޭޓަރުން އަދި ސްމާޓްފޯން އުފައްދާ ކުންފުނިތަކުން އަންނަނީ ބުރަ މަސައްކަތްތަކެއް ކުރަމުންނެވެ. ގައުމުތަކުގައި 5ޖީ ނެޓްވޯކް ގާއިމުވަމުން ދިޔަ ނަމަވެސް، ހިތުހުރި ބްރޭންޑަކުން 5ޖީ ފޯނުތަކެއް މާކެޓަކު އަދި ނެތެވެ. މިހާރުން މިހާރަށް ލިބެން ހުރި 5ޖީ ފޯނުތަކަށް ބަލާއިރު، ސެމްސަންގް ގެލަކްސީ އެސް10 5ޖީ، މޮޓޮރޯލާ މޮޓޯ ޒީ3، އެލްޖީ ވީ50 އަދި މޮޓޯ ޒީ4 ހިމެނެ އެވެ.\nސްމާޓްފޯން ކުންފުނިތަކުން 5ޖީ ފޯނުތައް އުފައްދާކަން އިއުލާންކުރުމާ ގުޅިގެން ފެތުރުނު ވާހަކަތަކުގެ ތެރޭގައި، 5ޖީ ފޯނެއް ބޭނުންކުރެވޭ ފެންވަރަށް ނެޓްވޯކްތައް ބަދަލުކުރާނެ ދުވަހެއް ނޭނގޭ ކަމަށް ބުނެ ވަނީ ފާޑުކިޔާފަ އެވެ. "ކައުންޓާޕޮއިންޓް"ން ބުނި ގޮތުގައި ބޭނުންކުރާ މީހުން 5ޖީ ފޯނުތައް ގަންނަނީ ނެޓްވޯކް ލިބޭނެ ކަމަށް ހީކޮށެވެ. 5ޖީ ނެޓްވޯކް ލިބެން ނެތުން އެއީ 5ޖީ ފޯނުތަކުގެ ވިޔަފާރި އަށް ހުރަހެއް ކަމަށް އަދި ނުފެންނަ ކަމަށް އެ މީހުން ބުނެ އެވެ.\nކައުންޓާޕޮއިންޓުން ބުނި ގޮތުގައި، 5ޖީ ފޯނުތައް ގަންނަ މީހުންގެ އުންމީދަކީ 5ޖީ ނެޓްވޯކް ލިބޭނެ ދުވަހެކެވެ. އެހެންކަމުން، މިއީ 5ޖީ ފޯނު އުފައްދާ ކުންފުނިތަކުން ވަރަށް އުފާކުރާނެ ކަމެއް ކަމަށް ބެލެވެ އެވެ.\n5ޖީ ސްމާޓްފޯނެއް ބޭނުން ކަމަށް ބުނެ ދައްކާފައި ހުރި ވާހަކަތަކަށް ބަލާއިރު، އެޕަލުން 5ޖީ ފޯނެއް ނެރުމަކީ 5ޖީ ފޯނު ބޭނުންކުރާ މީހުން އެމެރިކާ އަދި ޗައިނާގައި ވެެސް އިތުރުވާނެ ކަމެކެވެ. އެހެން ނަމަވެސް، ކުރި އަށް އަހަރެއްހާ ދުވަހު ތެރޭގައި ވެސް އެޕަލް އަށް 5ޖީ ފޯނެއް އުފެއްދޭނެ ކަމަކަށް އަދި ނުފެނެ އެވެ.\nއިތުރު ލިޔުންތައް ސެމްސަންގް އެޕަލް ޗައިނާ ސްމާޓް ފޯން


SunOnline: #SUN VAAHAKA: Haasil - Episode 27\nހާސިލް - 27\nމަރިޔަމް ހިމްނާ (ހިމީ) 09 Sep 2020, 07:21\nނޭވާ ނުލެވިގެން އުޅުނު ޖައުފަރުގެ އަނގައިން އޭނާ ކެއްސާލުމާއެކު ލޭ އަންނަން ފެށިއެވެ. އެވަގުތު އޭނާގެ އެއްފަރާތުގައި އިން މީހަކު ގެ ހަޅޭކުގެ އަޑު ފްލައިޓް ތެރޭގައި ގުގުމާލިއެވެ.\nކުރިމަތީގައި އޮތް އެތީގެ މޫނަށް ބަލަހައްޓައިގެން އޮތް ޖައުފަރުގެ މޫނު ބިރުން ހުދު ކަފަކޮޅަކަށް ވިއެވެ. ހީވަނީ ހަށިގަނޑުގެ ލޭ ދައުރުވުމަށް ވެސް އަސަރުކުރުވީ ހެންނެވެ. އޭނާއަށް އެފަދަ ގޮތަކަށް ގެއްލުން ދޭން މަސައްކަތް ކުރީތީ އޭނާ ވަނީ ފުރާނައަށްޓަކައި ބިރުގަނެފައެވެ. މަރުވެދާނެތީ ޖައުފަރު ބި ރުގަތެވެ. އޭނާ އަދި މަރުވާކަށް ބޭނުމެއް ނޫނެވެ. އަދި އަމްދުން މިފަދަ ގޮތަކަށް އޭނާގެ ފުރާނަ ދާކަށް ޖައުފަރު ބޭނުމެއްނޫނެވެ. ހިތުގެ ހިނގުން ވެސް ހިނދުކޮޅަކަށް މަޑު ޖެހިލިއެވެ. ޖައުފަރަށް ހިންދިރުވައިލެވުނީ ވެސް އުނދަގުލުންނެވެ. ކަރަށް ފަހަރަކަށް ވުރެ ފަހަރެއް ވާންވަމުން ދިޔައެވެ.\n"އާތް..." އަމިއްލަ އަތުން ކަރުގައި ޖައުފަރަށް ހިފުނީ އޭނާގެ އަމިއްލަ ބާރަކު ނޫނެވެ. އެއީ އާދަޔާ ޚިލާފް ބާރެކެވެ. އަތް ތިލައަށް ބަލައިލަމުން ޖައުފަރު އެއްޗެއް ބުނަން މަސައްކަތް ކުރިއެވެ. އެކަމަކު، އޭނާގެ އަރުތެރެއިން ވެސް ބަހެއް މިއަދަކު ބޭރެއް ނުވިއެވެ. ހީވަނީ ނޭނގޭ ބާރަކުން އޭނާގެ ދުލުގައި ހިފައްޓާލާފައި ވާހެންނެވެ. ނޭވާ ހާސްވެގެން ޖައުފަރަށް ތެޅިގަނެވުނެވެ. އޭނާ މަސައްކަތް ކުރަމުންދިޔައީ އޭނާގެ ކަރުން އެ އަތް ނައްޓައިލެވޭތޯއެވެ.\nކައިރީގައި އިން އަންހެން މީހާ ވެސް ހައިރާންކަމާއެކު، ޖައުފަރަށް ބަލަން ފެށިއެވެ. އޭނާގެ ހިތަށް ވެސް ވެރިވެފައިވަނީ ބިރުވެރިކަމެވެ. އުރުގައި އިން ތުއްތު ކުއްޖާއަށް އެ މަންޒަރު ނުދައްކަން ވެގެން އޭނާ އެ ކުއްޖާގެ މޫނު އަނެއް ފަރާތަށް އަނބުރައިލިއެވެ.\n"އޭތް އޭނައަށް ކޮންމެވެސް ކަމެއް ވަނީ!" އެއްފަރާތު ސީޓުގައި އިން މީހަކު ބުނެލި އަޑު އިވުނެވެ.\n"ކްރޫ ކުއްޖަކަށް ގޮވާލަބަލަ!" އިތުރު މީހަކު ބުނެލިއެވެ. ބަލަން ތިބި މީހުންނަށް ހީވަނީ ޖައުފަރު އޭނާގެ ކަރުގައި އަމިއްލައަށް ހިފައިގެން އުޅެނީ ހެންނެވެ. އެހެންކަމުން އެއިން ކޮންމެ މީހެއްގެ މޫނުމަތީގައި ވެސް ވަނީ ހާސްކަމެވެ. ބިރުވެރިކަމެވެ.\nފަހަތު ސީޓުގައި އިން މީހަކު ފަހަތުން ޖައުފަރުގެ ކޮނޑުގައި ކޮއްޓައިލިއެވެ. އޭނާއަށް އެ އަތް ދަމައިގަނެވުނީ އެ ހަށިގަނޑު އާދަޔާ ޚިލާފަށް ހޫނުވީތީއެވެ.\n"އަހަންނަށް އޭރުވެސް ހީވިއޭ މީނަ ހަމައެއް ނޫން ހެން. " ފްލައިޓް ތެރޭގައި އިން މީހަކު ބާރަށް ބުނެލިއެވެ. އޭނާ އިނީ ޖައުފަރާ ހެދި އުނދަގޫވެފައެވެ.\nގެލީގައި އުޅުނު އާރާއާއި ޖިނާންއާ ޒީޝާންމެން ތިން މީހުންނަށް ވެސް އެކަކު އަނެކަކަށް ބަލައިލެވުނީ ކެބިންތެރެ އާދަޔާ ޚިލާފަށް އަޑުގަދަ ވާހެން ހީވާތީއެވެ.\n"އާރޫ. ލެޓްސް ގޯ އެންޑް ޗެކް!" ޒީޝާން ޖިނާންއަށް އަވަސް ނަޒަރެއް ދީފައި، އެނބުރުނީ އާރާއާ ވީ ފަރާތަށެވެ. އެކަކު އަނެކަކަށް ބަލައިލައި ބޯ ޖަހައިލުމަށްފަހު، ގެލީއިން ނުކުމެގެން ދެމީހުން ދުއްވައިގަތީ އެ އަޑު އަންނަ ދިމާލަށެވެ.\nޒީޝާންމެންނަށް އެހިސާބަށް ދެވުނުއިރުވެސް، ޖައުފަރު ތެޅި ފޮޅެނީއެވެ. އޭނާ އޮތީ އަމިއްލަ ކަރުގައި ހިފައްޓައިގެންނެވެ. އޭރު ކަރަށް ބާރުވެފައި ހުރި ދިމާލުގައި އަތުގެ އިނގިލީގެ ނިޝާންތައް ވެސް ހުއްޓެވެ. ހިސާބަކަށް ނޫފައި ގަނެފައިހުރިހެން ހީވި ނަމަވެސް، އާދަޔާ ޚިލާފަށް އެތަންތަނުގައި ރަތްކަމެއް ހުރިކަން ޒީޝާންއަށް ފާހަގަ ކުރެވުނެވެ. އާރާއަށް ސިހުނުވަރުން އަނގަމަތީގައި އަތް އަޅައިލެވުނެވެ.\nކެއްސައިލުމާއެކު ޖައުފަރުގެ އަނގައިން ލޭތައް އޮހެން ފެށިއެވެ. މާ ގިނަ އިރެއް ނުވެ އޭނާގެ ނޭފަތުން ވެސް ލޭ އަންނަން ފެށިއެވެ. ޖައުފަރާ ކައިރިއަށް ޖެހިލާ ޒީޝާން އެ އަތުގައި އަތް ޖައްސައިލިއެވެ. އޭނާއަށް ވެސް ކަންތައް ކުރަންވީ ގޮތް ނޭނގުނީއެވެ. ސިކުނޑިން މަސައްކަތް މަޑުޖައްސައިލީހެން ހީވެއެވެ. ޖައުފަރުގެ ކަޅި މައްޗަށް އަރަން ފެށުމާއެކު ޒީޝާންއާ އާރާއަށް ހަމަބިމަށް އާދެވުނު ފަދައެވެ. އަވަސްއަވަހަށް ޖައުފަރު ކައިރިއަށް ޖެހިލާ އެ ދެމީހުން ޖައުފަރަށް ފަރުވާދޭން އަވަސްވިއެވެ. ޒީޝާންގެ ހަޔާތުގައިވެސް މިފަދަ ކަމަކާ މި ދިމާވީ އަލަށެވެ. އެހެންކަމުން އޭނާ ހުރީ ހިސާބަކަށް ނުތަނަވަސްވެފައެވެ.\n"އާރޫ... ފަސްޓް އެއިޑް ކިޓް އެންޑް ޖިނާއަށް ވެސް ގޮވާލަދީބަލަ" ހަދާނެ ގޮތަކާ މެދު ވިސްނަމުން ޒީޝާން އަވަސް އަވަހަށް ބުނެލިއެވެ. އާރާ ބޯ ޖަހައިލުމަށްފަހު ގެލީއާ ދިމާލަށް ދުއްވައިގަތެވެ.\nޖައުފަރުގެ ކޮނޑުގައި ހިފައްޓައިލަމުން ޒީޝާން، ޖައުފަރުގެ އަތްކަރުން ނެއްޓުވޭތޯ މަސައްކަތް ކުރިއެވެ. ޖައުފަރުގެ މުޅި ހަށިގަނޑުގައި ވެސް މަޑުމަޑު ތުރުތުރު އެޅުމެއް އުފެދިފައިވެއެވެ. ޒީޝާން، ޖައުފަރުގެ އަތުގައި އަތް ޖައްސާލައިގެން އިރުކޮޅަކު މަޑުކޮށްލިއެވެ. ކުރީ ފަހަރާ ތަފާތުކޮށް މިފަހަރު އެ ހަށިގަނޑުގައި ވަނީ ފިނިކަމެކެވެ. އެ ފިނިކަން ޒީޝާން ހާސް ކުރުވިއެވެ. ހަމަ އެ އެވަގުތެވެ. ކުއްލިއަކަށް ފްލައިޓް ޓާބިއުލެންސް ވާން ފެށުމާއެކު ޒީޝާން ކުޑަކޮށް އަރި އަޅާލާ ގޮތްވިއެވެ. އަނެއްފަރާތު ގޮނޑީގައި އަތް ޖައްސައިލެވުނު ކަމީވެސް ނަސީބެކެވެ. ފައިގެ ހުޅުމައްޗަށް ތަދުވި ނަމަވެސް ޒީޝާންއަށް އެކަމަށް ސަމާލުކަން ދެވޭ ގޮތެއް ނުވިއެވެ. އޭނާގެ ހުރިހާ ސަމާލުކަމެއް ހުއްޓިފައިވަނީ ޖައުފަރަށެވެ.\n"ވަޓް ހެޕެންޑް؟" ޖިނާން، އާރާއާއެކު އައިސް ހުއްޓެމުން ހާސްކަމާއެކު އަހައިލިއެވެ.\n"ނޭނގެ ހެލްޕް މީ..." ޒީޝާން ޖިނާންއަށް ބަލައިލިއެވެ. ޖިނާން އަވަސްވީ ޖައުފަރު ސީޓުން ބައިލުވާ އެތަނުގައި ރީތިކޮށް ބާއްވާލާށެވެ. ފްލައިޓް ތެރޭގައި މީހުންގެ އަޑު ފަށްގަނޑު ގަދަވާން ފެށިއެވެ. ކުރީ ސީޓު ތަކުގައި ތިބި ބައެއްމީހުން އެ ދިމާލަށް އެއްވާން ފެށިއެވެ. ޖިނާން ޒީޝާންއާ އާރާއާ ދެމީހުންގެ އެހީތެރިކަމާއެކު، ޖައުފަރު ސީޓުން ބައިލުވާ ތިރީގައި ބާއްވައިލިއެވެ.\nޖިނާންއާ ޒީޝާންއާ ދެމީހުން މަސައްކަތް ކުރީ ޖައުފަރުގެ އަތް އޭނާގެ އަމިއްލަ ކަރުން ނެއްޓުވޭތޯއެވެ. އެމީހުންނަށް އެކަން ކާމިޔާބުވީ ދެ ތިން ހަތަރު ފަހަރު މަސައްކަތް ކޮށްގެންނެވެ. ޖައުފަރަށް އޮކްސިޖަން ނުލިބޭހެން ހީވެ، ޖިނާންމެން، ޖައުފަރަށް އޮކްސިޖަން ދޭން ފެށިއެވެ. މާސްކް އަޅުވާފައި އޮތްނަމަވެސް އިރުއިރުކޮޅުން އޭނާގެ ކެއްސުމާއެކު ލޭ އާދެއެވެ.\n"ވީ ޝުޑް އިންފޯމް ދިސް ޓު ދަ ކެޕްޓަން އޭޒް ސޫން އޭޒް ޕޮސިބަލް. ދިސް އިސް ސީރިއަސް! " އާރާއަސް ބުނެވުނެވެ. ޒީޝާން ވެސް ބޯ ޖަހައިލިއެވެ.\n"ލެޓްސް ޗެކް ވެދާ ވީ ހޭވް އަ ޑޮކްޓަރ އޮން ބޯޑް... ބަޓް ބިފޯރ ދެޓް ލެޓްސް އިންފޯމް ކެޕްޓަން.." ޖިނާން ބުނެލިއެވެ.\nއޮކްސިޖަން މާސްކް އަޅުވާފައި އޮތް ޖައުފަރުގެ ނޭވާ މަޑުވަމުން ދާހެން ޒީޝާންމެންނަށް ހީވިއެވެ. ޖިނާން ޖައުފަރުގެ ބޯ ރީތިކޮށް ތިރިކޮށްލާ ކަރު އުފުލައިލިއެވެ. އޭނާގެ ބޭނުމަކަށްވީ ޖައުފަރަށް ނޭވާލާން ފަސޭހަ ކޮށްދިނުމެވެ. ޖައުފަރު އުނދަގުލުން އޭނާގެ އަތުން ކެބިންގެ މައްޗަށް އިޝާރާތް ކޮށްލިއެވެ. ޒީޝާންމެން އެ ދިމާލަށް ބަލައިލި ނަމަވެސް، އެމީހުންނަށް އިތުރު އެއްވެސް ކަމެއް ފާހަގައެއް ނުކުރެވުނެވެ. ޖައުފަރުގެ ހަރަކާތްތައް ހުއްޓުނީ ވެސް އެވަގުތެވެ.\nއާރާ ގޮސް ކެޕްޓަނަށް ގުޅައިލިއެވެ. ވީ ގޮތް އޭނާ އޮޅުން ފިލުވައިދިނެވެ. ކަންތައް ކުރަންވީ ގޮތާ ބެހޭގޮތުން ސުވާލުވެސް ކޮށްލިއެވެ.\nފްލައިޓް ތެރޭގައި ޑޮކްޓަރެއް އިންތޯ އެނައުންސް ކުރެވުނެވެ. ނަސީބު ދެރަކަމުން ފްލައިޓް ތެރޭގައި ޑޮކްޓަރެއްވެސް ނެތެވެ. ޖައުފަރުގެ ވިންދު ދިޔައި ހިނދެއް ހިނދަކަށް މަޑުވަމުންނެވެ. އޭނާގެ ހަރަކާތްތައް ވެސް ވަނީ އެކީ ކަހަލަ ގޮތަކަށް ހުއްޓިފައެވެ.\n"ހާޓް އެޓެކް؟" ޒީޝާންއަށް ސުވާލުކޮށްލެވުނެވެ. ޖިނާންއާ ޒީޝާންއާ ދެމީހުން ޖައުފަރަށް ސީޕީއާރް ދޭން ފެށިއެވެ.\n"ޖީބުގަ އެބައޮތް ކަންނޭގެ ކޮންމެވެސް އެއްޗެއް... ޗެކް އިޓް ފޯ މީ ޕްލީޒް!" ޖިނާން ބުނެލި އެވެ. ޒީޝާން ޖައުފަރުގެ ޖީބުގައި އޮތް ވޮލެޓް ނަގާ އޭގެ ތެރޭގައި އޮތް އައިޑީކާޑުގައި ވާ ނަން ކިޔައިލިއެވެ.\n"ޖައުފަރު..." އާރާ ދިޔައީ ހިނގަމުންދާ ހުރިހާކަމެއްގެ އަޕްޑޭޓް އިރުއިރުކޮޅާ އަރްޒަންއަށް ދެމުންނެވެ. އަރްޒަން ބުނެގެން އާރާ ކޮކްޕިޓްތެރެއަށް ދިޔައެވެ. ޖައުފަރުގެ ސީޓް ނަންބަރު ބުނެލަމުން އާރާ ވެސް އޭނާއަށް އެނގޭ މިންވަރަކުން ހުރިހާ އެއްޗެއް ކިޔައިދިނެވެ.\n"ޖައުފަރު..." އާރާ ވާހަކަ ދައްކަމުން ދައްކަމުން ގޮސް ޖައުފަރުގެ ނަން ބުނެލުމާއެކު، އަރްޒަންއަށް ދެބުމަ ގާތް ކޮށްލެވުނެވެ. އޭނާ ކޮންމެވެސް ތަނަކުން އެ ނަން އަޑު އެހިހެން ހީވިއެވެ. އާރާ ދިޔުމާއެކު އަރްޒަން އަޔާންއަށް ބަލައިލިއެވެ.\n"ޖައުފަރު... ޖައުފަރު... ޖައުފަރު... އަހަރެން ކޮންމެވެސް ތަނަކުން އެ ނަން އަޑުއެހިން..." އަރްޒަންގެ ސިކުނޑީގައި އެ ނަން ގުގުމައިލިއެވެ.\n" ޖައުފަރު އުޅޭނެ ބައިވަރު!" އަޔާން ބުނެލިއެވެ.\n" އައި ތިންކް ވީ ޝުޑް ޑައިވާޓް ދި ފްލައިޓް. "\nއަރްޒަންގެ މޫނުމަތީގައި ވެސް ވަނީ ހާސްކަމާއި ކަންބޮޑުވުމުގެ އަސަރެވެ. ފުރައިގެން އަދި ވީ އެންމެ ތިރީސްމިނެޓެވެ. އަރްޒަންއަށް ފެނުނު އެންމެ ރަނގަޅު ގޮތަކީ އަނބުރާ މާލޭ ކޮޅަށް ފްލައިޓް އަނބުރައިލުމެވެ. އަޔާން ވެސް ބޯ ޖަހައިލިއެވެ.\nގުޅައިލުމަށްފަހު އެތެރޭގެ ހާލަތު އަރްޒަން ބަލައިލިއެވެ. ކެބިންތެރޭގެ ހާލަތު އިހުނަށްވުރެ ސަކަރާތްވީތީ އަރްޒަން ނިންމީ ފްލައިޓް އަނބުރައިލާށެވެ. އިތުރު ގޮތެއް ނެތީތީއެވެ. ފްލައިޓް ޑައިވާޓް ކުރުމަށްފަހު، އަރްޒަން އެއާރޓްރެފިކް ކޮންޓްރޯލާ އާއި ވާހަކަ ދެއްކިއެވެ. އެންމެ ފުރަތަމަ ވާހަކަ ދެއްކުމުން ހުއްދަ ލިބޭގޮތެއް ނުވިއެވެ. އެމީހުން ބުނީ އިތުރު ފްލައިޓެއް ޖައްސަން ތައްޔާރުވަމުން ދާކަމުގައެވެ. އެ ފްލައީޓް ޑިލޭ ވެއްޖެނަމަ އެހެން ހުރިހާ ފްލައިޓަކަށް އޭގެ އަސަރުކޮށް ޑިލޭ ވާނޭކަމުގައެވެ. އެ ފްލައިޓް ޖައްސަންދެން މަޑުކޮށްލެވޭނޭތޯ އެ ކޮޅުން ސުވާލުކުރިއެވެ. އަރްޒަންގާތަށް ހިސާބަކަށް ރުޅި އަންނަ ގޮތްވިއެވެ.\n"މިކޮޅުން ވެސް ހަމަ ވަރަށް އެމަރޖެންސީއޭ! އަ ޕެސެންޖާސް ލައިފް އިޒ އިން ޑޭންޖަރ" އެންމެ ފަހުން ރުންކުރު ރާގަކަށް އަރްޒަންއަށް ބުނެވުނެވެ. އެއީ އޭނާ ދުވަހަކުވެސް ވާހަކަ ދެއްކިގޮތެއް ނޫނެވެ. އެކަމަކު މިއަދު އޭނާއަށް ކެތް ނުކުރެވުނީއެވެ. އަޔާންއަށް ބަލައިލި އިރުވެސް އަރްޒަން އިނީ ދެބުމަ ގޮށް ޖަހާލައިގެންނެވެ.\n"ޕަސެންޖަރ އިޒް އިން އަ ވެރީ ކްރިޓިކަލް ކޮންޑިޝަން.. ދެއާޒް ނޯ މެޑިކަލް ޑޮކްޓަރ އޮން ބޯޑް!" އަރްޒަން ބުނެލިއެވެ.\nއެ ޚަބަރު ކުންފުނީގެ އިސްވެރިންނަށް ލިބުމާއެކު، އެމީހުން ވެސް ކުއްލި ބައްދަލުވުމެއް ބާއްވަން އަވަސްވަގެތެވެ. އޭގެ ތެރޭގައި އަންވަރާއި އިރުޝާމް ވެސް ހިމެނެއެވެ. އެއާރޕޯޓް އޮފީސް ތެރެވެސް ހަލަބޮލިވިއެވެ. ޑިސްޕެޗް އޮފިސަރުން ވެސް އުޅެނީ އަތް މަތި އަވަސް އަރުވައިލައިގެންނެވެ. އެއާރޕޯޓް ރޭމްޕް މެނޭޖްމެންޓްގެ އެތެރޭގައި ތިބި މީހުންގެ މޫނުމަތިން ވެސް ފެންނަނީ ހާސްކަމެވެ.\n"އެއާރޓްރެފިކް ކޮންޓްރޯލް ޓަވަރ އިން ދެންމެ ގުޅާފަ ބުނެފި ޕަސެންޖަރ އަކަށް ކަމެއް ދިމާވެގެން އެމަރޖެންސީކޮށް ފްލައިޓެއް ލޭންޑް ކުރާ ވާހަކަ. ޗެކް ވިޗް ގޭޓް އިޒް އެވައިލަބަލް..." ކަމާލު އައިސް ވަތްއިރު، އެތަނުގައި މަސައްކަތްކުރާ ސީނިއަރ ކުއްޖަކު ރައުދާ އާ ވާހަކަ ދައްކަނީއެވެ. ރައުދާ ކޮންޕިއުޓަރަށް ނަޒަރު ހުއްޓައިލިއެވެ. ކަމާލު އައިސް ކައިރިއަށް ހުއްޓުމާއެކު ރައުދާ ކަމާލަށް އަވަސް ނަޒަރެއް ދީފައި ގޭޓްގެ ނަންބަރު ބުނެލިއެވެ.\n"އެ ގޭޓް ވެސް ދެންމެ އެ ނިމުނީ..." ގަޑީގެ ގޮތުން އެންމެ ގޭޓެއް ފިޔަވާ ހުރިހާ ގޭޓެއް ވެސްއެހާ ބިޒީ އެވެ.\nހުއްޓާނުލާ ޖައުފަރަށް ސީޕީއާރް ދިނުމުގައި ޖިނާން އާއި ޒީޝާން ހަރަކާތްތެރިވަމުން ދިޔައެވެ. ޖައުފަރުގެ ގާތުގައި އިން އަންހެން މީހާގެ އުރުގައި އިން ކުޑަކުއްޖާ އޭރު ވެސް ރޮމުން ދިޔައެވެ. އެ އަންހެން މީހާއަށް ވެސް އެ ތުއްތު ކުއްޖާ މަސަލަސްކުރުން ވީ އުނދަގޫ ކަމަކަށެވެ.\nފްލައިޓް ޖައްސަށް ހުއްދަ ލިބުމާއެކު، އަރްޒަން އެކަން އެނައުންސް ކޮށްލިއެވެ. އާރާ ކެބިންތެރޭގެ ހާލަތު ބެލިއެވެ. އޭނާ ކަންތައް ކުރަންވާ ގޮތުގެ އިރުޝާދުދެމުން ދިޔައެވެ.\n"އައި ތިންކް..." ޖިނާންއަށް ބަލައިލުމަށްފަހު، ކަޅި ހުއްޓިފައި އޮތް ޖައުފަރަށް ބަލައިލަމުން ޒީޝާންއަށް ބުނެވުނެވެ. އޭނާއަށް އެ ބަސްތައް އަނގައިން ބޭރުކޮށްލެވުނީ ބޭއިޚްތިޔާރުގައެވެ.\n"ބަޓް ވީ ޝްޑުންޓް ސްޓޮޕް..." ޖިނާން ބުނެލިއެވެ.\nއޮފީސްތެރޭގައި ތިބި އަންވަރުމެންގެ މޫނުމަތިން ވެސް ފެންނަނީ ހާސްކަމެވެ.\n"ފުލުހުން ތަހުގީގުވެސް ކުރާނެ ވަރުގެ މައްސަލައެއް މީ. އެންމެ ފަހުން ޚަބަރު ލިބުނީ އޭނަގެ އެއްވެސް ހަރަކާތެއް ނެތްކަމުގައި" އަންވަރު އޭނާގެ ނިތުގައި އަތް ހިންގައިލިއެވެ. ކުންފުނީގެ އެންމެ އިސްވެރިޔާ ވެސް ހުރީ ކަންތައް ބޮޑުވެފައެވެ.\nއެއާރޕޯޓަށް ޖައްސަން އޮތް ހުރިހާ ފްލައިޓެއް ޑިލޭވަމުން ދިޔުމާއެކު، އެއާރޕޯޓްތެރެ ވެސް އެކީ ހަލަބޮލިވެއްޖެއެވެ. އެއްބަޔަކު ވާނުވާ ނޭނގިފައި ތިބިއިރު، އަނެއްބައި މީހުންގެ މޫނުމަތިން ފެންނަނީ ހާސްކަމެވެ. ހުރިހާ ފްލައިޓްތަކެއް އެއްފަހަރާ ޑިލޭ ވާން ފެށުމުން ކޮންމެވެސް ގޯހެއް އުޅޭކަމުގައި ގިނަމީހުނަށް ފަހުމްވިއެވެ. ޕަސެންޖަރ ސާވިސަސް އާއި އެއާރޕޯޓް ސެކިއުރިޓީ ގުޅިގެން އެއާރޕޯޓް ގެ ހާލަތު ވަރަށް ގާތުން ބަލަމުން ދިޔައެވެ.\nވެލާނާ އިންޓަރނޭޝަނަލް އެއާރޕޯޓަށް ފްލައިޓް ޖެއްސުމާއެކު، އެ ޚަބަރު މުޅި ޝޯޝަލް މީޑިއާގައި ފެތުރިގަތީ ރޯ ފަތްތަކެއްގައި އަލިފާންގަނޑެއް ޖެހުމުން އެ އަލިފާންގަނޑު އެ ފަތްތަކުގައި ފެތުރުގަންނާނެހާ ބާރަށެވެ. އެއްބައި ނިއުސް ޗެނަލްތަކުން އެ ޚަބަރު ބްރޭކިން ނިއުސްގެ ގޮތުގައި ވެސް ގެންނަމުން ދިޔައެވެ. ފޯނު ކޯލުތައް އަންނަ ވަރުން އަންވަރު މެން ތިބީ ހާސްވެފައެވެ. މިވަގުތު އެއްވެސް މީޑިއާއަކަށް އެއްވެސް މައުޟޫމާތެއް ހިއްސާކުރުން އެހާ ރަނގަޅު ނޫން ކަމުގައި އެމީހުންނަށް ވެސް ޤަބޫލުކުރެވުނީއެވެ. މިކަމަކީ ބޮޑު ތަހުގީގެއް ހިންގާނޭ ކަމެއްކަމުގައި އެމީހުންނަށް ޔަޤީން ކުރެވުނީތީއެވެ.\nވެލާނާ އިންޓަރނޭޝަނަލް އެއާރޕޯޓަށް ފްލައިޓް ޖެއްސިއިރު އެންބިއުލަންސް ވެސް އޮތީ ތައްޔާރަށެވެ. ޖައުފަރު ވަގުތުން ހޮސްޕިޓަލަށް ގެންދެވުނެވެ. ހޮސްޕިޓަލަށް ގެންދެވުނު އިރުވެސް ޖައުފަރު އޮތީ މަރުވެފައި ކަމުގައި ޑޮކްޓަރުން މައުލޫމާތު ދިނެވެ.\nޓީވީ ދޮށުގައި އިން ފިރާޤުވެސް ދިޔައީ އެ ޚަބަރު ބަލަމުންނެވެ. އަންވަރަށް ގުޅައިލުމުން ވެސް ފޯނެއް ނުނަގައެވެ.\nޓީވީން ޖައުފަރުގެ ނަން ހާމަކޮށްލި ވަގުތު ފިރާޤުގެ ހަރަކާތްތަކަށް ވެސް މަޑުޖެހުމެއް އައެވެ. އޭނާއަށް އައިނު ރަނގަޅުކޮށްލަމުން ދެލޯ ބޮޑުކޮށްލެވުނެވެ. އިތުރަށް ސަމާލުވެލިއެވެ.


Capital market forum furathama faharah baahvaifi\nކެޕިޓަލް މަރކެޓް ފޯރަމް\nކެޕިޓަލް މަރކެޓް ފޯރަމް ފުރަތަމަ ފަހަރަށް ބާއްވައިފި\nމި ފޯރަމަކީ އެއްދުވަހުގެ ފޯރަމެއް\nމި ފޯރަމްގެ ޝަރަފުވެރި މެހެމާނަކީ ރައީސުލް ޖުމްހޫރިއްޔާ އިބްރާހީމް މުހައްމަދު ސާލިހް\nކުރިއަތް އޮތް އަހަރުތަކުގައި ވެސް މި ފޯރަމްތައް ބޭއްވުމަށް ހަމަޖެހިފައިވާ ކަމަށް ސީއެމްޑީއޭ އިން ބުނި\nކ. މާލެ | 31 އޮކްޓޯބަރ 2019 | ބުރާސްފަތި 18:17 | 2,096\nކެޕިޓަލް މަރކެޓް ފޯރަމްގެ ތެރެއިން - ސިމާހާ ނަސީމް\nކެޕިޓަލް މާރކެޓް ފޯރަމް ފުރަތަމަ ފަހަރަށް ރާއްޖޭގައި ބާއްވައިފިއެވެ.\nމި ފޯރަމް ފަށާފައިވަނީ ބުރާސްފަތި ދުވަހުގެ ހެނދުނު 09:15 ގައި ބަނޑޮސް އައިލެންޑް ރިސޯޓުގައެވެ. އެއް ދުވަހުގެ މުއްދަތަށް ކުރިއަށް ގެންދިޔަ މި ފޯރަމްގެ ޝަރަފުވެރި މެހެމާނަކީ ރައީސުލް ޖުމްހޫރިއްޔާ އިބްރާހީމް މުހައްމަދު ސާލިހްއެވެ.\nރާއްޖެއެމްވީއަށް މައުލޫމާތު ދެއްވަމުން ކެޕިޓަލް މަރކެޓް ޑިވަލޮޕްމަންޓް އޮތޯރިޓީގެ (ސީއެމްޑީއޭ) ގެ ޑެޕިއުޓީ މެނެޖަރ އަނިލް އާދަމް ވިދާޅުވީ މި ފޯރަމްގެ ތެރެއިން ވަރަށް ކާމިޔާބު މަޝްވަރާތައް ކުރެވިފައިވާ ކަމަށާއި މި ފޯރަމުން ލިބުނު މަޢުލޫމާތުގެ މައްޗަށް ކަރުދާހެއް އެކުލެވި، އިސްތިރާޖީ ގޮތެއްގައި މި ދާއިރާ ކުރިއަރުވަން ކުރެވޭނެ ކަންތައް ކުރާނެ ކަމަށެވެ. އަދި ކެޕިޓަލް މާރކެޓް ކުރިއަރައި ދިޔުމަކީ ރާއްޖޭގައި ހުރި ގިނަ އިޖްތިމާއީ އަދި އިޤްތިސާދީ ހައްލަކަށްވެގެންދާނެ ކަމަށް އޭނާ ވިދާޅުވިއެވެ.\nކެޕިޓަލް މާރކެޓް ފޯރަމް 2019 އަކީ، ކެޕިޓަލް މަރކެޓަށް ހާއްސަކުރެވިގެން ރާއްޖޭގައި ބާއްވާ ފުރަތަމަ ފޯރަމެވެ. މި ފޯރަމްގެ ޒަރިއްޔާއިން ކެޕިޓަލް މަރކެޓް ކުރިއެރުވުމަށް ދިމާވެފައިވާ ގޮންޖެހުންތައް ދެނެގަނެ، އާންމުންގެ ތެރޭގައި ކެޕިޓަލް މަރކެޓަށް އިންވެސްޓްކުރުމަށް އިތުރަށް ހޭލުންތެރިކުރުވުމުގެ މަގުފަހި ވެގެން ދާނެ ކަމަށް މި ފޯރަމް އިންތިޒާމް ކުރާ ކެޕިޓަލް މަރކެޓް ޑިވެލޮޕްމަންޓް އޮތޯރިޓީން ގަބޫލުކުރެއެވެ. މި ފަހަރުގެ ފޯރަމްގެ ޝިއާރަކީ، "އިޖްތިމާއީ ހަމަޖެހުމަށް ކެޕިޓަލް މަރކެޓް" އެވެ.\nމި ފޯރަމްގައި ސަރުކާރު އެކި ކުންފުނިތަކުގެ އިސްވެރިންނާއި އެކި އަމިއްލަ ކުންފުނިތަކުން ވަނީ ބައިވެރިވެފައެވެ.\nސީއެމްޑީއޭގެ ފަރާތުން ބުނީ ކުރިއަތް އޮތް އަހަރުތަކުގައި ވެސް މި ފޯރަމްތައް ބޭއްވުމަށް ހަމަޖެހިފައިވާ ކަމަށެވެ.


ކޮވިޑް-19 ކޮންޓްރޯލް ކުރުމަށް އެންމެ އިސް އެއްކަމަކީ އަވަހަށް ޓެސްޓް ހެދުން – Mikal News\nކޮވިޑް-19 ކޮންޓްރޯލް ކުރުމަށް ސިއްޙީ ގޮތުން ކުރުން އެންމެ އިސް އެއްކަމަކީ އަވަހަށް ބަލި ހުރި މީހުން ދެނެގަތުމަށް ޓެސްޓް ކުރުން ކަމަށް ބަލީގެ ކުރީކޮޅުގައި ފަންނީ ގިނަބަޔަކު ބުނަމުން ދިޔައެވެ. އަދި ބަލި ޖެހިފައިވާ މީހުން އެހެން މީހުނާއި އެކަހެރި ކުރުމަށް އަވަހަށް ޓެސްޓް ގެ ނަތީޖާގެ މުހިންމުކަން ވެސް ފާހަގަ ކުރެވުނެވެ. ކޮވިޑް-19 ފުރަތމަ ފެތުރިގެން އައި ދުވަސްވަރު ވަރަށް ބާރަށް އެއަޑު ގުގުމާލައި، ކަންކަމުގެ ތަރުތީބު ލިސްޓްގެ ކުރީގައި އޮތެވެ. އެގޮތުން ޓެސްޓުގެ ނަތީޖާއަށް ބަލައި މީހުން އެކަހެރި ކުރުމާއި ކަރަންޓީނު ކުރުން އޮތީ އެންމެ އިސްސަފުގެ މަސައްކަތެއްގެ ގޮތުގައެވެ.\nފުވައްމުލައް ސިޓީ ކޮވިޑް-19 ސާމްޕަލް ހިސްޓްރީ ފާއިތުވި 10 ދުވަސް\nނަމަވެސް ކޮވިޑް-19ގެ ދެވަނަ ރާޅާއެކު މި މޭ މަހު5ގެ ފަހުން ފުވައްމުލައް ސިޓީއިން ބަލީގެ ޓެސްޓްކުރެވި ނަތީޖާ ލިބޭލެއް ވަރަށް ބޮޑުތަން ލަސްވެގެން ދިޔަކަމުގެ ކަންބޮޑުވުން ގިނަބަޔަކު އަންނަނީ ހާމަކުރަމުންނެވެ. ބައެއް މީހުން ބުނާގޮތުގައި އެމީހުންގެ ސާމްޕަލް ނަގައިގެން7ދުވަސް ވާއިރުވެސް ނަތީޖާ ނުލިބެވެ. އަދި އެކަމުގެ ސަބަބުން ގިނަ ބަޔަކަށް ތިމަންނާމެން އައިސޮލޭޝަންގައި ނުވަތަ ކަރަންޓީނުގައި ތިބެންވީތޯ ނޫންތޯ އަމިއްލައަށް ގޮތް ނިންމައި އަމަލުކުރަމުންދާ ތަން އަންނަނީ ފެންނަމުންނެވެ. އެކަމުގައި ޚާއްސަކޮށް ރޭންޑަމް ސާމްޕަލިންގައި ސާމްޕަލް ދޭ މީހުން ގޭގައި މަޑުކުރުން ވަކިން ކުޑައެވެ. އަދި އެކަމުގެ ނަތީޖާވެސް ފެންނަމުން ދަނީ ހިތިކޮށެވެ. ބަލި ފެތުރުން އިތުރުވެގެން ދިއުމެވެ.\n“ފުވައްމުލަކި ކޮވިޑް-19 ޓެސްޓް ވެންނަ ނެތުމަކީ މިހިދެ މިއޮއު ހާލަތަހަ ބަލާކަލް ބަލި ކޮންޓްރޯލް ކެރަންނަ އޮއު އެންމެ ބޮނޑޮ އެއު ހެރަހަ ކަމުގައި ގަބޫލްވޭ. ޓެސްޓެއި ނަތީޖާ މިލިބެނޭ ޓެސްޓް ސާމްޕަލް ނަގާތަނަހަ ދެ ތިން ދުވަހަ ބައެއްކަލްކަލް އެހާސް ލަހެން. ސާމްޕަލް ނެގުންމާ ނަތީޖާ ލިބުންމާ އެދޭތެރެ ގިނަ މީހުން މިތިބެނީ އެތެއް ދިމާކަހަ ގޮހޮފޭ. މިދެންނެވީ ރޭންޑަމް ސާމްޕަލް އެ ވާހަކަ. މިހާ ސްޕީޑް ރަނގަޅަކޮހޮ މިކަން ވޭ އެއްތައްނާ ބަލިފެތެރުން ކުދު ވެންނެން. އައިސޮލޭޝަނިއާ ކަރަންޓީނެ ތިބޭ ތަންތަނެން ނަގާ ސާމްޕަލި ވާހަކާއް ދައްކަންނެން ކަމެކިސް ނެއު ހެން ހީވެނީ. ފޭސްބުކް ސްޓޭޓަސްތެކަހަޔާ ރައްޓެއްސުން ދައްކާ ވަހަކާށަ ބަލާކަލް ނަތީޖާ ލިބުން ހަފްތާކަހަށާށާސް ލަހަވެފޭ އެބަހީށި. ރައްޔިތުންގެ އެތެރެ އެތެއް ބައެކެން މިތީބީ ނަފްސާނީ ބިރިވެރިކަމެކި އެތެރެ. ފުވައްމުލަކެން ޓެސްޓް ހެދޭލިއް ގާއިމުވެންނަ ޖެހޭ. މިކަން ކެރަންނަ ސަރޮކާރަހަ ހަރޮއަޑެން ގޮއާލަން ” ޕީޕީއެމް ޓިކެޓުގައި ފުވައްމުލައް ސިޓީގެ މޭޔަރުކަމަށް ވާދަކުރެއްވި ތާރިޤް އަހުމަދު ހާމަކުރައްވާފައި ވެއެވެ.\nޕިސީއާރު މެޝިނެއްގެ އެއް މޮޑިއުލް\nފުވައްމުލައް ސިޓީއާއި އައްޑޫ ސިޓީހިމެނޭ ގޮތަށް ކޮވިޑް ފެސިލިޓީއެއް އައްޑު ސިޓީގައި ގާއިމުކޮށް، ކޮވިޑް-19އަށް ޓެސްޓް ކުރުމަށް ޕީސީއާރު މެޝިނެއް އައްޑޫ ސިޓީގައި ބަހައްޓާފައި ވެއެވެ. ނަމަވެސް، ރާއްޖޭގައި މާލެ ފިޔަވައި އެންމެ އާބާދީ ބޮޑު ދެ ސިޓީގެ ކޮވިޑް-19 ޓެސްޓު ކުރުމަށް ބަހައްޓާފައި ވަނީ ދުވާލަކު 300 ޓެސްޓު ހެދޭ ވަރުގެ މެޝިނެއްކަމަށް މައުލޫމާތު ލިބެއެވެ. ފުވައްމުލައް ސިޓީގެ ސާމްޕަލްތައް އައްޑޫ ސިޓީއިން ޓެސްޓް ކުރުމަށް ފުރުސަތު ނުލިބޭ ކަމުގެ ޝަކުވާ ފާއިތުވި ޖެނުއަރީ މަހު، ފުވައްމުލަކުން ފުރަތަމަ ކޮވިޑް-19 ފެނުނު ހިސާބުން ފެށިގެން ވެސް ކުރަމުން އާދެއެވެ.\n“ފުވައްމުލައް ސިޓީއެއް. އައްޑޫ ސިޓީއެއް. މާލެ ސިޓީއެއް. އެކަމަކު ފުވައްމުލަކު ހޮސްޕިޓަލަށް މެޝިނެއް ނުލިބި ސާމްޕަލް ނަތީޖާއަށް ސަލާމްޖަހަން ޖެހުމަކީ އެމްޑީޕީ އިސްވެ އޮވެ ހިންގާ ސަރުކާރަށް ފުވައްމުލަކުން ދިން އެއްބާރުލުމުގެ އަގު ވަޒަން ނުކުރެވެނީ ތޯ؟ މަޖިލިސްގެ ފުވައްމުލަކު3ގޮނޑި އެމްޑީޕީ އަށް ވާއިރު ފުވައްމުލަކަށް މިހާބޮޑު އިހުމާލެއްވާ ސަބަބު ނޭގުނު” އަލީ ނަސީރު ހުސައިން އޭނާގެ ފޭސްބުކުގައި ލިޔެފައިވެއެވެ.\nއައްޑޫ ސިޓީގައި ގާއިމުކޮށްފައިވާ ދެ ސިޓީގެ ކޮވިޑް ފެސިލިޓީގައި ޓެސްޓު ހަދަމުން އައީ ހަމައެކަނި އައްޑޫ ސިޓީގެ ސާމްޕަލްތައް އެކަންޏެވެ. ފުވައްމުލަކުގެ ސާމްޕަލްތަކަށް ޖާގައެއް ނުލިބުނެވެ. ފުވައްމުލައް ސިޓީގެ ސާމްޕަލްތައް ފޮނުވަން ޖެހުނީ މާލެ އައިޖީއެމްއެޗްގެ ލެބަށެެވެ. މިކަމަށް ބައެއް ފަހަރު ފްލައިޓް ޗާޓަރު ކޮށްގެންނާއި ފްލައިޓް ޑައިވާޓް ކޮށްގެން ވެސް ސާމްޕަލްތައް މާލެ ފޮނުވާފައި ވެއެވެ. އަދި ބައެއް ފަހަރު އައްޑޫ ފްލައިޓްގައި ފޮނުވަން ސީ އެމްބިއުލާންސް ނުވަތަ އެހެން ލޯންޗެއް ކުއްޔަށް ހިފައިގެން ވެސް އައްޑޫއަށް ސާމްޕަލް ގެންގޮސް މާލެ ފޮނުވާފައި ވެއެވެ.\nކޮވިޑް-19 ގެ ޓެސްޓް ހެދުމަށް ބޭނުންވާ ޕިސީއާރު މެޝިނެއް ގަނެގެން ގެނެސް އެއިގެ ޚިދުމަތް ފުވައްމުލައް ސިޓީގެ ރައްޔިތުންނަށް ލިބުމަށް ކުރަންޖެހޭ ހޭދައަށްވުރެ އެތައް ގުނައެއް ބޮޑު ހޭދައެއް ސާމްޕަލް ފޮނުވުމަށް މިހާތަނަށް ވެސް ކުރެވިފައިވާނެ ކަމުގެ ތުހުމަތު އާއްމުން ކުރެއެވެ.\nލޯކަލް ކައުންސިލް އިންތިޚާބުގެ ވޯޓާއި ކައިރިވެފައި ވަނިކޮށް (އޭޕްރީމަހު ކުރީކޮޅު) ހެލްތު މިނިސްޓަރާއި ހަވާލާ ދެއްވައި ފުވައްމުލައް ސިޓީ ކައުންސިލުން ބުނެފައި ވަނީ ފުވައްމުލައް ސިޓީއަށް ޕީސީއާރު މެޝިނެއް ލިބޭގޮތަށް ހަމަޖެހިފައިވާ ކަމަށެވެ. އަދި އެކަމުގެ މަސައްކަތް ކުރެވެމުން އަންނަ ކަމަށާއި ވަރަށް އަވަހަށް މެޝިނެއް ލިބޭނެކަމަށެވެ. ނަމަވެސް އެއްވެސް ފަރާތަކުން ތާރީޚެއް ނުދެއްވައެވެ. އަދިވެސް އެމެޝިނުގެ ލިބޭނެ ދުވަހެއް އެނގޭ މީހަކު ނެތެވެ.\nޕީސީއާރު ލެބެއް އެއްކޮށް –6މޮޑިއުލް\n“12 ވަރަކަށް ހާސް މީހުން ދިރިއުޅޭ ފުވައްމުލަކުގައި ކޮވިޑް-19 ފެތުރުން އިންތިހާއަށް ބޮޑުވެފައިވާ އިރު ބަލި ކޮންޓްރޯލް ކުރުމަށް އޮތް އެންމެ ބޮޑު ގޮންޖެހުމަކީ ބައްޔަށް ޓެސްޓް ކުރެވޭނެ ގޮތެއް ނެތުން ކަމަށް މީސްމީޑިއާއިން ވަރަށް ގިނައިން އެބަފެނޭ. ސާމްޕަލް ނެގުމަށްފަހު ނަތީޖާ ލިބުން ލަސްވުމުގެ ސަބަބުން، ބަލިޖެހިފައިވާ މީހާ އޮންނަނީ އެތައްބަޔަކާ ބައްދަލުވެ އެމީހާގެ ފުށުން އިތުރު އެތައްބަޔަކަށް ބަލި ޖެހިފަ. ކޮވިޑް-19 އާއި ގުޅިގެން ކޮންމެ ދުވަހަކު އެތައް މިލިޔަން ރުފިޔާއެއް ދައުލަތުގެ ބަޖެޓުން ޚަރަދު ކުރާއިރު ފުވައްމުލަކު ރައްޔިތުންނަށް ހައްގު މިންވަރަކީ މިއީ ކަމަށް ވާނަމަ، މިއީ ވަރަށް ބޮޑު މައްސަލައެއް” ހުސޭން ވަފީރު އެނާގެ ފެސްބުކު ޕޭޖްގައި ލިޔެފައިވެއެވެ.\nފުވައްމުލައް ސިޓީއިން ނަގާ ސާމްޕަލްތައް ފުނިޖެހެނީއެވެ. ޓެސްޓް ނުކުރެވުމާއި ނަތީޖާ ނުލިބި ދިގުލައިގެން ދަނީއެވެ. އެއިގެ އާޚިރު ނަތީޖާވެސް ފެންނަމުންދަނީ ގޯހުން ގޯހަށްދާތަނެވެ. ދުވަހެއް ދުވަހަކަށް ކޮވިޑް-19 ޕޮޮޒިޓިވް ކޭސްތައް ފެންނަލިއް އިތުރުވަނީ ހަލުއި ސްޕީޑުގައެވެ. ރަށް މޮނިޓަރިންއަށް ވެސް ލައިފިއެވެ. އަދި އެޗްޕީއޭގެ ޚާއްސަ ފިޔަވަޅުތައް (ކާފިއު) ވެސް އަޅައި ދެވަނަ ފަހަރަށް އިއްޔެ މިވަނީ މުއްދަތު އިތުރުކޮށްފައެވެ. އިއްޔެ ނޫންކުރީ ދުވަހަކީ ބޮޑު ރިކޯޑު އަދަދެއް ފެނި، ގިނަބައެއްގެ ހިތުގައި ރަށުގައި ބަލިފެތުރިފައި އޮތް މިންވަރު ބިރުވެރި ކަމެއްގެ ގޮތުގައި ބިންވަޅުނެގިގެން ދިޔަ ދުވަހެކެވެ. ޖުމްލަ ޕޮޒިޓިވް ކޭސް 72 އަށް އެއްދުވަހުން އެރި ފުރަތަމަ ފަހަރެވެ.\nލޭތިއްކެއް ބޭނުންކޮށްގެން ހަދާ އެންޓިބޮޑީ ޓެސްޓް ނަތީޖާ ނުކުންނަ ގޮތް.\nމިހާރު މިއޮތްވަރަށް ބަލި ފެތުރުމުގައި އެކިމީހުން އެކިފަރާތްތައް ކުށްވެރި ކުރަމުން ވާހަކަދައްކައެވެ. ތެދެކެވެ. ޓެސްޓްގެ ނަތީޖާ އަދިވެސް ލިބެނީ ވަރަށް ލަހުންނެވެ. އިއްޔެވެސް ފުވައްމުލައް ސިޓީއަށް ނަތީޖާ ލިބިފައި ވަނީ އެންމެ 15 ސާމްޕަލް ނުވަތަ ފޮނުވި ސާމަޕަލްގެ އެންމެ %4 ގެ ނަތީޖާއެވެ. ނުލިބިފައި ވާ 322 ސާމަޕް އެބަހުއްޓެވެ. އަދި މިއަދަދަށް އިއްޔެ ރަށުން ނެގި 165 ސާޕްލް އެއްކުރުމުން ބާކީ ނަތީޖާ ނުލިބި 487 ސާމްޕަލް ނަތީޖާ ނުލިބި އެބަހުއްޓެވެ.\nކުރިން ފޮނުވާފައިވާ 322 ސާމްޕަލް – ނަތީޖާ ލިބުނީ 15 ސާމްޕަ، އެއީ %4.\nކޯވިޑް19އަށް 45 މިނިޓުން ޓެސްޓް ކުރެވޭ ކިޓެއް އެމެރިކާއިން ނެރެފި\nބަލިން ރައްކާތެރިވުމުގެ މަސައްކަތަށް ޓެސްޓު ކުރުމަށް ޕީސީއާރު މެޝިނެއް އަވަހަށް ގެނެސް ދިނުމަށް ސޯޝަލް މީޑިއާގައި ފުވައްމުލަކުގެ ގިނަ ބަޔަކު އަންނަނީ ގޮވާލަމުންނެވެ.\nޓެސްޓު ނުކުރެވި ދުވަސްތައް ދިގުލާތީ ގިނަ ބައެއްގެ ކަންބޮޑުވުން ހާމަކުރަމުން ދާތީއާއެކު، ކަމާއި ގުޅޭ އިސްފަރާތްތައް މެދުވެރިވެގެން ކުރެވުނު މަސައްކަތުން ކޮންމެވެސް ވަރެއްގެ ލުޔެއް މިކަމަށް ލިބޭނެ ކަމަށް ބެލެވިފައި ވެއެވެ. އެއީ އައްޑޫ ސިޓީގައި ހުންނަ ދުވާލަކު 300 ސާމްޕަލް ޓެސްޓު ހެދޭ ޕީސީއާރު މެޝިނުން ކޮންމެ ދުވަހަކު ވެސް ފުވައްމުލައް ސިޓީގެ 100 ސާމްޕަލް ޓެސްޓް ކުރެވޭގޮތަށް ހަމަޖެހިފައިވާ ކަމަށް ފުވައްމުލަކު ހޮސްޕިޓަލުން ރޭގައި ބުނުމުންނެވެ. އެގޮތުން ފުރަތަމަ ބެޗްގައި 200 ސާމްޕަލް އިއްޔެ އައްޑޫ ސިޓީއަށް ފޮނުވާފައިވާ ކަމަށާއި މިއަދު އެސާމްޕަލްތަކުގެ ނަތީޖާ ލިބޭނެ ކަމަށް ބެލެވޭތީއެވެ. ނަމަވެސް އެއި ދާއިމީ ހައްލެއް ނޫން ކަމަށް ފުވައްމުލަކުގެ މީހުން ބުނެއެވެ.\nއެއަދަދަކީ ވެސް ފުވައްމުލައް ސިޓީގެ ސަމްޕަލްތައް ޓެސްޓް ކުރެވޭ ވަރުގެ އަދަދެއް ނޫން ކަމުން އައްޑޫ ސިޓީއަށް ކޮންމެ ދެ ދުވަހުން އެއްދުވަހު 200 ސާމްޕަލް ފޮނުވާފައި އަނެއް ދުވަހު މާލެއަށް ސާމްޕަލް ފޮނުވާ ގޮތަށް މަސައްކަތް ކުރުމަން އަންނަކަމަށް ރޭގައި ފުވައްމުލަކު ހޮސްޕިޓަލުގެ ޕަބްލިކް ހެލްތު ޔުނިޓުން ހާމަކޮށްފައި ވެއެވެ. ފުވައްމުލައް ސިޓީއިން ކޮންމެ ދުވަހަކު ވެސް 200 އެއްހާ ސާމްޕަލް ނަގާއިރު އައްޑޫ ސިޓީއިން ޓެސްޓް ކުރެވޭ ގޮތަށް ހަމަޖެހުނީ އެއިގެ ދެބައިކުޅަ އެއްބައި، 100 އެވެ.\nފުވައްމުލައް ސިޓީ ކައުންސިލުން ތަކުރާރުކޮށް ހާމަކޮށްފައި ވަނީ ޕީސީއާރު މެޝިނެއް ގެނައުމުގެ މަސައްކަތް ކުރިޔަށް ދާކަމަށާއި އެކަން ކުރެވިގެންދާނެ ކަމަށެވެ. ނަމަވެސް ކުރިން ފުވައްމުލަކު އަތޮޅު ކައުންސިލްގެ މެމްބަރު އަބްދުﷲ މުހައްމަދު ދީދީ ހާމަކުރައްވާ ގޮތުގައި ރާއްޖޭގެ ސިއްހީ ނިޒާމު ރޭވިފައިވާގޮތުން ފުވައްމުލައް ސިޓީގައި ހުންނަނީ އަތޮޅު ހޮސްޕިޓަލެކެވެ. އަދި ހުރިހާ އަތޮޅު ހޮސްޕިޓަލެއްގައި ޕީސީއާރު މެޝިން ބަހައްޓައިގެން ޓެސްޓު ކުރާ ގޮތަށް ސަރުކާރުގެ ސިއްޙީ ދާއިރާގެ އުސޫލުތައް ހަމަޖެހިފައި ނުވާތީ ފުރަތަމަ ކުރަން ޖެހޭ ކަމަކީ ސިޓީތަކުގެ ހޮސްޕިޓަލްތަކުގެ ފެންވަރު، ނުވަތަ ދޭނެ ޚިދުމަތްތައް ކަނޑައެޅުން ކަމަަށެވެ.\nކަމާއި ގުޅޭ ފަރާތްތަކުން ހާމަކުރަނީ ރައްޔިތުން ފަރުދީ ޒިންމާނަގައި، ދީފައިވާ އިރުޝާދުތަކާއި އެއްގޮތަށް އައިސޮލޭޝަނުގައި އާއި ކަރަންޓީނުގައި އަމަލުތައް ބެހެއްޓުމަށެވެ. ބަލީގެ ފަރުވާއެއް ނެތް އިރު ބަލި އުފުލައިދޭ މީހަކަށް ތިމާ ނުވުމަށެވެ. ފުވައްމުލަކު ހޮސްޕިޓަލުގެ މެނޭޖަރު އަހުމަދު ސައީދު ވިދާޅުވެފައި ވަނީ:\n“ހަމައެކަނި އޮތް ފަރުވާއަކީ އަދި ކުރެވެން އޮތްހާވެސް ކަމަކީ ކޮންމެ އާއިލާއެކުން ވެސް ސީރަސްވެ، އާއިލާގެ ތެރެއިންވެސް2ނުވަތަ3ހަފުތާވަންދެން ބައްދަލުނުވެ އަދި އަތާއި، އަނގަ، ނޭފަތް ސަލާމަތުން ބެހެއްޓުން. އެހެން ނޫނީ ފެންނަން އޮތް މަންޒަރު ވަރަށް އަނދިރި” ކަމަށެވެ.\nގުޅުންހުރި މައުލޫތައް:ކޮވިޑް ޓެސްޓް, ކޮވިޑް-19،


Bodethi Boat'thah vadhehvey gothah kulhudhuffushi Port tharahgee...\nކުޅުދުއްފުށި ޕޯޓް ތަރައްގީކުރުން\nމިހާރު ކައިރިކުރެވެނީ 1000 ޓަނުގެ ބޯޓްތަކަށް\nމުދާ ބޭލުމުގައި ގޮންޖެހުންތަކެއް ދިމާވޭ\nމިހާރަށް ބޭނުންވާ ވަސީލަތްތައް ދަނީ ފޯރުކޮށްދެމުން\nކ. މާލެ | 30 ސެޕްޓެންބަރ 2020 | ބުދަ 08:02 | 6,367\nއެމްޕީއެލްގެ މެނޭޖިން ޑިރެކްޓަ ޝާހިދު އަލީ - ޔޫސުފް ސޮފްވާން ރަޝީދު\nބޮޑެތި ބޯޓުތައް ވަދެވޭ ގޮތަށް ކުޅުދުއްފުށި ޕޯޓް އިތުރަށް ތަރައްގީ ކުރުމުގެ ޕްލޭން އެއް އެކުލަވާލުމުގެ މަސައްކަތް ކުރައްވަމުންދާ ކަމަށް މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ މެނޭޖިން ޑިރެކްޓަރ ޝާހިދު އަލީ ވިދާޅުވެއްޖެއެވެ.\nކުޅުދުއްފުށި ޕޯޓް އިތުރަށް ތަރައްގީ ކުރުމުގެ ޕްލޭނެއް އެކުލަވާލުމުގެ މަސައްކަތް ފަށާފައިވާ ކަމަށް ޝާހިދު ވިދާޅުވީ ރާއްޖެޓީވީގެ ''ފަލަސުރުހީ'' ޕްރޮގްރާމްގައި އަންގާރަ ދުވަހުގެރޭ ވާހަކަ ދައްކަވަމުންނެވެ.\nމީގެ އަހަރުތަކެއް ކުރިން ހަދާފައިވާ ކުޅުދުއްފުށި ޕޯޓަކީ ލިމިޓެޑް ކެޕޭސިޓީގެ ޕޯޓެކެވެ. އެ ޕޯޓަށް އެންމެ ބޮޑުވެގެންވެސް ކައިރި ކުރެވެނީ 1000 ޓަނުގެ ބޯޓުތަކަށެވެ. ޝާހިދު ވިދާޅުވީ، 1000 ޓަނުގެ ކެޕޭސިޓީ އަށްވުރެ ބޮޑު ބޯޓުތަަކަށް ޕޯޓަކާއި ކައިރިއެއް ނުކުރެވުމަކީ އެއީ ދަތިތަކެއް ދިމާވާ ކަމެއް ކަމަށެވެ.\nއެއަށްވުރެ ބޯޑު ބޯޓެއް އައިސްފިއްޔާ އަޅުގަނޑުމެން އަބަދުވެސް ޖެހެނީ އެންކަރުގައި، ޕޯޓުން ބޭރުގައި ބާއްވައިގެން އެހެން އުޅަނދު ބޭނުންކޮށްގެން މުދާ ބާލަން\n~ ޝާހިދު އަލީ - އެމްޕީއެލްގެ މެނޭޖިން ޑިރެކްޓަރ\nޝާހިދު ވިދާޅުވި ގޮތުގައި އެގޮތަށް މުދާ ބާލަން ޖެހުމަކީ ކުރިމަތިވާ ބޮޑު ގޮންޖެހުމެކެވެ. އޭގެ ސަބަބުން އޮޕަރޭޝަން ކޮސްޓުވެސް ބޮޑުވެ މުދާ ބެލުމުގައި ލަސްތަކެއްވެސް ދިމާވެއެވެ. ކޮޗިނުން ރާއްޖެ އައި ކާގޯފެރީ އަށް އިޝާރާތް ކުރައްވާ ޝާހިދު ވިދާޅުވީ، އެ ފެރީއަކީ 3000 ޓަަނުގެ ފެރީއަކަށްވުމުން މުދާ ބަލަން ޖެހުނީ ޕޯޓްގެ ބޭރުގައި ބާއްވައިގެން ކަމަށެވެ.\nކޮޗިން-މާލެ ފެރިއާއެކު އެމްޕީއެލްގެ އަމާޒަކީ ކުޅުދުއްފުށީ ޕޯޓުގައި ދެމެހެއްޓެނިވި ސިސްޓަމެއް ގާއިމް ކުރުމެވެ. ޝާހިދު ވިދާޅުވީ، ކުޅުދުއްފުށީ ޕޯޓަށް ބޭނުންވާ ޓަގް ބޯޓުގެ އިތުރުން އިތުރު ބާޖް ގެންދިޔުމުގެ މަސައްކަތް ކުރެވެމުންދާ ކަމަށެވެ. އަދި ޕޯޓަށް ދިމާވެފައިވާ މައްސަލަތަކަށް ދާއިމީ ހައްލެއް ހޯދަން، އިތުރަށް ޕޯޓް ތަރައްގީ ކުރަން ޕްލޭން އެއް އެކުލަވާލައި އެ މަސައްކަތް މިހާރު ކުރެވެމުންދާ ކަމަށް ވިދާޅުވިއެވެ.\nއެއަށް ފަހު ޝާހިދު ވިދާޅުވީ، އެކުލަވާލާ ޕްލޭން އަށް އަމަލީ ސިފައެއް ޖެހިގެން ދިޔުމުން ޕޯޓަށް ދިމާވެފައިވާ މައްސަލަތަކަށް ހައްލު ލިބިގެންދާނެ ކަމަށެވެ.\nޕޯޓު ނިމިގެންދާއިރު މި ފަދަ ބޯޓުތައް ބަނދަރުުކުރުމުގެ ފުރުސަތު ލިބިގެންދާނެ. ދެން އެބޭފުޅުން ފާޅުކުރައްވާ ކަންބޮޑުވުންތަކެއް ހައްލެއް ވެގެންދާނެ. ދެން ސާވީސް އިމްޕްރޫވް ކުރެވެންދެން އިތުރު ވަސީލަތްތައް ބޭނުންކޮށްގެން.\nއޭނާ ވިދާޅުވީ، ކޮޗިން ކާގޯ ފެރީ އަކީ އުތުރަށް ފައިދާކުރާނެ ކަމެއް ކަމަށެވެ. އަދި ހެޔޮއަގުގައި މުދާތައްވެސް ލިބިގެންދާނެކަން ޝާހިދު ފާހަގަކުރެއްވިއެވެ.\nކުޅުދުއްފުށި ޕޯޓު އިތުރަށް ތަރައްގީ ކުރުމުގެ ޕްލޭނެއް އެކުލަވާލުމުގެ މަސައްކަތް އެމްޕީއެލުން ފަށާފައިވާއިރު، ކާގޯ ފެރީގެ ދަތުރުތަކާއި އެކު ކުޅުށުއްފުށީ ޕޯޓުގެ އުމްރާނީ ތަރައްގީ ކުރިއަރައިގެން ދާނެ ކަމަށް ގައުމީ ޝިޕިން ލައިނުން ވަނީ ބުނެފައެެވެ.\nކޮޗިންއާ ކުޅުދުއްފުއްޓާ ދެމެދު ކާގޯ ފެރީގެ ދަތުރުތައް ފަށައި، ފުރަތަމަ ކާގޯ ފެރީ ކުޅުދުއްފުއްޓަށް ބަނދަރުކުރީ ހޮނިހިރު ދުވަހު ދެ ކޮންޓެއިނަރާ އެއްކޮށެވެ. އިންޑިއާ އަށް ފުރުމުގެ ކުރިން ހޯމަ ދުވަހު މާލޭގައި ބަނދަރު ކުރުމަށް ފަހު ފެރީ ފުރާފައި ވަނީ އަންގާރަ ދުވަހުއެވެ.


ދަރިން ތަރުބިއްޔަތު ކުރުމުގައި ދެނެގަންނަން ޖެހޭ ކަންތައްތައް-1 “ދަރިންނަކީ ބޮޑު ނިޢުމަތެއް” – Ilm\nދަރިން ތަރުބިއްޔަތު ކުރުމުގައި ދެނެގަންނަން ޖެހޭ ކަންތައްތައް-1 “ދަރިންނަކީ ބޮޑު ނިޢުމަތެއް”\nދަރިންނަކީ ﷲ ޞުބުޙާނަހޫ ވަތަޢާލާ، އެއިލާހުގެ އަޅުތަކުންނަށް ދެއްވާ ނިޢުމަތްތަކުގެ ތެރެއިންވާ މަތިވެރި ނިޢުމަތެކެވެ. އަދި އެއިލާހުގެ ޙަޟްރަތުން އަހަރެމެންމަށް ހިބަކުރެވިފައިވާ ބޮޑު ހިބައެކެވެ.\nމި ނިޢުމަތަށް ޝުކުރު އަދާކުރުމަކީ ކޮންމެ މަޔަކާއި ބަފައެއްގެ މައްޗަށްވެސް ވާ ވާޖިބެކެވެ. ފަހެ ތިމާ، މިދުނިޔޭގައި ވެއަތުކުރާ ޙަޔާތް ޒީނަތްތެރި ކުރުވާ އެއްޗެއް ކަމުގައި ދަރިން ވެއެވެ. ފަހެ ﷲ ކީރިތި ޤުރުއާނުގައި ވަޙީ ކުރައްވައިފައި ވެއެވެ.\n﴿ٱلۡمَالُ وَٱلۡبَنُونَ زِینَةُ ٱلۡحَیَوٰةِ ٱلدُّنۡیَاۖ﴾ [يورة الكهف: ٤٦]\nމާނަ: “މުދަލާއި ދަރިންނަކީ ދުނިޔޭގެ ދިރިއުޅުމުގެ ޒީނަތްތެރިކަމެވެ.”\nއަދި ހެޔޮ ދަރިން ދެއްވުމަށް އެދި އަހަރެމެން އަބަދުވެސް ދުޢާ ކުރަން ވާނެއެވެ. ﷲ ވަނީ އެއިލާހުގެ ފޮތުގައި ޞާލިޙު ދަރިން ދެއްވުމަށް އެދި ކުރެވިދާނެ ދުޢާއެއް އަހަރެމެންނަށް ދަސްކޮށްދެއްވާފައެވެ.\n﴿وَٱلَّذِینَ یَقُولُونَ رَبَّنَا هَبۡ لَنَا مِنۡ أَزۡوَ ٰجِنَا وَذُرِّیَّـٰتِنَا قُرَّةَ أَعۡیُنࣲ وَٱجۡعَلۡنَا لِلۡمُتَّقِینَ إِمَامًا﴾ [سورة الفرقان ٧٤]\nމާނަ: “އަދި އެއީ ބުނާމީހުންނެވެ. އަޅަމެންގެ ވެރިއިލާހުއެވެ! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި تقوى ވެރިންނަށް އިމާމުންކަމުގައި އަޅަމެން ލައްވާނދޭވެ!”\nﷲ ޞުބުޙާނަހޫ ވަތަޢާލާ، އެއިލާހުގެ އަޅުތަކުންނަށް ދެއްވާ މިނިޢުމަތުގެ މަރިވެރިކަން ދެނެގަނެ، އެއިލާހަށް ޝުކުރުވެރިވެ، ހެޔޮގޮތުގައި ދަރިން ތަރުބިއްޔަތު ކޮށް، މުޖުތަމަޢަށާއި އުންމަތަށް ފައިދާކުރާނެ ފަދަ ބަޔަކަށް ދަރިން ހެދުމަށް މަސައްކަތް ކުރުމަކީ އަޅުގަނޑުމެންގެ ތެރެއިން ކޮންމެ ބައްޕައަކާއި މަންމައެއްގެވެސް މައްޗަށް ވާ ވާޖިބެކެވެ.\nމިލިޔުމަކީ އައްޝައިޚް މުޙައްމަދު ޞާލިހް އަލްމުނައްޖިދު ލިޔުއްވާފައިވާ “48 فائدة في تربية الأولاد” އަސްލަކަށްބަލައިގެން ލިޔާ ލިޔުމެކެވެ.


AFC Cup ge Match Tha L ,Gamu ge Zone Stadium gai Kulheyne _ Minister Mahuloof\nއޭއެފްސީ ކަޕްގެ މެޗްތައް ގަމު ޒޯން ...\nބީއެމްއެލް އިން ނުކުޅެދުންތެރިކަން ހުންނަ މީހުންނަށް ...\nއޭއެފްސީ ކަޕްގެ މެޗްތައް ގަމު ޒޯން ސްޓޭޑިއަމްގައި ކުޅޭނެ: މިނިސްޓަރ މަޙްލޫފު\nby vomadmin December 5, 2020\nއޭއެފްސީ ކަޕްގެ މެޗްތަށް ލާމު ގަމު ޒޯން ސްޓޭޑިއަމްގެ ފުޓުބޯޅަ ދަނޑުގައި ކުޅެވިގެންދާނެކަމަށް ޔޫތް މިނިސްޓަރ އަހުމަދު މަހުލޫފް ވިދާޅުވެއްޖެއެވެ.\nޔޫތް މިނިސްޓަރ އަހުމަދު މަހުލޫފް މިހެންވިދާޅުވީ ލ.ގަމުގެ ޒޯން ސްޓޭޑިއަމް ހުޅުވުމަށް އެސްޓޭޑިއަމްގައި ބުރާސްފަތި ދުވަހު (3ޑިސެމްބަރ 2020 ވަނަ ދުވަހު ) ބޭއްވުނު ރަސްމިއްޔާތުގައި ވާހަކަފުޅު ދައްކަވަމުންނެވެ.\nމިރަސްމިއްޔާތުގައި ވާދަކަދައްކަމުން ޔޫތް މިނިސްޓަރ އަޙްމަދު މަޙްލޫފް ވިދާޅުވީ މިސަރުކާރުން އަތޮޅުތަކުގައި ކުޅިވަރު ތަރައްގީ ކުރުމަށް، ގިނަ މަސައްކަތްތަކެއް ކުރަމުންދާކަމަށެވެ. އަދި މާލޭގެ އިތުރުން ފުޓްބޯޅަ ދަނޑުތަކާއި ފުޓްސެލް ދަނޑުތަށްވެސް ރަށްރަށުގައި އަޅާ ނިމި ކުޅެމުންދާކަމަށާއި އަދި މިހާރު ވަރަށް ގިނަ ރަށްރަށުގައި އެކި ދަނޑުތަކާއި ކޯޓްތަކުގެ މަސައްކަތް ކުރަމުންދާކަމަށްވެސް މިނިސްޓަރ މަހުލޫފް ވިދާޅުވިއެވެ.\nމިނިމިގެންދާ 1 އަހަރު ދުވަހުގެ ތެރޭގައި މިއީ މަސައްކަތް ނިމި ހުޅުވިގެންދާ 9ވަނަ ދަނޑުކަމަށާއި 39 ފުޓްބޯޅަ ދަނޑުގެ މަސައްކަތް މިހާރުވެސް ކުރަމުންދާކަމަށްވެސް މިނިސްޓަރ މުހުލޫފު ވިދާޅުވިއެވެ. އަދި މިއަދުގެ ސަރުކާރުން މާލެއަށް ތޮއްޖެހިފައިވާ ކުޅިވަރުގެ ވަސީލަތްތަކާއި ކުޅިވަރު މުބާރާތްތައް ރާއްޖޭގެ އެކިކަންކޮޅުތަކަށް ބަދަލްކުރަމުންދާކަމަށްވެސް ޔޫތް މިނިސްޓަރ އަޙްމަދު މަހުލޫފް ވިދާޅުވިއެވެ.\nލ.ގަން ޒޯން ސްޓޭޑިއަމް\nމިނިސްޓަރ މަހުލޫފް ވިދާޅުވީ އުއްމީދަކީ ލ.އަތޮޅުގެ ކުދިން މިޒޯން ސްޓޭޑިއަމްގައި ކުޅެ، ރާއްޖެއަށް ރީތި ނަން ހޯދައިދޭތަން ފެނުންކަމަށެވެ. މިއަދުގެ ސަރުކާރުން ކުޅިވަރަށް ވަރަށް ބޮޑު އިސްކަމެއް ދީގެން ބޮޑެތި އަދަދުތަކުން ހަރަދު ކުރަމުންދާކަމަށާއި މިހާތަނަށް ރާއްޖެއަށް އެންމެ ގިނަ މެޑަލްވެސް ހޯދާފައިވަނީ މިސަރުކާރުގެ ބުރަ މަސައްކަތުންކަމަށް މަހުލޫފް ވިދާޅުވިއެވެ.\nއޭއެފްސީ ކަޕްގެ މެޗްތައް މިއަދާހަމައަށް ކުޅެފައިވަނީ މާލޭގައި އެކަންޏެވެ. 2014ވަނަ އަހަރު ރާއްޖޭގައި ބޭއްވުނު އޭއެފްސީ ޗެލެންޖްކަޕްގެ މެޗްތަށް ކުޅެފައިވަނީ މާލޭގެ އިތުރުން އައްޑޫ ސީޓީގެ ހިތަދޫ ޒޯން ސްޓޭޑިއަމްގައެވެ.\nގަމު ޒޯން ސްޓޭޑިއަން ހުޅުއްވައިދެއްވާފައިވަނީ ރާއްޖޭގެ ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިޙުއެވެ.\nބީއެމްއެލް އިން ނުކުޅެދުންތެރިކަން ހުންނަ މީހުންނަށް މޮޓޮރައިޒްޑް ވީލްޗެއާ ހަދިޔާކޮށްފި\nއެންމެ މޮޅު އަންހެން6ކުޅުންތެރީންގެ ތެރޭގައި މީދޫގެ2ކުޅުންތެރިއަކު ހިމެނިއްޖެ\nޖޯލިއަންސް މިކްސް ވޮލީބޯޅަ މުބާރާތް: ރޭ ކުޅެވުނު ކާމިޔާބުކުރީ ޗެލެންޖާސް\nޖޯލިއަންސް މިކްސް ވޮލީ މުބާރާތުގައި ރޭ ކުޅެވުނުމެޗް ޓީމް ޗެލެންޖާސް ކާމިޔާބުކޮށްފިއެވެ. ފޭދޫ އަވަށުއޮފީހުގެ ޑިރެކްޓަރ އަހުމަދު ރަޝީދާއި ...\nvomadmin December 29, 2018\nއިއްޔެ އިންދި ގަސްތަކަށް ރޭ ގެއްލުންތަކެއްދީފި\nތިމާވެށީގެ ދުވަހާއި ގުޅުވައިގެން އިއްޔެ މެންދުރުފަހުން މީދޫ ބޮޑުމަގުގައި އިންދި ގަސްތަކުގެ ތެރެއިން ބައެއް ގަސްތަކަށް ރޭބަޔަކު ގެއްލުންތަކެއް ...\nvomadmin June 7, 2021\nއައްޑުއަތޮޅު ހިމެނޭ ސަރަހައްދަށް ޔެލޯ އެލާޓް ނެރެފި\nރާއްޖެއަށް މިހާރު ކުރަމުންދާ ވިއްސާރައިގައި ދެކުނުގެ އަތޮޅުތަކަށް މޫސުން އިތުރަށް ގޯސް ވާނެކަމަށް ލަފާކޮށް ޔެލޯ އެލާޓް ނެރެފިއެވެ. ...\nޔޫތު ޗެލެންޖް ކަޕް 2020- ފައިނަލްމެޗްގެ ކުޅުން މިއަދު ހަވީރު\nމީދޫގައި ބާއްވަމުން އައި ޔޫތުޗެލެންޖް ކަޕް 2020 ފުޓްބޯޅަ މުބާރާތުގެ ފައިނަލްމެޗްގެ ކުޅުން މިއަދު ހަވީރު މީދޫ ފުޓްބޯޅަ ...\nމިނިވަންކަޕް ފުޓްސަލް މުބާރާތް: ބްރޫޕްބީން ސެމީއަށް ގައުމު ، ކްއާޓާފައިނަލަށް ތައްލިއާއި އޭޓީ\nމިނިވަންކަޕް ފުޓްސަލް މުބާރާތް 2019 ގެ ގްރޫޕް ބީގެ އެއްވަނަ ޓީމްގެ ގޮތުގައި ގައުމު އެފްސީ ސެމީފައިނަލަށް ދަތުރުކޮށްފިއެވެ. ...\nvomadmin August 9, 2019


Memberun ge gondeege massala anna hafhuthaaga SC in baavvanee | Mihaaru\nގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ ބައެއް މެމްބަރުން: އެއްވެސް މެމްބަރެއްގެ ގޮނޑި ނުގެއްލޭ ކަމަށް މިމަހުގެ ފުރަތަމަ ދުވަހު ނެރުނު އަމުރަށް އަމަލު ކުރުން ފަސްކުރަން ސުޕްރީމް ކޯޓުން މިހާރު ވަނީ އަންގާފައި --ފޮޓޯ/މިހާރު\nމެމްބަރުންގެ ގޮނޑީގެ މައްސަލައިގެ އަޑުއެހުމެއް އަންނަ ހަފުތާގައި ބާއްވަނީ\n22 ފެބުރުއަރީ 2018 - 15:27 30 comments\nއެޓާނީ ޖެނެރަލްގެ ފަރާތުން ހުށަހެޅި އެ މައްސަލައިގެ އަޑުއެހުމެއް އަންނަ އަންގާރަ ދުވަހުގެ ހެނދުނު ބާއްވަން މިހާރު ވަނީ ތާވަލްކޮށްފަ އެވެ.\nމި މަހުގެ ފުރަތަމަ ދުވަހު ނެރުނު އަމުރުގައި އިދިކޮޅު ލީޑަރުންނާއި އިތުރު ބައެއް ފަރާތްތައް ދޫކޮށްލަން ވެސް އެންގި އެވެ. އެކަމަކު ފަހުން ކޯޓުން ވަނީ އެ ބައި ބާތިލްކޮށްފަ އެވެ. މީގެ އިތުރުން ސުޕްރީމް ކޯޓުގެ ފަނޑިޔާރެއްގެ އެއްވެސް މައްސަލައެއް ޖުޑިޝަލް ސާވިސް ކޮމިޝަން (ޖޭއެސްސީ) އަށް ނުބެލޭނެ ކަމަށް އެ އަމުރުގައި ކަނޑައެޅި ބައި ވެސް އެ ކޯޓުން ފަހުން ވަނީ ބާތިލްކޮށްފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް އެޓާނީ ޖެނެރަލް ކުއްލި ނުރައްކަލުގެ ހާލަތު މަޖިލީހުގެ މެމްބަރުން އެޓާނީ ޖެނެރަލްގެ އޮފީސް


India Muslimun ge haqqugai aanmu majilihuge dhauru adha kuran jehay! | ThePress\nއިންޑިއާ މުސްލިމުންގެ ހައްގުގައި އާންމު މަޖިލީހުގެ ދައުރު އަދާ ކުރަންޖެހޭ!\n21 January 2022, 15:42\nއިންޑިއާއަކީ ގާތްގަނޑަކަށް 200 މިލިއަނެއްހާ މުސްލިމުންގެ އާބާދީއެއް އޮންނަ ގައުމެއް/ފޮޓޯ: އޭއެފްޕީ\nއިންޑިއާގެ އާބާދީގެ ނިސްބަތުން ބައި މަދު މުސްލިމުންނާ ދެކޮޅަށް ގަތުލުއާންމު ހިންގުމުގެ ރޫހު، އެ ގައުމުގައި ގަދަ ވަމުން އަންނައިރު، ބޮޑުވަޒީރު ނަރޭންދްރާ މޯދީގެ ސަރުކާރުން އެކަށީގެންވާ ފިޔަވަޅުތަކެއް ނާޅައިފިނަމަ، އދގެ ސާލަމަތީ މަޖިލީހުން ތެދުވަން ޖެހޭ ކަމަށް އދގެ ކުރީގެ އިސް އޮފިޝަލު، ހުއާން އީ މެންޑޭޒް ވިދާޅުވެއްޖެއެވެ.\nމެންޑޭޒްއަކީ ގަތުލުއާންމު ހުއްޓުވުމަށް އދއިން އެންމެ ފުރަތަމަ ކަނޑައެޅި ހާއްސަ މުޝީރެވެ. ޔޫއެން ސްޕެޝަލް އެޑްވައިޒާ އޮން ޕްރިވެންޝަން އޮފް ޖެނޮސައިޑް (2004-2009) ގެ މަގާމަށް މެންޑޭޒް އައްޔަން ކުރެއްވީ އދގެ އޭރުގެ ސެކްރެޓަރީ ޖެނެރަލް ކޯފީ އަނާންއެވެ. މީގެ އިތުރުން މެންޑޭޒް ވަނީ ލާއިންސާނީ އަނިޔާ ދިނުމާ، އިންސާނީ ހައްގުތަކާ ގުޅޭ ދާއިރާތަކުންވެސް އިސް މަގާމުތަކެއް ފުރުއްވާފައެވެ. މިވަގުތު މެންޑޭޒް މަސައްކަތް ކުރައްވަމުން ގެންދަވަނީ އިންސާނީ ހައްގުތަކާ ބެހޭ ގާނޫނުގެ ޕްރޮފެސަރެއްގެ ގޮތުގައި، އެމެރިކާގައެވެ.\nއިންޑިއާގެ މަސްރަހުން ގަތުލުއާންމެއްގެ އިންޒާރުގެ ރަނގަބީލު ޖަހަމުން އަންނަ މި ދަނޑިވަޅުގައި އަލްޖަޒީރާއިން ދެންނެވި ސުވާލަކަށް ޖަވާބު ދެއްވަމުން މެންޑޭޒް ވިދާޅުވީ، 200 މިލިއަނެއްހާ މުސްލިމުން ދިރިއުޅުމަށް އިންޑިއާގެ މަސްރަހު ނުރައްކާވަމުން އަންނަ ކަމަށެވެ.\nމިދިޔަ މަހު ހަރިދްވާރުގައި ހިންދޫ ލީޑަރުންނާއި ބައެއް ސިޔާސީ ފަރާތްތަކުން އެއްވެގެން ކުރިއަށް ގެންދިޔަ ބައްދަލުވުމެއްގައި ވާހަކަ ދެއްކި އެކި މީހުން ވަނީ، މުސްލިމުންނާ ދެކޮޅަށް ގަތުލުއާންމަކަށް ތައްޔާރު ވުމަށް ގޮވާލާފައެވެ. އެގޮތުން، ހިންދޫންގެ ތެރެއިން 100 އެއް މީހުން ލަޝްކަރު ހަދާ،2މިލިއަނެއްހާ މީހުން މަރާ، ކާމިޔާބު ހޯދުމަށް ހިންދޫ އާންމު މަޖިލީހުގެ ސާދުވީ އަންނަޕޫރުނާ މާ ގޮވާލާފައެވެ.\nމި މަންޒަރުތައް ސޯޝަލް މީޑިއާގައި ވައިރަލް ވެފައި ވާއިރު، މުސްލިމުން ގަތުލު ކުރުމަށް ހިތްވަރު ދިން މީހުން ހައްޔަރު ކުރުމަށްވެސް އެކި މީހުން ދަނީ ގޮވާލަމުންނެވެ.2މީހަކު ހައްޔަރު ކޮށްފައި ވާ އިރު، އެހެން މީހުން އަދިވެސް އުޅެނީ މިނިވަނުންގެ ގޮތުގައި ކަމަށް މައުލޫމާތު ލިބެއެވެ.\nއިންޑިއާގެ މަސްރަހުގައި ހިނގަމުންދާ ކަންތައްތަކާ ގުޅިގެން މެންޑޭޒް ވިދާޅުވީ، ވަގުތު ފާއިތުވުމުގެ ކުރިން ބައިނަލްއަގުވާމީ މުޖުތަމައުގެ ދައުރު އަދާ ކުރަން ޖެހޭ ކަމަށެވެ. ވަކިން ހާއްސަކޮށް އދގެ އާންމު މަޖިލިސް، ސަލާމަތީ މަޖިލިސް އަދި އިންސާނީ ހައްގުތަކާ ބެހޭ ކައުންސިލުން އަވަސް އިޖާބައެއް ދޭން ޖެހޭ ކަމަށް މެންޑޭޒް ވިދާޅުވިއެވެ.\nމެންޑޭޒް ވަނީ އަދުގެ މުޖުތަމައުގެ ހާލަތަށް ބަލާއިރު، ގަތުލުއާންމެއް ހުއްޓުވުމުގެ ހަމްދަރުދީ، ކޯފީ އަނާންގެ ޒައާމަތުގައި އޮތް ވަރަށް ނެތް ކަމަށްވެސް އިޝާރާތް ކުރައްވާފައެވެ.\nއދ އާންމު މަޖިލީހުގެ ރައީސް އަބްދުﷲ ޝާހިދު\nއަލްޖަޒީރާއިން ދެންނެވި ސުވާލަކަށް ޖަވާބު ދެއްވަމުން މެންޑޭޒް ވަނީ، މޯދީ ސަރުކާރުގެ ބައެއް ސިޔާސަތުތަކަކީ، އެ ގައުމުގެ އާބާދީގެ ނިސްބަތުން ބައި މީހުންނާ މެދު ތަފާތު ކުރުން ގެންގުޅޭ ސިޔާސަތުތަކެއް ކަމަށް ވިދާޅުވެފައެވެ. މިފަދަ ކަންކަމުގެ ސަބަބުންވެސް ގަތުލުއާންމަށް މަގުފަހި ކުރުން އެކަށީގެން ވާ ކަމަށް މެންޑޭޒް ވަނީ އިޝާރާތް ކުރައްވާފައެވެ.\nދެކުނު އޭޝިއާ ސަރަހައްދުގެ އެންމެ ވަރުގަދަ ގައުމުގެ ލަގަބު ދަމަހައްޓަން މަސައްކަތް ކުރަމުން އަންނަ އިންޑިއާގައި، މުސްލިމުންނާ ދެކޮޅަށް ގަތުލުއާންމެއް ފެށިދާނެ ކަމުގެ އިންޒާރު، ދާއިރާގެ ތަޖުރިބާކާރެއް ކަމަށް ގްރެގަރީ ސްޓޭންޓަންވެސް ވަނީ ދެއްވާފައެވެ.\nއިންޑިއާގެ ފޮރިން މިނިސްޓަރު ޖައިޝަންކަރާއި (ކ) އާއި އަބްދުﷲ ޝާހިދު\nނަރެންދްރަ މޯދީ ރިޕޯޓް އިންސަނީ ހައްގުތައް އިންޑިއާ އެބިއުސް ދީން ދުނިޔެ ދުނިޔޭގެ ރިޕޯޓް


Jeddah in Male ah: Zakaathu fund tharaggee kuraane goyi\nޖިއްދާއިން މާލެއަށް: ޒަކާތު ފަންޑު ތަރައްޤީކުރާނެ ގޮތް\nމިދިއަ ރޯދަ މަހު އިސްލާމީ މަރުކަޒުގައި ބެހެއްޓި މޭޒުތަކަކުން ފިތުރު ޒަކާތް ބަލައިގަތްނަނީ: ރާއްޖޭގައި ފިތުރު ޒަކާތުގެ ކަންކަން ތަރައްގީ ކުރަން މަސައްކަތްތަކެއް ކުރަންޖެހިފައިވޭ -- އަހްމަދު އަޔާދު | އަވަސް\nތަޢާރުފް: މުދަލުން ޒަކާތް ނެރުމަކީ އިސްލާމްދީނުގެ ތިންވަނަ ރުކުނެވެ. ޒަކާތް ފަރުޟުވެގެން ދިއުމުގެ ސަބަބުން އިސްލާމީ އުންމަތުގެ އިޖުތިމާޢީ ޙާލަތު ރަނގަޅުވެގެން ދިޔައެވެ. އެއީ އިސްލާމްދީނުގެ ރުކުންތަކުގެތެރެއިން ޙާލަތާއި ވަގުތާ ޙައްޤުވެރިންގެ ޙާޖަތާއި މަޞްލަޙަތަށް ބަލައި އެންމެ ބޮޑަށް ތަނަވަސްކޮށް ފުޅާ ކުރެވެން އޮތް ހަމަ އެކަނި ރުކުނު ކަންވެސް ފާހަގަ ކުރަމެވެ. މިގޮތުން ޙައްޤުވެރިންގެ މަފްހޫމަށް ގިނަ ޤައުމުތަކުގައި ދުނިޔޭގެ އަދުގެ ޙާލަތާ ގުޅިގެން ތަނަވަސް ބަދަލުތައް ގެނެސް ޢަމަލު ކުރަމުންދާ ކަން ވެސް ފާހަގަކުރަމެވެ. ދުނިޔޭގައި އެންމެ ފާހަފަ ކޮށްލެވޭ ޒަކާތުގެ މުއައްސަސާއެއް އޮތް އިސްލާމީ ޤައުމަކީ ކުވައިތެވެ. ކުވައިތުގެ ޒަކާތު ހައުސް އަކީ މުޅި އިސްލާމީ ދުނިޔެއަށް އޮތް ނަމޫނާއެކެވެ.\nއޯއައިސީ އިން އެ މުއައްސަސާއަށް 2019 ގައި އިނާމު ދީފައިވެއެވެ. ދެން އެންމެ ރަނގަޅު ޒަކާތުގެ ނިޒާމެއް އޮންނަނީ ސޫދާނުގަ އެވެ. ސޫދާންގެ ޒަކާތު ޗެމްބަރ އަކީ ވަރަށް ކާމިޔާބު މުއައްސަސާއެކެވެ. މީގެ އިތުރުން ޔޫއޭއީ އާއި ބަޙުރައިން އާއި ސަޢޫދީ ޢަރަބިއްޔާ އާއި މެލޭޝިޔާގެ ޒަކާތުގެ ނިޒާމު ވެސް ވަރަށް ހަރުދަނާއެވެ.\nއަޅުގަނޑުގެ ނަޒަރުގައި ދިވެހިރާއްޖެއަށް އެންމެ މުނާސިބު އެއް މޮޑެލްއަކީ ކުވައިތުގެ ހުންނަ ފަދަ ޒަކާތު ހައުސް އެއް އުފެއްދުމެވެ. (މޯލްޑިވްސް ޒަކާތު ހައުސް) ގެ ނަމުގައި ޤާނޫނެއްގެ ދަށުން މުސްތަޤިއްލު އިދާރާއެއް އުފެއްދިދާނެ އެވެ. އެ އިދާރާ ހިންގަން ދައުލަތުން ފައިސާ ދޭކަން ނުޖެހޭނެ އެވެ. އެ އިދާރާގެ ހުރިހާ ކަމަކަމާއި އެއިދާރާގެ މުވައްޒަފުންގެ މުސާރަވެސް ދޭނީ ސީދާ ޒަކާތު ފަނޑުންނެވެ. އެހެނީ އެ ފަދަ އިދާރާއެއް އުފެއްދިއްޖެ ނަމަ އެ އިދާރާއެއް ވެގެންދާނީ ޒަކާތުގެ "ޢާމިލް" އަށެވެ. ޢާމިލުންނަކީ ޒަކާތް ނަގައި ބަހާ މީހުންނެވެ.\nމިޒަމާނުގައި މުއައްސަސާ ވެގެންދާނީ ޢާމިލުގެ މަޤާމުގައިވާ ތަނެއްކަމުގައި އޯއައިސީގެ އިންޓަރނޭޝަނަލް އިސްލާމިކް ފިޤުހު އެކަޑަމީ ގެ ޤަރާރު 3/18/ 163 ގައިވެއެވެ. އަދި މުއައްސަސާއިން ޒަކާތުގެ ބެހެނިވެރިންގެ ޙައްޤުގައި އިންވެސްޓްވެސް ކުރެވޭނެ އެވެ.\nމިޒަމާނުގެ މަޝްހޫރު ބައެއް ފިޤުވެރިން ދެކިލައްވަނީ ޒަކާތުގެ ބެހެނިވެރިންގެ ޙާޖަތްތަކާއި މަޞްލަޙަތަށްޓަކައި ޒަކާތު ފައިސާއިން ކަމާބެހޭ ފަރާތުން އިންވެސްޓް ކުރެވޭނެ ކަމުގައެވެ. ސަބަބަކީ އިންވެސްޓްކޮށް ފައިދާ އިތުރު ނުކޮށް މި ޒަމާނުގައި އަހަރަކު އެއް ފަހަރު ދެވޭ ކުޑަ ލާރިކޮޅަކުން ޙާޖަތްތައް ފުރިހަމަކަމާއެކު ނުފުއްދޭތީ އެވެ. އިންވެސްޓް ކުރެވިއްޖެ ނަމަ ޒަކާތުގެ ބެހެނިވެރިންނަށް ދާއިމަށް ޙައްލު ލިބޭނެ އެވެ. މުޖުތަމަޢުން ފަޤީރުކަން ނައްތާލެވޭނެ އެވެ.\nފަޤީރުން މުއްސަނދިންނަށް ހަދައި އެމީހުންނަކީ ޒަކާތް ހޯދާ މީހުންގެ ބަދަލުގައި ޒަކާތް ނެރޭ މީހުންނަށް ވެގެންދާނެ އެވެ. މިތަނުގައި ފާހަގަކޮށްލަންޖެހޭ މުހިންމު ނުކުތާއަކީ އިންވެސްޓްކުރުން ހުއްދައީ ޒަކާތުގެ ކަންކަން ބަލަހައްޓާ ސަރުކާރުގެ އިދާރާއަށެވެ. ވިޔަފާރިވެރިޔާ އަމިއްލައަށް އޭނާގެ ޒަކާތުގެ ފައިސާ އިންވެސްޓްކުރުން ހުއްދައެއް ނުވާނެއެވެ.\nޒަކާތަކީ އިސްލާމްދީނުގައި ބަޔާންވެގެންވާ އާދައާ ޚިލާފު މާލީ ނިޒާމެކެވެ. ފަޤީރުކަމުގެ ޙައްލެވެ. އިޖުތިމާޢީ އެއްބައިވަންތަކަން ޤާއިމު ކުރުމަށްޓަކައި ކަނޑައެޅިގެންވާ މާލީ ނިޒާމެކެވެ. ދުނިޔޭގެ އެހެން ވަޟުޢީ އެއްވެސް ފަލްސަފާއެއްގައި އަދި ޤާނޫނެއްގައި ވެސް ޒަކާތުގެ ނިޒާމު ފަދަ އިޖުތިމާޢީ މާލީ ނިޒާމެއް ނުވެއެވެ. ޒަކާތް ޙައްޤު ގޮތުގައި ނެރެވި ހައްޤުގޮތުގައި އޭގެ އަހުލުވެރިންނަށް ފޯރުކޮށްދެވިއްޖެ ނަމަ އިސްލާމީ އުންމަތުގައި އެއްވެސް ފަޤީރެއް ނުހުންނާނެއެވެ.\nކީރިތި ޤުރުއާނުގެ އައްތައުބާ ސޫރަތުގެ 60 ވަނަ އާޔަތުގައި ޒަކާތް ފަރުޟު ކުރައްވައި އޭގެ ޙައްޤުވެރިންނަކީ ކޮބައިކަން ބަޔާން ކުރައްވާފައި ވެއެވެ. (ހަމަކަށަވަރުން، صدقات ގެ ތަކެތި ވަނީ فقير ންނަށާއި، مسكين ންނަށާއި، އެކަމުގެ عامل ންނަށާއި، އެއުރެންގެ ހިތްތައް އެކުވެރި ކުރައްވާ މީހުންނަށާއި، (އެބަހީ: އަލަށް إسلام ވީ މީހުންނަށާއި) އަޅުން މިނިވަން ކުރުމުގައްޔާއި، ދަރަނިވެރިންނަށާއި، اللَّه ގެ މަގުގައްޔާއި (حال ގައި ޖެހިފައިވާ) ދަތުރުވެރިންނަށެވެ. اللَّه ގެ حضرة ން ކަނޑައަޅުއްވާފައިވާ فرض އެއްގެ ގޮތުގައެވެ. اللَّه އީ، މޮޅަށް ދެނެވޮޑިގެންވާ، حكيم ވަންތަ ރަސްކަލާނގެއެވެ.) މި އާޔަތުގައި މާތް ﷲ ވަނީ ޒަކާތް ފަރުޟުވެގެންވާ ކަމާއި ޒަކާތް ޙައްޤުވަނީ ކޮން ބަޔަކަށް ކަން ވެސް ބަޔާން ކުރައްވާފަ އެވެ. ﷲ ގެ އަމިއްލަ ޒާތުފުޅުން އެކަލާނގެވަނީ ޒަކާތް ޙައްޤުވާ ފަރާތްތައް ކަނޑައަޅުއްވާފަ އެވެ. އެކަމުގެ ތެރެއަށް އެހެން ބަޔަކަށް ތަދައްޚުލްވުމުގެ ފުރުޞަތެއް ނެތެވެ.\nޒަކާތަކީ މުއްސަނދިންގެ އަތުން ދައުލަތުން ނަގަންޖެހޭ ޙައްޤެކެވެ. ޒަކާތް ބެހުމުގެ ކަންކަން ވެސް ކުރަންޖެހޭނީ އިސްލާމީ ޙުކޫމަތުންނެވެ. ނުވަތަ ޙުކޫމަތުން ކަނޑައަޅާ ފަރާތަކުންނެވެ. ޒަކާތުން އެކަނި ދައުލަތެއް ނުހިންގޭނެ އެވެ. ޒަކާތަކީ މުޖުތަމަޢުގެ ވަކި ބައެއްގެ ޙައްޤެކެވެ. ޒަކާތަކީ ވަކި ބަޔަކަށް ޚާއްޞަ ވެގެންވާ ހަޤެއް ކަމުން ދައުލަތް ހިންގުމުގައި އެހެނިހެން މާލީ ވަސީލަތްތައް އިތުރުކުރަންޖެހޭނެ އެވެ. މިގޮތުން ދައުލަތުގެ މާލިއްޔާތު އިތުރުކުރުމަށް ދައުލަތުގެ ފިޔަފާރި އިތުރު ކުރުމާއި އެކި އެކި މަޝްރޫޢުތައް ޤާއިމު ކުރުމާއި ތަފާތު ދާއިރާތަކުން ޓެކްސް ނަގަން ޖެހެއެވެ. ޒަކާތުގެ މައުޟޫޢަކީ ވަރަށް ޝައުޤުވެރި މައުޟޫޢެކެވެ. މި ޒަމާނުގެ މަފްހޫމުތަކުގެ ތެރެއިން ޒަކާތުގެ ހަރުދަނާ މާލީ ނިޒާމެއް ޤާއިމު ކުރެވިއްޖެ ނަމަ މުޖުތަމަޢަށް ދިރުން ލިބިގެންދާނެ އެވެ.\nމި ސިލްސިލާ މަޒްމޫނުތަކުގައި ހިމަނާލަނީ މެލޭޝިޔާގެ އިންޓަރނޭޝަނަލް އިސްލާމީ ޔުނިވަރސިޓީގެ ކުއްލިއްޔާ އޮފް އިސްލާމިކް ރިވީލްޑް ނޮލެޖް އެންޑް ހިއުމަން ސައެންސަސްގެ ފިޤުހު އުޞޫލުލްފިޤުހު ޑިޕާޓްމަންޓްގައި ޕީއެޗްގައި އަޅުގަނޑު ލިޔުނު ފޮތުގައިވާ ބައެއް ހުށަހެޅުންތަކެވެ.\nއެ ދިރާސާއަކީ ވަރަށް ގިނަ ޤައުމުތަކުގައި ޒަކާތް ނަގައި ބަހާ ގޮތުގެ މައްޗަށް ބަލައި ޢިލްމީ ދިރާސާތަކަށް ފަހު ރާއްޖޭގައި ހަރުދަނާ ޒަކާތުގެ ނިޒާމެއް ޤާއިމު ކުރުމުގެ މައްޗަށް ލިޔެވިފައިވާ ދިރާސާއެކެވެ. މަޒްމޫނު ތަކުގެ ގޮތުގައި މި ހުށަހަޅާލަނީ އިތުރު މަޢުލޫމާތު ހިމަނައިގެން ޚާއްޞަކޮށް ޒަކާތުގެ ބެހެނިވެރިންނާ ބެހޭ ބައިތަކުގެ ޚުލާޞާތަކެވެ. މިބައިތަކުގައި ބެހެނިވެރިންނާ ގުޅޭ ގޮތުން ހަތަރު މަޒުހަބުގެ ދަންނަބޭކަލުންގެ ނަޒަރިއްޔާތަކާއި މިޒަމާނުގެ އިޖުތިހާދާއި ރާއްޖޭގައި ޢަމަލު ކުރަމުން އައި ގޮތާއި އަދި ޒަކާތު ފަންޑުން މުސްތަޤުބަލުގައި ޢަމަލުކުރުމަށް އަޅުގަނޑަށް ފެންނަ ތަޞައްވަރު ހިމަނާފައިވާނެ އެވެ. އެންމެހާ ހުށައެޅުންތަކަކީ ވެސް ޢިލްމީ ދިރާސާތަކަށް ފަހު އަދި އިންޓަރނޭޝަނަލް ފިޤުހު އެކަޑަމީ ތަކުގެ ނިންމުންތަކުގެ އަލީގައި ހުށައަޅާ ހުށަހެޅުންތަކެކެވެ.\nއަޅުގަނޑު ބުނަމެވެ. މިޒަމާނުގެ ޙާޖަތްތައްވަނީ އިތުރުވެފައެވެ. ފަޤީރުކަމާއި އެނޫންވެސް ކަންކަމުގެ މަފްހޫމަށް އިހުޒަމާނުގައި ޢަމަލު ކުރި ގޮތަށް މިހާރަކު ޢަމަލެއް ނުކުރެވޭނެ އެވެ. މިހެންކަމުން ޒަކާތުގެ ބެހެނިވެރިންގެ މަފްހޫމް ތަނަވަސް ކުރަން ޖެހެއެވެ.\nމިއިން ކޮންމެ ބައެއްގެ މަފްހޫމް އިހުޒަމާނާއި މިޒަމާނުގައި ތަފާތެވެ. އެހެންކަމުން އިހުޒަމާނުގެ ގޮތަށް ޕްރެކްޓިސް ކުރާ ނަމަ ބޮޑެތި ގޮންޖެހުން މެދުވެރިވާނެ އެވެ. މިނިވަން ކުރާނެ އަޅުންނެއް ނެތެވެ. ﷲ ގެ މަގުގައި ހަނގުރާމައަށް ގޮސް ޖިހާދު ކުރާ ޙައްޤު މުޖާހިދުންނަކީ ކޮބައިކަން ސާފެއް ނޫނެވެ. ނަމަވެސް އަޅުން މިނިވަން ކުރުމުގެ މަފްހޫމު ފުޅާކޮށްފި ނަމަ މަސްތުވާތަކެތީގެ ވަބާގެ އަޅުވެތިކަމުގެ ޝިކާރައަކަށް ވެފައިވާ މީހުން ރިހެބިލިޓޭޓް ކުރުމަށް ޒަކާތުން ޚަރަދު ނުކުރެވެންވީ ސަބަބެއްނެތެވެ. ނުވަތަ ހަށިވިއްކުމުގެ ޝިކާރައަކަށްވެފައިވާ ކުދިން އެ އަޅުވެތިކަމުން ސަލާމަތް ކުރަން ޚަރަދު ނުކުރެވެންވީ ސަބަބެއް ނެތެވެ. ނުވަތަ އަސީރުން މިނިވަންކުރުމަށާއި ކިޑްނެޕް ކުރެވިފައިވާ ފަރާތްތައް ސަލާމަތްކުރުމަށް ޚަރަދު ނުކުރެވެންވީ ސަބަބެއް ނެތެވެ. މިއީ ހައްތަހާ ވެސް ޢިލްމީ ގޮތުން ބަހުޘްކުރެވިދާނެ ކަންކަމެވެ.\nއެގޮތަށް ޖިހާދު ކުރުމުގެ މަފްހޫމް ތަނަވަސް ކޮށްފި ނަމަ އިސްލާމްދީނުގެ ދިފާޢުގައި ލިޔަމުންދާ ނޫސްވެރިޔާ ވެސް މުޖާހިދަކަށް ވާނެ އެވެ. އިސްލާމީ ޙައްޤު މަޢުލޫމާތު ފޯރުކޮށްދޭ ޓީވީ ޗެނަލްގެ މަސައްކަތް ވެސް ޖިހާދުގެ ތެރެއަށް ވަދެގެންދާނެ އެވެ. އެހެނީ އެއީ ﷲ ގެ މަގުގައި ކުރެވޭ ކަންކަމެވެ. އަދި މިބައިން ރާއްޖޭގެ ޢަސްކަރިއްޔާއައި ފުލުހުންގެ ތެރޭގައި ވަސީލަތްތައް އިތުރުކުރުމާއި މީހުން ބިނާ ކުރުމަށް ޚަރަދު ނުކުރެވެންވީ ސަބަބެއް ނެތެވެ. އެއީ އިސްލާމީ އަސްކަރިއްޔާ އެވެ.\nމިކަމުގެ ތަފުޞީލު ފީ ސަބީލިﷲ ބަޔާ ބެހޭ މަޒްމޫނުގައި އަންނާނެ އެވެ. ކުރިއަށް ހުރި މަޒްމޫނުތަކުގައި ޒަކާތުގެ ޙައްޤުވެރިންގެ ތަފްޞީލްތައް އަންނާނެއެވެ. މަޒްމޫނުތައް ލިޔަމުންދާނީ ޒަކާތުގެ ޙައްޤުވެރިންގެ ތަރުތީބުންނެވެ.\nޒަކާތުގެ ބެހެނިވެރިން ކީރިތި ޤުރުނުގައި ބަޔާންކުރައްވާފައިވެއެވެ. އެއީ އަށް (8) ބައެކެވެ.\n1 - ފަޤީރުން\n2 - މިސްކީނުން\n3 - ޢާމިލުން\n4 - މުއައްލަފަތު ޤުލޫބު\n5 - އަޅުން\n6 - ދަރަނިވެރިން\n7 - ފީ ސަބީލިﷲ\n8 - އިބުނު ސަބީލް\nމާލޭގެ ބާޒާރު މަތީގައި ސަލާން ޖަހާ މީހުންގެ ހާލަތު ބަލަން މިނިސްޓަރު ޝިދާތާ ވަޑައިގެން މައުލޫމާތު ސާފު ކުރައްވަނީ -- އަހުމަދު ޝުރާއު | އަވަސް\nޝަރުޢީ މާނައިގައި ފަޤީރަކީ ކާކުކަން ކަނޑައެޅުމުގައި ފިޤުހީ މަޒުހަބުތަކުގެ މެދުގައި ޚިޔާލު ތަފާތުވުން އުފެދިފައި ވެއެވެ.\nޙަނަފީ މަޒުހަބުގެ ދަންނަބޭކަލުންގެ ނަޒަރުގައި ފަޤީރަކީ އޭނާގެ އަތުގައި ޒަކާތުގެ ނިޞާބަށް ވުރެން ދަށުގައި ފުދުންތެރިކަން ހުރެ އިތުރު އެހީއަށް ބޭނުންވާ މީހާއެވެ. (އިބުނުލްހުމާމު، 202).\nމާލިކީ މަޒުހަބުގެ ފިޤުހުވެރިންގެ ނަޒަރުގައި ފަޤީރަކީ އޭނާގެ ޙާޖަތްތައް ފުރިހަމަ ކުރުމުގައި ފުދުންތެރިކަން ނެތް މީހާ އެވެ. (އިބުނުޖައްޒީ، 2000: 132)\nޝާފިޢި މަޒުހަބުގެ ޢިލްމުވެރިން ދެކެވަޑައިގަންނަވަނީ ފަޤީރަކީ އެއްވެސް ވަރެއްގެ ފުދުންތެރިކަމެއް ނެތް މީހާއެވެ.(އައްޝާފިޢީ،2001: 182)\nޙަންބަލީ މަޒުހަބުގެ ޢިލްމުވެރިން ދެކެވަޑައިގަންނަވަނީ ފަޤީރަކީ ފުދުންތެރިކަމެއް ނެތްމީހާ ކަމުގައެވެ. (އަލްމަރުދާވީ، 1997: 195).\nޝަރުޢީ ނަޒަރުން ފަޤީރަކީ ކާކުކަން ބަޔާން ކުރުމުގައި މަޝްހޫރު ހަތަރު މަޒުހަބުގެ ފިޤުހީ ނަޒަރިއްޔާތަށް ބަލާއިރު މައިގަނޑު ގޮތެއްގައި ޚިލާފު އުފެދިފައި ވަނީ ޙަނަފީ މަޒުހަބާއި ޖުމުހޫރުންނާ ދެމެދުގަ އެވެ. ޙަނަފީ މަޒުހަބުގައިވާ ގޮތުން ފަޤީރަކީ ޒަކާތުގެ ނިޞާބަށް ވުރެން ފުދުންތެރިކަން ދަށް މީހާ އެވެ. އެހެން މަޒުހަބުތަކުގައި ފަޤީރު ކަނޑައެޅުން ނިޞާބާ ގުޅުވާފައި ނުވެއެވެ. އެ މަޒުހަބުތަކުގައި ބުރަވެފައިވަނީ ފުދުންތެރިކަން ކުޑަކަމާއި ޙާޖަތުގެ މައްޗަށެވެ. (ޢަޒްމާން، 107).\nމިގޮތުން އަޅުގަނޑުގެ ނަޒަރުގައި މިޒަމާނަށް އެންމެ އެކަށީގެންވާ މަފްހޫމަކީ ޖުމުހޫރުން ގެންނަވާފައިވާ މަފްހޫމެވެ. އެއީ ޙާޖަތުގެ މައްޗަށް ބިނާ ކުރުމެވެ. އެހެން ކަމުން ފަޤީރަކީ ކެއުންބުއިމާއި ފޭރާމާއި އުޅޭނެތަނާއި އެނޫންވެސް ދިރިއުޅުމަށް ބޭނުންވާ ޟަރޫރީ ކަންކަމުގައި އޭނާއާއި އޭނާގެ ބެލުމުގެ ދަށުގައިވާ މީހުން އިތުރު ފުދުންތެރިކަމުގެ ބޭނުންޖެހިފައިވާ މީހާއެވެ. އިހުޒަމާނާ ބަލާފަ މިޒަމާނުގައި ބެނުންތަކާއި ޙާޖަތްތައްވަނީ އިތުރުވެފަ އެވެ. އެހެންކަމުން ފަޤީރުންގެ މަފްހޫމު ޝަރުޢީ ގޮތުން ބަޔާންކުރާއިރު މިޒަމާނުގައި އާދަކާދަތަކާއި ޙާލަތާއި ދިރިއުޅުމަށް އައިސްފައިވާ ބަދަލުތައް ރިޢާޔަތް ކުރެވެން ޖެހޭނެ ކަމުގައި އަޅުގަނޑު ދެކެމެވެ.\nފަޤީރުންގެ މަފްހޫމަކީ ކޮބައިކަމާމެދު ފިޤުހީ މަޒުހަބުތަކުގެ މެދުގައި ބަހުޘްކުރެވިފައިވާ ފަދައިން މިސްކީނުގެ މަފްހޫމާ މެދުގައި ވެސް ޢިލްމުވެރިން ބަހުޘްކުރައްވާފައިވެއެވެ.\nޙަނަފީ މަޒުހަބުގެ ފިޤުހުވެރިން ދެކެވަޑައިގަންނަވާ ގޮތުގައި މިސްކީނަކީ އޭނާގެ އަތުގައި އެއްވެސް އެއްޗެއްނެތިގެން ކެއުން ބުއިމަށާއި އޮރިޔާން ނިވާކުރާނެ ފޭރާމަށް ބޭނުންޖެހި ސަލާން ޖަހާ ޙާލަތުގައި ހުރިމީހާ އެވެ. (އިބުނުލްހުމާމު، 202).\nމާލިކީ މަޒުހަބުގެ ޢިލްމުވެރިން ދެކެވަޑައިގަންނަވަނީ މިސްކީނަކީ ފަޤީރަށް ވުރެން ވެސް ބޮޑަށް ޙާލުގައި ޖެހިފައިވާ މީހާއެވެ. (އިބުނު ޖައްޒީ، 2000: 132).\nޝާފިޢީ މަޒުހަބުގެ ޢިލްމުވެރިން ދެކެވަޑައިގަންނަވަނީ މިސްކީނަކީ ކޮންމެވެސް ވަރަކަށް އޭނާގެ އަތުގައި ފުދުން ތެރިކަން ހުރެމެ އިތުރު އެހީއަށް ބޭނުންވާ މީހާ ކަމުގަ އެވެ. (އައްޝާފިޢީ،2001: 3، 182).\nޙަންބަލީ މަޒުހަބުގެ ޢިލްމުވެރިން ދެކެވަޑައިގަންވަނީ މިސްކީނަކީ އޭނާގެ ގިނަ ޙާޖަތްތައް ފުއްދޭވަރުގެ ފުދުންތެރިކަން ހުރިމީހާ ކަމުގައި އެވެ. (އަލްމަރުދާވީ، 3، 195).\nއަލްއިމާމު އިބުނު ރުޝްދު ވިދާޅުވެފައި ވެއެވެ. ފަޤީރުންނާއި މިސްކީނުންނަކީ ކޮބައި ކަމާއި އެ އިޞްޠިލާޙުގެ ތަފާތަކީ ކޮބައިކަމާމެދު ޢިލްމުވެރިން އިޚުތިލާފުވެ ވަޑައިގެންފައިވެއެވެ. ބައެއް ބޭފުޅުން ވިދާޅުވާ ގޮތުގައި ފަޤީރަކީ މިސްކީނަށް ވުރެން ފުދުންތެރިކަމުގެ ޙާލަތު ރަނގަޅު މީހާއެވެ. މިއީ މާލިކީ މަޒުހަބުގެ ޢިލްމުވެރިންގެކުރެ ބަޣުދާދުގެ ދަންނަބޭކަލުން ދެކެވަޑައިގަންނަވާ ގޮތެވެ.\nއަނެއްބަޔަކު ދެކެވަޑައިގަންނަވަނީ މިސްކީނަކީ ފަޤީރަށް ވުރެން ޙާލަތު ރަނގަޅު މީހާ ކަމުގައެވެ. މިއީ އިމާމު އަބޫޙަނީފާއާއި އެކަލޭގެފާނުގެ އަޞްޙާބުންގެ ރައުޔެވެ. އަދި މިއީ އިމާމު ޝާފިޢީގެ ވެސް އެއް ރައުޔެވެ. އިމާމު ޝާފިޢީގެ އެހެން ރިވާޔަތެއްގައި ވާގޮތުން ފަޤީރާއި މިސްކީނަކީ އެއް މާނައެއް ދޭހަވާ ދެ ލަފުޒެވެ. އެއީ އިބުލްޤާސިމުގެ ރައުޔެވެ. އެއީ ލޮޣަވީ ނަޒަރިއްޔާއެކެވެ.ޝަރުޢީ ދިލާލަތެއް އޮތް ކަމެއްނޫނެވެ. ( އިބުނު ރުޝުދު، 1995: 2، 544)\nއިސްވެ ދިޔަ ވާހަކަތަކުން ދޭހަވަނީ މިސްކީނުންނަކީ ކޮންމެވެސް ވަރެއްގެ ފުދުންތެރިކަމެއް ހުއްޓަސް ދިރިއުޅުމުގެ ޟަރޫރީ ކަންކަމުގައި އިތުރު އެހީތެރިކަން ބޭނުންވާ ބައެއްކަމުގައެވެ. އެހެންކަމުން މައިގަނޑު ގޮތެއްގައި ރިޢާޔަތްކުރެވިފައިވަނީ "ޙާޖަތަށެވެ" ބޭނުންޖެހިފައިވާ މިންވަރަށެވެ.\nފަޤީރުންނާއި މިސްކީނުންނަށް ޒަކާތް ޙައްޤުވުމުގެ ޝަރުޠު\nފަޤީރުންނާއި މިސްކީނުންނަށް ޒަކާތް ޙައްޤުވުމުގެ ޝަރުޠުތަކެއް ލައްވާފައި ވެއެވެ. އޭގެ ތެރޭގައި އިސްލާމުން ކަމުގައި ވުމާއި ހާޝިމްގެފާނު (ޢަބްދުލްމުއްޠަލިބްގެ ދަރިފަސްކޮޅު) ވަންހައިގެ ބަޔަކު ކަމުގައި ނުވުން ހިމެނެއެވެ. (އެއީ ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ޢާއިލާގެ މެމްބަރުންނެވެ.) އެބޭކަލުންނަކީ ހަނގުރާމައިން ލިބޭ މުދަލުގެ ފަސްބައިކުޅަ އެއްބައި ޙައްޤުވާ ބަޔަކަށްވުމާއެކު ޒަކާތުގެ މުދަލުން އެބޭކަލުންނަށް ދިނުން ޖާއިޒު ވެގެން ނުވެއެވެ.\nމީގެ އިތުރުން މައިންބަފައިންނާއި ދަރިންނާއި އަނބިންނަށް ޒަކާތު ފައިސާ ނެރޭ މީހާ އަމިއްލައަށް އެ ފައިސާއިން ދިނުން ހުއްދަ ނޫންކަމުގައި ވެއެވެ. އެހެނީ އެމީހުންގެ މައްޗަށް ޚަރަދު ކުރުމަކީ ދަރިން ނުވަތަ ފިރިމީހާގެ މައްޗަށް ޝަރުޢީ ގޮތުން ވާޖިބުވެގެންވާ ކަމެކެވެ. މައިންބަފައިންނާއި ދަރިންނާއި އަނބިން ފިޔަވައި ގާތް ތިމާގެ މީހުންގެ ތެރޭގައި ތިބި އެހެން ފަޤީރުންނަށް ތިމާގެ ޒަކާތުގެ ފައިސާއިން ޚަރަދު ކުރުމަކީ ޖާއިޒު ކަމެކެވެ. އަޞްލަކީ ޒަކާތު ފައިސާ ދައުލަތާ ޙަވާލު ކުރުމެވެ. ޒަކާތް ބެހުމުގެ ކަންކަން ގެންދިއުމަކީ ދައުލަތުގެ ވާޖިކެވެ. ބައެއް ޤައުމުތަކުގައި ވަކި މިންވަރެއް އަމިއްލައަށް ބެހުމަށް ޤާނޫނުގެ ދަށުން ހުއްދަ ދީފައިވެއެވެ.\nފަޤީރުންގެ ތެރޭގައި ތިބި އަމިއްލައަށް މަސައްކަތް ކުރުމުގެ ކުޅަދާނަކަމާއި ހުނަރު ލިބިފައިވާ މީހުންގެ މައްޗަށް އައުލާވެގެންވަނީ ދިރިއުޅުމަށްޓަކައި މަސައްކަތް ކުރުމެވެ. ދިރިއުޅުމަށްޓަކައި އަމިއްލަ މަސައްކަތުން ހޯދާ އެއްޗެއްގައި ﷲ ބަރަކާތް ލައްވައެވެ. ގައިގައި ވަރު ހުރި މަސައްކަތް ކުރުމުގެ ކުޅަދާނަކަން ހުރި މީހުންނަށް އެއީ ފަޤީރުން ކަމުގައި ވިޔަސް ޒަކާތުން ދިނުމަކީ ޢިލްމުވެރިން ހުއްދަ ނުކުރާ ކަމެކެވެ. މި ގޮތަށް ހުއްދަ ނޫނީ ފަޤީރުންނާއި މިސްކީނުންގެ ބައިން އެކަންޏެވެ. އެހެން ބައިތަކުން އެފަދަ މީހުންނަށް ދިނުން ހުއްދަވެގެން ވެއެވެ.\nޒަކާތުން ދެވޭ މިންވަރު\nފަޤީރުންނާއި މިސްކީނުންނަށް ޒަކާތުން ޙައްޤުވާ މިންވަރާމެދު ވެސް ދަންނަބޭކަލުންގެ މެދުގައި ޚިލާފު އުފެދިފައިވެއެވެ. ބައެއް ބޭކަލުން ވިދާޅުވަނީ އެއް ދުވަހާއި ރެއެއްގެ ކަންކަން ހަމަޖެއްސޭ ވަރު ދިނުމަށެވެ. އަނެއް ބަޔަކު ވިދާޅުވަނީ ޙާޖަތްތައް ފުދޭ މިންވަރަށެވެ. އަނެއް ބަޔަކު ވިދާޅުވަނީ ފަންސާސް ދިރުހަމެވެ. ނުވަތަ އޭގެ އަގާ އެއްވަރަށް ދީނާރެވެ. އަނެއް ބަޔަކު ވިދާޅުވަނީ ދިރިއުޅުމަށްޓަކައި މުޅި ޢުމުރުގައި ވެސް ބޭނުން ކުރެވޭ ފަދަ ވަސީލަތެއް ގަނެވޭ ވަރަށެވެ. އަނެއް ބަޔަކު ވިދާޅުވަނީ ޒަކާތުގެ ނިޞާބުގެ މިންވަރުކަމުގަވެ. ޢުމަރުގެފާނު ވިދާޅުވެފައިވެއެވެ. ޒަކާތުން ދޭ އިރު އެއުރެން ތަނަވަސްވާ މިންވަރަށް ދޭށެވެ. (އަލްޤަރުޟާވީ،2007:14) މި ހުރިހާ ރައުޔެއްގެ މައްޗަށް ބުރަވުމުން އަންނަނިވިކަންކަން ފާހަގަވެއެވެ. (އަބްދުއްލަޠީފު، 34-35).\n1 - ފަޤީރު މީހާއާއި މިސްކީނުގެ ޙާޖަތްތައް ފުއްދޭ މިންވަރަށް ދިނުމެވެ.\n2 - ފަޤީރުންނާއި މިސްކީނުންނަށް ޒަކާތުން ދިނުމުގައި ދިރިއުޅުމުގެ ޙާލަތު އެއްޤައުމުން އަނެއް ޤައުމަށް ތަފާތު ކަން ދަންނަން ޖެހޭނެއެވެ. އެހެންކަމުން ޒަކާތުން ދިނުމުގައި އާދަކާތަތަކާއި ޢުރުފަށް ބަލަން ޖެހޭނެ އެވެ.\n3 - އެއް އަހަރަށް ފުދޭ ވަރަށް ވެސް ދެވިދާނެއެވެ.\n4 - ކޮންމެހެން ނިޞާބުގެ މިންވަރު ދިނުން ލާޒިމެއް ނޫނެވެ. ބަލަން ޖެހޭނީ އެމީހުންގެ ޙާޖަތުގެ މިންވަރެވެ. ޙާޖަތްތައް ފުއްދޭ ވަރަށް ދިނުމަށެވެ.\nދިވެހި ރާއްޖޭގައި ޒަކާތުގެ އޮފީހުގެ ނަމުގައި ދިވެހި ސަރުކާރުން 1983 ގައި އޮފީހެއް އުފެއްދެވި އެވެ. އެއިގެ ކުރީގެ ކަންކަން ރަސްމީކޮށް މާ ފުޅާކޮށް އެނގޭކަން ނެތެވެ. ޒަކާތާ ބެހޭ އޮފީހުން ޒަކާތުގެ ކަންކަމުގައި މީހުން ހޭލުންތެރި ކުރުމަށް ގިނަގުނަ މަސައްކަތްތަކެއް ކޮށްފައިވާ ކަން ފެންނަން އެބަހުއްޓެވެ. ޒަކާތާ ބެހޭ އޮފީސް ހުރިގޮތަށް ހުރި ނަމަ ދިވެހިރާއްޖޭގައި ޒަކާތުގެ ހަރުދަނާ އިދާރީ ނިޒާމެއް ޤާއިމު ކުރުމަށް ވަރަށް ބޮޑަށް ފަސޭހަވެގެން ދިޔައީހެވެ. ޒަކާތާ ބެހޭ އޮފީސް އުފެއްދެވި އަހަރުގައި ޒަކާތަށް ލިބިފައިވަނީ ގާތް ގަނޑަކަށް އެއް މިލިއަން ރުފިޔާއެވެ. (1,79,053,67) އެއީ މާލެ އިން (817,226,96) އަތޮޅުތަކުން ( 261,826,72) (ޒަކާތުގެ އަހައްމިއްޔަތު، 1983: 19) އެވެ. 1984 ޒަކާތް ބެހި އިރު، މުއްލަފަތު ޤުލޫބުގެ ބަޔާއި (އަޅުން މިނިވަންކުރުން) މިބައި ތަކަށް ބައެއް އަޅައިފައި ނުވެއެވެ.\nޒަކާތާ ބެހޭ އޮފީސް ޑިޕާޓްމަންޓް އޮފް ރިލިޖަސް އެފެއާޒުގެ ޔުނިޓަކަށް ބަދަލުވިއެވެ. އެއަށް ފަހު މިނިސްޓްރީ އޮފް ޖަސްޓިސް އެންޑް އިސްލާމިކް އެފެއާޒުގެ ދަށް ދިޔައެވެ. އަދި 1996 އިސްލާމީ ކަންތައްތަކާ ބެހޭ މަޖްލިސް އުފެދި އެތަނުގެ ޔުނިޓަކަށް ޒަކާތާ ބެހޭ ކަންކަން ބަދަލުވެގެން ދިޔައެވެ. އިސްލާމީ ކަންތައްތަކާ ބެހޭ އެންމެ މަތީ މަޖްލީހުން ޒަކާތުގެ ކަންކަން ހަރުދަނާ ކުރުމަށްޓަކައްޔާއި މީހުން ހޭލުންތެރިކޮށް ޒަކާތް އޭގެ ޙައްޤުވެރިންނަށް ފޯރުކޮށްދިނުމުގައި ގިނަ ގުނަ މަސައްކަތްތަކެއް ކޮށްފައިވާކަން ލިޔެކިއުންތަކުން އެނގެން އެބަހުއްޓެވެ. (2008) ގައި މިނިސްޓްރީ އޮފް އިސްލާމިކް އެފެއާޒު އުފެދި އެތަނުގެ ހިންގުމާ އަޅުގަނޑުމެން ޙަވާލުވިއިރުން ފެށިގެން ރާއްޖޭގައި ޒަކާތުގެ ނިޒާމު އިތުރަށް ތަރައްޤީ ކުރަން މަސައްކަތް ކުރެވިފައިވާނެ އެވެ. (2008) ގައި ޒަކާތަށް ލިބުނީ (14,928,734) ރުފިޔާ އެވެ. (ރިޕޯޓް، 2008).\n(2008) ޒަކާތުގެ ބެހެނިވެރިންގެ އުޞޫލުތައް މުރާޖިޢާކޮށް ފަޤީރުންގެ ޙާޖަތަށް ބަލައި ޒަކާތު ފަނޑުން ގިނަ ޚިދުމަތް ދިނުމުގެ މަގު ފަހިކުރެވުނެވެ. މިގޮތުން ގެނެވުނު ބަދަލުތަކުގެ ތޭރޭގައި ފަޤީރުންނާއި މިސްކީނުންގެ މަފްހޫމު ތަނަވަސް ކުރުމާއި ފީ ސަބީލިﷲ ގެ މަފްހޫމު ތަނަވަސް ކުރުން ހިމެނެ އެވެ. އެއީ ފަޤީރުންގެ ޙާޖަތަށް ބަލައި އަދި އިސްލާމީ މަސައްކަތްތައް ފުޅާކުރުމުގެ މަޤުޞަދުގަ އެވެ. ފީ ސަބީލިﷲ ގެ ބައިން ވާޢިޒުންނަށް އުޖޫރަ ދިނުމާއި ކިޔަވާކުދިންނަށް އެހީވުމާއި ދީނީ ހޭލުންތެރިކަން އިތުރުކުރުމާއި އެކި ތަންތަނުގައި ނަމާދު ކުރެވޭނެ އިންތިޒާމު ހަމަޖެއްސުނެވެ. އަދި މީގެ އިތުރުން މުއައްލަފަތު ޤުލޫބުގެ ބަޔަށް ވެސް ރާއްޖޭގައި ޢަމަލު ކުރަން ފެށުނެވެ. މީގެ ދަށުން ރާއްޖޭގައި ތިބެ އަލަށް އިސްލާމްވާ ބޭރު މީހުންނަށް ޒަކާތު ފަނޑުން މާލީ ގޮތުން އެހީތެރިވުން ފެށުނެވެ.\nއަދި (2012) އިން ( 2015) ޢިލްމީ އިޖުތިހާދުގެ އަލީގައި ގިނަ ބަދަލުތަކެއް ގެނެވިފައިވާނެއެވެ. މިގޮތުން ޙާޖަތަށް ބަލައި ފަޤީރުންނާއި މިސްކީނުންގެ މަފްހޫމް އިތުރަށް ތަނަވަސްކުރުމާއި ފީ ސަބީލިﷲ ގެ ބައި ތަނަވަސްކުރުމާއި ޒަކާތުގެ ކަންކަމުގައި ލަފާ ދޭނެ ޚާއްޞަ ޝަރީޢާ އެޑްވައިޒަރީ ކޮމިޓީ އެއް އެކުލަވާލުމާއި އިތުރު ޤަވާޢިދުތަކާއި އުޞޫލުތައް އެކުލަވާލުމާއި ދިވެހިރާއްޖޭގައި ޒަކާތް ނެގުމާ ބެހޭ ޤާނޫނެއްވެސް އެކުލަވާލެވި އޭޖީ އޮފީހަށް ފޮނުވިފައިވާނެއެވެ. (2015- 2018) އަށް ޒަކާތު ފަންޑަށް އާދަޔާ ޚިލާފު ބޮޑު ކުރިއެރުމެއް އައިސްފައިވެއެވެ. ގިނަ ގުނަ ޚިދުމަތްތަކެއް ދެވިފައިވެއެވެ. ޒަކާތުގެ އެންމެހާ ކަމެއް ކުރިއަށް ދަނީ ޒަކާތާ ބެހޭ ކޮމެޓީގެ ބެލުމުގެ ދަށުންނެވެ. އެކޮމިޓީގައި މިނިސްޓްރީ އޮފް ފިނޭންސާއި މިނިސްޓްރީ އޮފް ހޯމް އެފެއާޒާއި މަދަނީ ކޯޓާއި މިނިސްޓްރީ އޮފް ހެލްތާއި މިނިސްޓްރީ އޮފް އެޑިއުކޭޝަންއާއި ވިޔަފާރިވެރިންގެ ޖަމިއްޔާއާއި ފަދަ ދައުކަތުގެ މުއައްސަސާތަކުން މަންދޫބުން ތިއްބަވައެވެ. ޤާނޫނެއްގެ ދަށުން ޒަކާތް ނެރެވި އޭގެ ހައްޤުވެރިންނަށް ފޯރުކޮށްދެވޭނެ އިންތިޒާމު ވަކި އިދާރާއެއްގެ ދަށުން ހަމަޖެހިޖެ ނަމަ ރާއްޖެއިން ފަޤީރުކަން ނައްތާލެވިދާނެ ކަމީ ޔަޤީންކަމެކެވެ.\nދިވެހިރާއްޖޭގެ ތާރީޚަށް ބަލާއިރު ޚާއްޞަގޮތެއްގައި 1978 އިން ފެށިގެން ޒަކާތުގެ ކަންކަމަށް މީހުން ހޭލުންތެރިކޮށް އިދާރީ ގޮތުން ހަރުދަނާ ކުރެއްވުމަށް ގިނަ މަސައްކަތްތަކެއް ކުރައްވާފައިވާ ކަން ލިޔެކިއުންތަކުން ފެންނަން އެބަ އޮތެވެ. އެގޮތުން އުފެދުނު އުޞޫލުތަކުގެ މައްޗަށް ފަހުން ކަންކަން އާރާސްތުވަމުން ތަރައްޤީވަމުން އައެވެ.\nރާއްޖޭގައި ފަޤީރުންނާއި މިސްކީނުންގެ މަފްހޫމް\nމިނިސްޓްރީ އޮފް އިސްލާމިކް އެފެއާޒުން 2009 ގައި ނެރުއްވާފައިވާ ސާކިއުލާ (C)D1-2009/84) ގައި ބަޔާންވެގެންވާ ގޮތުން ފަޤީރަކީ ޟަރޫރީ ޙާޖަތްތައް ފުއްދޭ ވަރަށް އޭނާގައި އަތުގައި ފުދުންތެރިކަން ނެތްމީހާ އެވެ. މިސްކީނަކީ ކޮންމެވެސް ވަރަކަށް ފުދުންތެރިކަން ހުއްޓަސް އެއިން ޟަރޫރީ ޙާޖަތްތައް ނުފުއްދޭ މީހާއެވެ. މިނިސްޓްރީ އޮފް އިސްލާމިކް އެފެއާޒުން ޢަމަލުކުރާ ރައުޔަކީ ޢިލްމުވެރިންގެ މެދުގައި ފަޤީރުންނާއި މިސްކީނުން މާނަ ކުރުމުގައި އުފެދިފައިވާ ޚިލާފުތަކުގެތެއިން އިޚުތިޔާރު ކުރެވިފައިވާ ހަރުދަނާ ރައުޔެއްކަމުގައި ދެކެމެވެ. ފަޤީރުންނާއި މިސްކީނުންގެ މަފްހޫމު ޖުމޫރު ޢިލްމުވެރިންގެ ނަޒަރުގައި ބިނާވެގެންވަނީ ޙާޖަތުގެ މައްޗަށެވެ. މިނިސްޓްރީގެ ރައުޔުގައި ޙާޖަތަށް ރިޢާޔަތް ކުރެވިފައިވެއެވެ.\nޙާޖަތުގެ މައްޗަށް ބިނާކޮށް ފަޤީރުންނާއި މިސްކީނުންގެ ބައިގެ ދަށުގައި ރާއްޖެއިން ގިނަ ބަޔަކު ތަރުތީބު ކޮށްފައިވެއެވެ. 1987 ގައި ރައީސުލްޖުމޫރިއްޔާގެ އޮފީހުން ނެރުއްވާފައިވާ (އިސްލާމްދީނުގައި ޒަކާތް) މިފޮތުގައި ބަޔާންވެގެންވާ ގޮތުގައި ފަޤީރުންނާއި މިސްކީނުންގެ ތެރޭގައި ޔަތީމުންނާއި ފިރިމަރުވެފައިވާ މީހުންނާއި އަޅާލާނެ މީހެއް ނެތް ޢުމުރުން ދުވަސްވީ މީހުންނާއި އެކި އެކި ޢުޒުރު ތައް މެދުވެރިވެފައިވާ މީހުންނާއި ބަލިމީހުންނާއި ޟަރޫރީ ޙާޖަތްތައް ނުފުއްދި ތިބި މީހުންނާއި ކިޔަވާ ކުދިންނާއި ވަޒީފާއިން ވަކި ކޮށްފައިވާ މީހުންނާއި ޖަލަށްލެވިފައިވާ މީހުންގެ ޢާއިލާތަކާއި ގެއްލިފައިވާ މީހުންގެ ޢާއިލާތައް ހިމަނާފައިވެއެވެ. (ރައީސުލްޖުމުހޫރިއްޔާގެ އޮފީސް،1987، 53). މި އެންމެންނަކީ ފަޤީރުންނާއި މިސްކީނުންގެ ބާބުގެ ދަށުން ދިވެހިރާއްޖޭގައި ޒަކާތް ޙައްޤުވާ މީހުންގެ ގޮތުގައި ބެލޭވޭ މީހުންނެވެ.\nއިސްވެ ބަޔާންވެ ދިޔަ ފަރާތްތައް ފަޤީރުންނާއި މިސްކީނުންގެ ބައިގައި ރާއްޖެއިން ހިމަނާފައިވަނީ ފިޤުހުވެރިންގެ މެދުގައި އުފެދިފައިވާ ބަހުޘްގެ މައްޗަށް ބިނާކޮށް ޙާޖަތައް ބަލައިގެންނެވެ. މިއީ ވަރަށް ވެސް ފުރިހަމަ އިޖުތިހާދެއްކަމުގައި އަޅުގަނޑު ދެކެމެވެ. އިސްވެ ދެންނެވި ފަރާތްތައް ފަޤީރުންނާއި މިސްކީނުންގެ ބައިގައި ހިމަނާފައިވީ ނަމަވެސް އެއިން ކޮންމެ ބަޔަކަށް ޒަކާތުން ފައިސާ ދެވެނީ ވަކި ކަހަލަ ޝަރުޠުތަކާއެކުގައި ވެސް ބަޔާންވެގެންވެއެވެ.\nޚާއްޞަ ކޮށް ޒަކާތުގެ ފައިސާއިން ތަޢުލީމު ދިނުމަށާއި ސްކޫލު މަދުރަސާތަކުގެ ކުތިންގެ ތެރޭގައި އުޅުނު ދަތިޙާލުގައި އުޅުނު ކުދިންނަށް ފޮތް ފަންސުރު ގަނެދިނުމަށް ޚަރަދު ކޮށްފައިވާކަން ރާއްޖޭގެ ތާރީޚުން ފެންނަން އެބަ އޮތެވެ. 2008- 2018 ގައި ގެނެވުނު ބަދަލުތަކުގެ ތެރޭގައި ފީ ސަބީލިﷲ ބައި ފުޅާކޮށް ފަޤީރުންނާ މިސްކީނުންގެ މަފްހޫމު ފުޅާކޮށް މުއައްލަފަތު ޤުލޫބް ބަޔަށް ޢަމަލު ކުރަންފެށުނެވެ. ނަތީޖާއަކީ ގިނަ ކަންކަންކަމަށް ޚަރަދު ކުރެވުމެވެ. މިގޮތުން ފަޤީރުންގެ މަތީ ތަޢުލީމަށް ވެސް ފަނޑު ކުރަންފެށުމާއި ﷲގެ މަގުގައި ކުރެވޭ ގިންކަންކަމަށް ހޭދަކުރުމާއި ފަޤީރުންގެ ބޮޑެތި ބަލި ތަކުގެ ފަރުވާއަށް ވެސް ފަނޑު ކުރަންފެށުނެވެ. އަދި ޙާޖަތަށް ބަލައި ބޯން މެރޯ ހެދުމަށް ބޭނުންފައިތިބި، އެކަމަށް މާލީ ގޮތުން ކުޅަދާނަކަމެއް ނެތް ފަރާތްތަކަށް ވެސް ފަންޑު ކުރެވުނެވެ.\nތަރައްޤީ ކުރަން ފެންނަ ގޮތް\nއިސްލާމްދީނަކީ ހުރިހާ ޒަމާނަކަށް ފެތޭ ގޮތައް ބާވާލައްވާފައިވާ ދީނެކެވެ. ފަޤީރުންނާއި މިސްކީނުންގެ ޙާޖަތްތައް ހުރިހާ ޒަމާނެއްގައި ފުއްދައި ދެވޭނެ ފަދަ އުޞޫލުތަކެއްގެ މައްޗަށް ޤާއިމުވެގެންވާ ދީނެވެ. ފަޤީރުންނާއި މިސްކީނުންގެ ޝަރުޢީ މަފްހޫމާމެދު ދަންނަބޭކަލުންގެ ރައުޔުތަކާއި ދިވެހިރާއްޖެގައި ޢަމަލު ކުރަންދާ ގޮތާއި ކަންކަން ދިރާސާ ކުރުމަށް ފަހު، ކަމާގުޅޭ އެކި ކަންކަމަށް ނަޒަރު ހިންގައި އަންނަނިވި ގޮތައް ފަޤީރުންނާއި މިސްކީނުންގެ ބައިން ޚަރަދު ކުރެވިދާނެ ކަމަށް އަޅުގަނޑު ދެކެމެވެ. އަޅުގަނޑުގެ ވިސްނުން ބިނާކޮށްފައިވަނީ ދުނިޔޭގެ މިއަދުގެ ޙާލަތާއި ދިރިއުޅުމަށް އައިސްފައިވާ ބަދަލުތަކާއި ފަޤީރުންނާއި މިސްކީނުންގެ ޙާޖަތްތަކަށް ރިޢާޔަތްކޮށް ދާއިރާގެ ޢިލްމުވެރިން ހުށައަޅުއްވާފައިވާ ތަފާތު ހުށައެޅުއުންތަކުގެ އިތުރުން އޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) ގެ އިންޓަރނޭޝަނަލް އިސްލާމިކް ފިޤުހު އެކަޑަމީން ޒަކާތުގެ ކަންކަމާ ބެހޭ ގޮތުން 2007 ވަނަ އަހަރުގައި ނެރުއްވާފައިވާ ޤަރާރު އާއި، ހަމަ އެ އެކަޑަމީން 1986 ގައި ނެރެފައިވާ ޤަރާރު އާއި މިޞްރުގެ ދާރުލްއިފްތާއު ގެ ނިންމުންތަކާއި އެކި އެކި ޢިލްމީ މަޖްމަޢުތަކުގެ. ނިންމުންތަކުގެ މައްޗަށެވެ.\nފަޤީރުންނާއި މިސްކީނުންނަށް ބޯހިޔާވަހިކަން ދިނުމަށް ފަންޑުކުރުން\nރާއްޖޭގައި ނަމަ ސޯޝަލް ހައުސިންފަދަ މަޝުރޫޢުތަކަށް ހިލޭ ފަޤީރުންނަށް ޚާއްޞަކޮށް ފަނޑު ކުރެވިދާނެއެވެ. ނުވަތަ އެޔަށް ދައްކަން ޖެހޭ ޑައުންޕޭމަންޓް އެފަދަ ފަރާތްތަކަށް ދައްކާދެވިދާނެއެވެ. މިކަމުގައި ފަޤީރުންނާއި މިސްކީނުން ކަނޑައަޅާނެ ހަރުދަނާ އުޞޫލެއް ހަދަންވާނެއެވެ. ފުދުންތެރިކަން ހުއްޓަސް މިފަދަ ކަމެއްގައި އެހީތެރިކަންބޭނުންވާ ފަޤީރުންނާއި މިސްކީނުން ތިބެއެވެ. މި ގޮތައް އެފަދަ ފަރާތްތަކަށް އެހީތެރިކަން ދެވިއްޖެ ނަމަ ރިބަވީ މުޢާމަލާތްތަކުން ވެސް ފަޤީރުންނާއި މިސްކީނުން ސަލާމަތް ކޮށްދެވިދާނެ އެވެ. މިސާލަކަށް އަންނަންހުރި ސޯޝަލް ހައުސިން ޔުނިޓްތަކުގެ ޑައުންޕޭމަންޓަކީ ފަންސަވީސްހާސް ރުފިޔާ ކަމުގައި ވަނީ ނަމަ ނިކަމެތި ފަޤީރު ޢާއިލާތަކަށް ޒަކާތު ފަނޑުން މިސާލަކަށް ފަސް މިލިއަން ރުފިޔާ ކަނޑައެޅުނަސް އެއިން އެތައް ޢާއިލާއަކަށް އެހީތެރިކަން ލިބިގެންދާނެ އެވެ. ފަޤީރުންގެ ޙާޖަތްތައް ޒަމާނާ އެއްގޮތައް ޕްރެކްޓިސް ކުރެވެން ޖެހެއެވެ.ބޯހިޔާ ވަހި ކަމަކީ އިންސާނީ އަސާސީ ޙައްޤެކެވެ. އަމިއްލަ ބޯހިޔާ ވަހިކަމެއް ނެތް ފަޤީރު މީހާއަށް އެކަމުގައި އެހީވުމަކީ މުހިންމު ކަމެކެވެ. އެކަމަކު ބޯހިޔާވަހިކަން ހުރި ބަޔަކަށް ލަގްޒަރީ ދިރިއުޅުން ހޯދައިދިނުމުގައި އިތުރު ބޯހިޔާވަހިކަމެއް ހޯދުމަށް އެހީއެއް ނުވެވޭނެއެވެ. ޒަކާތު ފަންޑުން ކޮންމެ އަހަރަކު ފަޤީރުންނަށް ކަނޑައަޅާ ޕަސެންޓް އެއީ މިސާލަކަށް ދިހަ މިލިޔަން ރުފިޔާގައިވާ ނަމަ އެ ދިހަ މިލިއަން ތަފާތު ދާއިރާތަކަށް ބެހިދާނެއެވެ. މިގޮތުން ފަޤީރުންގެ މަތީ ތަޢުލީމަށް، ފަޤީރުން ޙައްޖަށް ފޮނުވަން، ފަޤީރުންގެ ބޭސް ފަރުވާއަށް، ފަޤީރުންގެ ބޯ ހިޔާ ވަހިކަމަށް، ފަޤީރުން މުއްސަނދިކުރުމަށް ކުދި މަޝްރޫޢު ތަކަށް ފައިނޭންސްކުރަން މިގޮތަށް އެކި ދާއިރާތަކަށް ބަހާލެވިދާނެއެވެ. މިދެންނެވީ މިސާލުތަކެވެ.\nފަޤީރުންނާއި މިސްކީނުންގެ ބޭސްފަރުވާއަށް ޚަރަދުކުރުން\nކިޑްނީ ބަދަލުކުރުން ފަދަ ގުނަން ޓްރާންސްޕްލާންޓް ކޮށްދިނުމާއި ބޮޑެތި ބަލިތަކަށް ފަނޑު ކުރެވިދާނެއެވެ.\n1 - ޒުވާނުންގެ ތެރޭގައި ތިބި ފަޤީރުންނާއި މިސްކީނުން ކައިވެނިކޮށްދިނުމަށް ޚަރަދުކުރުން: ޒުވާނުންގެތެރޭގައި ނިކަމެތި ޒުވާނުން އުޅެއެވެ. ފައިސާ ނެތިގެންކައިވެނި ނުކުރެވޭ ޒުވާނުން އުޅެއެވެ. އެފަދަ ފަރާތްތަކަށް އެހީތެރިކަން ދެވިދާނެއެވެ. އެއިގެ ސަބަބުން އެމީހުންނަކީ ޢިއްފަތްތެރި ބަޔަކަށްވާނެއެވެ.\n2 - ރަނގަޅު ސްކޫލްތަކުގައި ފަޤީރުންގެ ދަރިންނަށް ކިޔަވައިދީ މަތީ ދަރަޖަ ހޯދާ ކުދިންނަށް މަތީ ތަޢުލީމު ދިނުމަށް ޚަރަދު ކުރުން.\n3 - ފަޤީރުންނާއި މިސްކީނުންނަށް ހުނަރުވެރިކަން ދަސްކޮށްދޭ މުއައްސަސާތައް އުފެއްދުން.\n4 - ފަޤީރުންނާއި މިސްކީނުންގެ އެކި އެކި މަޝްރޫޢުތަކަށް ފައިނޭސްކުރުން.\n5 - ފަޤީރުންނާއި މިސްކީނުންނާއި އެމީހުންގެ ބެލުމުގެ ދަށުގައި ތިބި ފަރާތްތަކަށް ފުދޭމިންވަރުކަމަށް ކަމާ ބެހޭ ފަރާތްތަކަށް ފެންނަ މިންވަރެއް ޒަކާތުން ދިނުން.\n6 - ފަޤީރުންގެތެރޭގައި ތިބި އެކި އެކި ހުނަރުވެރިންނަށް ވަސީލަތްތައް ގަނެދިނުން. ( މިސާލަކަށް: ފަހަން ދަންނަ މީހަކަށް ފަހާފޮށި ގަނެދިނުމާއި ވިޔަފާރި ކުރުމުގެ ތަޖުރިބާ ހުރި މީހަކަށް ފައިނޭންސް ކޮށްދިނުމާއި) މިބާވަތުގެ ކަންކަން ކޮށްދެވިދާނެއެވެ. އެއީ ފަޤީރުކަމުން ތަނަވަސްކަމުގެ ތެރެއަށް ގެނައުމަށްޓަކައެވެ.\n7 - އިންވެސްޓްކުރުން: ފަޤީރުންނާއި މިސްކީނުންގެ ޟަރުރީ ޙާޖަތްތައް ފުއްދުމަށް ފަހު ކަމާބެހޭ ފަރާތްތަކުގެ ބެލުމުގެ ދަށުން ފަޤީރުންނާއި މިސްކީނުންގެ މަޞްލަޙަތައްޓަކައި މުދަލުގެ ރައްކާތެރިކަން ކަށަވަރުކުރެވޭނެ ފަދަ އުޞޫލުތަކަކާއެކު ޒަކާތުގެ ފައިސާއިން އިސްލާމީ ޝަރީޢާ ހުއްދަކުރާ ކަންކަމަށް އިންވެސްޓުކުރުން\n8 - އިންޓަރެސްޓަކާ ނުލައި ފަޤީރުންނާއި މިސްކީނުންނަށް ލޯނު ލިބޭނެ ގޮތްތައް ހަމަޖެއްސުން.\n1 - ދިވެހިރާއްޖޭގެ ޒަކާތު ފަންޑު ތަރައްޤީކުރަންފެށި ގޮތައް ކުރިއަރަމުން އަންނަ އައުން ދަމަހައްޓަވާނެއެވެ. އިތުރަށް ކުރިއެރުވުމަށް އިސްތިރާތީޖީ އެކްޝަން ޕްލޭނެއް އެކުލަވާލެވެންވާނެއެވެ.\n2 - ޒަކާތުގެ ޙައްޤުވެރިން ނުވަތަ ބެހެނިވެރިންގެ މަފްހޫމް ތަނަވަސްގޮތެއްގައި މާނަކުރެވެންވާނެއެވެ.\n3 - މިނިސްޓްރީ އޮފް އިސްލާމިކް އެފެއާޒުގައި އުފައްދާފައިވާ ޒަކާތުގެ ޝަރީޢާ އެޑްވައިޒަރީ ކޮމެޓީ އެކްޓިވްކޮށް ޒަކާތު ފަންޑު ތަރައްޤީކުރުމުގައި ބައިނަލްއަޤުވާމީ އިސްލާމީ ފިޤުހު އެކަޑަމީތަކުގެ ނިންމުންތައް ރީޢާޔަތްކުރަންވާނެއެވެ.\n4 - ޑްރާފްޓްކޮށް ހުށައަޅާފައިވާ ޤާނޫނު ވެސް ވުޖޫދަށް ގެނެވޭތޯ މަސައްކަތްކުރަންވާނެއެވެ.\n5 - ޒަކާތް ދައްކާ ފިޔަފާރިވެރިޔާ އަތުން ޓެކްސް ނެގުމުގައި ޒަކާތަށް ދެއްކިވަރު ޓެކްސް އިން އުނިކޮށް ވިޔަފާރިވެރިންނަށް ލުއިހޯދަ ދެވެންޖެހެއެވެ.\n6 - ޙާލަތާއި މީހުންގެ ދިރިއުޅުމަށް ވަނީ ބޮޑެތި ބަދަލު ތަކެއް އައިސްފައެވެ. ފަޤީރުންންނާއި މިސްކީނުންގެ މިއަދުގެ ޙާޖަތްތައް ކުރީގެ ޤަރުނުތަކުގެ ޙާޖަތްތަކާއި މުޅިން ތަފާތެވެ. ވީމާ އަދުގެ ޙާޖަތްތައްކަށް ރިޢާޔަތްކޮށް ޒަކާތުގެ ފައިސާ އިންވެސްޓްކުރެވޭނެ ގޮތް ހެދުން.\n7 - ދިވެހިރާއްޖޭގެ ޒަކާތު ފަންޑު އެކްޓިވްކޮށް ކުރިއަށް ގެންދިޔަ ގޮތައް ގެންދަންވާނެއެވެ. ތަޤުލީދީ ނުވަތަ ޓްރެޑިޝަނަލް ނަޒަރިއްޔާތަކުގެ ކަސްތޮޅުގައި ތާށިވެފައި އޮވެގެން ނުވާނެއެވެ.\n8 - މިނިސްޓްރީ އޮފް އިސްލާމިކް އެފެއާޒުން އިސްނަގައިގެން ކޮންމެ އަހަރަކު ޒަކާތާ ބެހޭ ސެމިނަރ އެއް ބޭވެންވާނެއެވެ.\n9 - އިސްލާމީ ކުއްލިއްޔާތަކުގެ މުޤައްރަރުތަކުގައި ޒަކާތުގެ ނިޒާމު ޒަމާނުގެ އުޞޫލުތަކާ އެއްގޮތައް ކިޔަވައިދިނުން. (މިކަންވާނީ އިސްލާމީ ޔުނިވަރސިޓީގައި ފަށާފައެވެ. )\n10 - ޒަކާތް ދެއްކުމުގެ މުހިންމު ކަމާ ބެހޭ ގޮތުން ޚުޠުބާތައް އިތުރުކުރުމާއި ކުންފުނިތަކުން ޒަކާތް ނެރޭނެ ގޮތް ކިޔައި ދިނުމާއި ޓީވީ ރޭޑިއޯ ޕްރޮގްރާމްތަކުގައި ޒަކާތުގެ މައުޟޫޢަށް މުހިންމުކަން ދިނުން. ދެން އަންނަ މަޒްމޫނުގައި ބަޔާންވެގެންވާނީ ޢާމިލުންގެ ވާހަކަ އެވެ.


Eh kotareege massalaigai Aslam ah bahus ehgge dhauvathu.\nއެއްކޮޓަރީގެ މައްސަލަގައި އަސްލަމަށް ބަހުސްއެއްގެ ދައުވަތު\nގެދޮރުވެރިކަމަށް ޚާއްޞަކޮށްގެން ކުރީގެ ރައީސް ޢަބްދުﷲ ޔާމީންގެ ސަރުކާރުން ކުންފުނިތައް މެދުވެރިކޮށް އެޅި 1 ކޮޓަރީގެ ފްލެޓުތަކާމެދު މި ސަރުކާރުން ކަންކުރި ގޮތުގެ ތަފްޞީލް ހާމަކުރުމަށް ހައުންސިން މިނިސްޓަރ އަސްލަމަށް ބަހުސްއަކަށް ވަޑައިގަތުމަށް ދައުވަތު ދެއްވައިފިއެވެ.\nއާންމުންގެ ތެރޭގައި ގިނަ ސުވާލުތަކެއް އުފެދި، ބޮޑު ހިންހަމަ ނުޖެހުމެއް އުފެދިފައިވާ ހިޔާ ފްލެޓްތަކުގެ އެއްކޮޓަރީގެ މައްސަލާގައި ޝުޖާ ވިދާޅުވީ މިކަމަކީ ކޮންގޮތަކަށް ކިހިނެތް ވެފައިވާ ކަމެއްތޯ ވިދާޅުވާން އަސްލަމަށް ކެރި ވަޑައިގަންނަވާނަމަ އާންމު ރައްޔިތުންގެ ސުވާލުތަކަށް ޖަވާބުދެވޭ ޕަބްލިކް ފޯރަމަކަށް ދައުވަތު ދެއްވާކަމަށެވެ. އަދި މިބަހުސްގައި ހިޔާ ފްލެޓްތަކާއި، އެއްކޮޓަރިއަށް ވީގޮތް ޕްރޮގްރެސިވް ކޯލިޝަނުން ހާމަ ކޮށްދެއްވާނެކަމަށް ޝުޖާ ވިދާޅުވިއެވެ.\nމިނިސްޓަރ އަސްލަމް. މަނިކުފާނަށް ކެރިވަޑައި ގަންނަވާނެތޯ އަޅުގަނޑު މެންނާއެކު ޕަބްލިކް ފޯރަމަކަށް އަރައިވަޑައިގެން 1 ކޮޓަރި އެޕާރޓްމަންޓް ތަކާ ގުޅޭގޮތުން ވާހަކަ ދައްކާލަން. ޓްވިޓާއިން ޖަވާބު ބޭނުން. އަޅުގަނޑުމެން ތައްޔާރު.\nކުރީ ސަރުކާރުން ހިޔާ މަޝްރޫޢުގެ ދަށުން ފްލެޓް ލިބޭނެކަމަށް ކަނޑައަޅާފައިވަނިކޮށް މިސަރުކާރުން ވަނީ3ކެޓަގަރީއެއްގެ ފޯމް ބާޠިލްކޮށް ފްލެޓް ނުދިނުމަށް ނިންމާފައެވެ. އެކަމުގެ ތަފްސީލް ހާމަކުރުމަށް ގޮވާލާ ރައްޔިތުންގެ މަޖިލީހަށް މިއަދުވަނީ މައްސަލައެއްވެސް ހުށަހަޅާފައެވެ. ނައިފަރު ދާއިރާގެ ޕީޕީއެމްގެ ނާއިބް ރައީސް އަހުމަދު ޝިޔާމް ހުށައެޅުއްވި މައްސަލާގައި ވަނީ، ގެދޮރުވެރިކަމުގެ މަޝްރޫޢުގެ ދަށުން ކޮންމެ ކުންފުންޏަކުން ބިނާކުރާ ޓަވަރުތަކުގެ ފުރަތަމަ ހަތަރު ފަންގިފިލާގައި ހުންނާނީ 1 ކޮޓަރީގެ އެޕާޓުމެންޓުތަކެއްކަމަށާއި، އެ އެޕާޓުމެންޓުތައް ދިނުމަށް ނިންމާފައިވަނީ އެޗްޑީސީއަށްކަމަށް ބުނެފައިވެއެވެ އަދި އެ ޔުނިޓުތަކަކީ ހިޔާ މަޝްރޫޢުގެ ދަށުން ދިނުމަށް ނިންމާފައިވާ ގެދޮރުކަމަށާއި، އެ ގެދޮރު ދިނުމަށް ނިންމާފައިވަނީ ދެ އުޞޫލެއްގެ ތެރެއިންކަމަށް ބުނެފައިވެއެވެ.


August 04, 2020 10\nމީހުން ކަރަންޓީނުކުރަން އިތުރު ދެ ރިސޯޓެއް ނަގައިފި\nރާއްޖޭން ކޮވިޑް-19 އަށް ޕޮޒިޓިވްވާ މީހުންގެ އަދަދު އިތުރުވާން ފެށުމާއެކު ކަރަންޓީން ފެސިލިޓީގެ ގޮތުގައި ހަ ރިސޯޓެއް ނަގައި ބޭނުން ކުރަން ފަށައިފި އެވެ.\nމަސައްކަތްތަކަށް ކުރު މުއްދަތަކަށް ބޭރުން މީހުން ގެނެވޭ\nމުހިންމު މަސައްކަތްތައް ކުރުމަށް ރާއްޖޭން ބޭރުން ކުރު މުއްދަތަކަށް ބޭރު މީހުން ގެނެވޭ ގޮތަށް އުސޫލު ބަދަލުކޮށްފި އެވެ.\nޑައިރެކްޓް ކޮންޓެކްޓްވި އެއާޕޯޓު ސްޓާފެއް ޓެސްޓުކުރަނީ\nރާއްޖެ އިން ފުރައިގެން ދިޔަ ފަހުން ކޮވިޑް-19 އަށް ޕޮޒިޓިވްވި، ޖޯލި މޯލްޑިވްސްގެ ބިދޭސީ މުވައްޒަފާ ޑައިރެކްޓް ކޮންޓެކްޓުވި ވެލާނާ އިންޓަނޭޝަނަލް އެއާޕޯޓުގެ މުވައްޒަފެއްގެ ކިބައިން...\nރާއްޖެ އިން ފުރައިގެން ދިޔަ ފަހުން ކޮވިޑް-19 އަށް ޕޮޒިޓިވްވި ކަން އެނގުނީ ޖޯލި މޯލްޑިވްސްގެ ވަޒީފާގައި އުޅުނު ބިދޭސީއެއް ކަމަށް ނެޝެނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)...\nސާމްޕަލް ނެގެޓިވްވުމުން ހަކުރާ ހުރާ ރިސޯޓް ހުޅުވައިފި\nކޮވިޑް-19 އަށް ޝައްކު ކުރެވޭ އަލާމާތްތަކެއް ބިދޭސީ މުވައްޒަފެއްގެ ފަރާތުން ފެނިގެން މިދިޔަ ބުދަދުވަހު ދެ ވަނަ ފަހަރަށް ބަންދުކުރި ސިނަމަން ހަކުރާ ހުރާ ރިސޯޓް ހުޅުވާފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިރޭ ބުނެފި އެވެ.\nތިން ރިސޯޓެއްގެ ހަތަރު ދިވެއްސަކު ޓެސްޓު ކުރަނީ\nތިން ރިސޯޓަކުން ކޮވިޑް-19 އަށް ޝައްކު ކުރެވޭ ހަތަރު ދިވެއްސެއްގެ ސާމްޕަލް ނަގައި، ޓެސްޓު ކުރުމުގެ ކަންކަން ކުރިއަށް ގެންދާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ދެންމެ...\nކޮވިޑް-19 ފެތުރުން ކޮންޓްރޯލް ކުރުމަށް އެޅި ފިޔަވަޅުތަކުގެ ތެރެއިން، ރިސޯޓު ތަކުގެ މެދުގައި ދަތުރު ނުކުރަން ކުރިން އަަންގާފައި ވިޔަސް އެއް ރިސޯޓުން އަނެއް ރިސޯޓަށް ޓޫރިސްޓުން...


ވާލޯބި އެނގޭނަމަ (ފިލްމް) - ވިކިޕީޑިއާ\nވާލޯބި އެނގޭނަމަ (ފިލްމް)\n'ވާލޯބި އެނގޭނަމަ...' އަކީ ރެޑް ޕްރޮޑަކްޝަން ގެ ފަރާތުން ޢަބުދުލް ފައްތާޙް ޕްރޮޑިއުސްކޮށް އަޙުމަދު ނިމާލް ޑައިރެކްޓްކޮށްފައިވާ ފިލްމެކެވެ. މިއީ އައިޝަތު ނީނާގެ ވާހަކައަކަށް މަހުދީ އަހްމަދު ސްކްރީންޕްލޭ ލިޔެފައިވާ ފިލްމެކެވެ.\n'ވާލޯބި އެނގޭނަމަ...' ގެ ސްކްރީންޕްލޭ އެންމެ ފުރަތަމަ މަހުދީ ލިޔުނީ ވާހަކައިގައިވެސް އޮންނަ ގޮތަށް މާލެއަށް ބިނާކޮށެވެ. ނަމަވެސް ޑިރެކްޓަރ އަހުމަދު ނިމާލުގެ އެދުމަކަށް ޝޫޓިންގ ފަސޭހަކޮށް ފިލްމުގެ ޕްރޮޑަކްޝަން އަވަސްކުރުމަށްޓަކައި މުޅި ސްކްރީންޕްލޭ ޏ. ފޯއްމުލަކަށް ބަދަލުކުރީއެވެ.\nމިފިލްމަށްވަނީ ތަފާތު އެތަކެއް އެވޯޑްތަކެއް ލިބިފައެވެ.\nކޮކާކޯލާ މޯލްޑިވްސް ވީޑިއޯ މިއުޒިކް އެވޯޑް 2010\nއެންމެ މޮޅު ވީޑިއޯ ލަވަ : "" ވާލޯނބިއެގޭނަމަ"" - ޢަބުދުލް ފައްތާހު\nއެންމެ މޮޅު ރާގު : "" ވާލޯނބިއެގޭނަމަ"" - އިބްރާހީމް ނިފާރު\nއެންމެ މޮޅު އެކްޓަރ : ޔޫސުފް ޝަފީޢު - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު އެކްޓްރެސް : މަރިޔަމް އަފީފާ - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު ސަޕޯޓިންގ އެކްޓްރެސް : ފާތިމަތު ފަރީލާ - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު އޮރިޖިނަލް ސްކްރީންޕްލޭ: މަހުދީ އަހުމަދު - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު އެޑިޓިންގ : އަލީ މުސްތަފާ - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު ސްކޯރ : އިބްރާހިމް ނިފާރު - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު އޯޑިއޮގްރަފީ: މަހުދީ އަހުމަދު / އަލީ މުސްތަފާ - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު ކޮސްޓިއުމް ޑިޒައިން : ނާޒިޔާ އިސްމާއިލް - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު ޑައިރެކްޓަރ : އަޙުމަދު ނިމާލް - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު ކޮރިއޮގްރަފީ : "އަންނާށޭ" ފާތިމަތު ފަރީލާ - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު އަމިއްލަ ރާގު : ވާލޯބި އެގޭނަމަ / އިބްރާހިމް ނިފާރު - ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު ފިލްމް : ވާލޯބި އެނގޭ ނަމަ - ގައުމީ ފިލްމް އެވޯޑް - 5\nއެންމެ މޮޅު އަންހެން އާމޫނު: މަރިޔަމް އަފީފާ - ވާލޯބި އެނގޭނަމަ - މިއަދު ކްރިސްޓަލް އެވޯޑް - 2007\nއެންމެ މޮޅު އަމިއްލަ ރާގު: ވާލޯބި އެނގޭނަމަ - އިބްރާހީމް ނިފާރު - މިއަދު ކްރިސްޓަލް އެވޯޑް - 2007\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 12 ޑިސެމްބަރު 2010، 10:22 ގައެވެ.


ޗެލްސީ ކޮޅަށް ލަނޑުޖެހުމަށްފަހު ލިވަޕޫލްގެ ކުޅުންތެރިން އުފާ ފާޅުކުރަނީ. --ފޮޓޯ: ޕްރިމިއާ ލީގު.ކޮމް\nއިނގިރޭސި ޕްރިމިއާ ލީގުގައި ރޭ ކުޅުނު މެޗުތަކުން ލިވަޕޫލާއި އާސެނަލް މޮޅުވިއިރު، މެންޗެސްޓާ ޔުނައިޓެޑާއި ޗެލްސީ ބަލިވެއްޖެއެވެ.\nލިވަޕޫލުން ރަށުން ބޭރުގައި 2-1 އިން ވާދަވެރި ޗެލްސީ އަތުން ހޯދީ މޮޅާއެކު މި ފަހަރުގެ ލީގުގައި އެ ޓީމުގެ މޮޅުވުމުގެ ރެކޯޑް ދެމެހެއްޓިއިރު، ދިހަ މީހުންނާއެކު ކުޅުނު އާސެނަލް ވަނީ އަމިއްލަ ދަނޑުގައި 3-2 އިން އެސްޓަން ވިލާ ބަލިކޮށްފައެވެ. ޔުނައިޓެޑް ވަނީ ރަށުން ބޭރުގައި 2-0 އިން ވެސްޓް ހޭމް ޔުނައިޓެޑް އަތުން ބަލިވެފައެވެ.\nރޭގެ ނަތީޖާއާއެކު، ލީގުގައި މިހާތަނަށް ކުޅުނު ހަ މެޗުން ސައްތައިގެ ރެކޯޑަކާއެކު ލިވަޕޫލުން 18 ޕޮއިންޓް ހަމަކޮށްފައިވާއިރު، އޭގެ ފަސް ޕޮއިންޓް ފަހަތުން ދެވަނައިގައި އޮތީ އެންމެ ފަހުގެ ޗެމްޕިއަން މެންޗެސްޓާ ސިޓީ އެވެ. ތިންވަނައިގައި އޮތް ލެސްޓާ ސިޓީ އާއި ހަތަރުވަނައިގައި އޮތް އާސެނަލަށް ހަ މެޗުން 11 ޕޮއިންޓް ލިބިފައިވާއިރު، ލެސްޓާ އަށް ކުރިލިބެނީ ގޯލްގެ ތަފާތުންނެވެ. ރޭގެ މެޗުން ބަލިވި ޗެލްސީ ވަނީ އަށް ޕޮއިންޓާއެކު ތާވަލްގެ އެގާރަވަނައަށް ވެއްޓިފައެވެ.\nޗެލްސީގެ ސްޓެމްފަޑް ބްރިޖްގައި ރޭ ކުޅުނު މި މެޗުގެ ފުރަތަމަ ހާފުގައި ލިވަޕޫލުން ކާމިޔާބުކުރި ދެލަނޑާއެކު އެ ޓީމުން މި ހާފު ނިންމާލީ 2-0 އިން ކުރީގައިއޮވެގެންނެވެ. އެގޮތުން، މެޗުގެ 14 ވަނަ މިނެޓުގައި ލިބުނު ހިލޭޖެހުމަކުން ޓްރެންޓް އެލެގްޒެންޑާ އާނޯލްޑް ކާމިޔާބުކުރި ގޯލުން ލިވަޕޫލް ލީޑް ނަގާފައިވާއިރު، އޭގެފަހުން ޗެލްސީން އެއްވަރުކުރިނަމަވެސް، ވީއޭއާރްގެ އެހީ ހޯދުމަށްފަހު ރެފްރީ ވަނީ އެ ބޯޅަ ފޮނުވާލުމުގެ ކުރީން އެ ޓީމުގެ މޭސަން މައުންޓް އޮފްސައިޑް މަގާމެއްގައި ހުރުމުން އެ ގޯލް ގަބޫލެއްނުކުރިއެވެ.\nލިވަޕޫލްގެ ދެވަނަ ލަނޑު، މެޗުގެ 30 ވަނަ މިނެޓުގައި އެންޑްރޫ ރޮބަޓްސަން ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ކާމިޔާބުކުރީ ބްރެޒިލްގެ ފޯވާޑް ރޮބާޓޯ ފިރްމީނޯ އެވެ. އެކަމަކު، ޗެލްސީގެ ފްރާންސް މިޑްފީލްޑަރު އެންގޯލޯ ކާންޓޭގެ ގޯލުން ފަރަގު ކުޑަކޮށްދިންއިރު، އެ ޓީމުން އިތުރު ގޯލެއް ކާމިޔާބުކުރުމަށް ކުރި މަސައްކަތްތައް ލިވަޕޫލުން ވަނީ ހުއްޓުވާފައެވެ.\nމި މެޗުން ހޯދީ މޮޅާ އެކު ލިވަޕޫލުން ވަނީ ލީގުގައި ޖެހިޖެހިގެން 15 މޮޅު ހަމަކޮށްފައެވެ. މީގެއިތުރުން، މި ސީޒަނުގައި ޗެލްސީ އަދި އަމިއްލަ ދަނޑުގައި މޮޅެއް ހޯދިފައިނުވާއިރު، އެ ޓީމު އެންމެ ފަހުން ލީގުގައި ލިވަޕޫލާ ދެކޮޅަށް ކުޅުނު 10 މެޗުގެ ތެރެއިން މޮޅުވީ އެންމެ ފަހަރަކުއެވެ.\nއާސެނަލްގެ އެމިރޭޓްސް ސްޓޭޑިއަމްގައި ރޭ ކުޅުނު މެޗުގައި ހީކުރިގޮތާއި ހިލާފަށް ކުރީން ލީޑްނެގީވެސް އެސްޓަން ވިލާއިންނެވެ. މެޗުގެ 20 ވަނަ މިނެޓުގައި އާސެނަލްގެ ކުޅުންތެރިން ނުވިސްނާ ތިއްބާ އަންވަރު އެލް ގާޒީ ދިން ރީތި ބޯޅައަކުން މިލަނޑުޖަހައިދިނީ ޖޯން މެކްގިން އެވެ. މި ހާފުގައި ނަތީޖާ ހަމަހަމަކުރުމަށް އާސެނަލް ކުރި މަސައްކަތްތަކަށް ހުރަސްއެޅުނީ ފުރަތަމަ ހާފު ނިމެން ހަތަރު މިނެޓަށްވެފައިވަނިކޮށް އެ ޓީމުގެ ފުލްބެކް އަންސްލީ މެޓްލަން-ނައިލްސް އަށް ދެވަނަ ރީނދޫ ކާޑަކާއެކު ރަތް ކާޑު ދައްކާ ދަނޑުން ފޮނުވާލުމުންނެވެ.\nއެކަމަކު، މެޗުގެ 59 ވަނަ މިނެޓުގައި އާސެނަލްގެ މަޓެއޯ ގެންޑޫޒީ އަށް އެސްޓަން ވިލާގެ ކުޅުންތެރިއަކު ކުރި ފައުލަކަށް ރެފްރީ ދިން ޕެނަލްޓީ ކާމިޔާބުކޮށް ނިކޮލަސް ޕެޕޭ ނަތީޖާ ހަމަހަމަކުރިއިރު، އޭގެ 90 ވަރަކަށް ސިކުންތު ފަހުން އެސްޓަން ވިލާގެ ފޯވާޑް ވެސްލީ ވަނީ އެ ޓީމަށް އަލުން ލީޑްނަގައިދީފައެވެ. އެހެންނަމަވެސް، މެޗުގެ ފަހު 10 މިނެޓުގެ ތެރޭގައި އާސެނަލްގެ ޑިފެންޑަރު ކެލުމް ޗެމްބާސް އާއި ގެބޯން ފޯވާޑް ޕިއޭރް-އެމެރިކް އޯބަމަޔަން ވައްދާލި ހިލޭޖެހުމަކުން އެ ޓީމުން ވަނީ ނަތީޖާ 3-2 އަށް ބަދަލުކޮށްލާފައެވެ.\nލީގުގައި ރޭ ކުޅުނު އަނެއް މެޗުގައި ޔުނައިޓެޑް ވަނީ 2-0 އިން ވެސްޓް ހޭމް އަތުން ބަލިވެފައެވެ. މި މެޗުގައި ވެސްޓްހޭމުން ކާމިޔާބުކުރި ލަނޑުތައް ޖަހައިދިނީ އެންޑީ ޔާމޮލެންކޯ އާއި އާރޮން ކްރެސްވެލް އެވެ. މީގެއިތުރުން، ކްރިސްޓަލް ޕެލަސްއާ ދެކޮޅާށް ވުލްވަހެމްޕްޓަން ވޮންޑަރާސް ކުޅުނު މެޗު ނިމުނީ 1-1 އިން ދެ ޓީމު އެއްވަރުވެގެންނެވެ.\nއާސެނަލް ޗެލްސީ އިނގިރޭސި ޕްރިމިއާ ލީގު ލިވަޕޫލް މެންޗެސްޓާ ޔުނައިޓެޑް\nSeptember 26, 2019 14:47:00\nކަރަބާއޯ ކަޕް: ބޮޑެތި ކްލަބުތަކުގެ ކުރިމަތިލުންތަކެއް


ޢަލްމާނީ ފިކުރުގެ ނުރައްކާތެރިކަން – Shafeeu Abdullah\nޢަލްމާނީ ފިކުރުގެ ނުރައްކާތެރިކަން\nJuly 10, 2021 ޝަފީޢު ޢަބްދުﷲ\nޢަލްމާނީ ފިކުރަކީ އިންސާނީ ޙަޔާތުގެ އެކިއެކި ދާއިރާތަކުން ދީން ދުރުކޮށް އެކަހެރި ކުރާން ގޮވައިލާ ފިކުރެވެ. ސިޔާސީ، އިޖުތިމާޢީ، ތަޢުލީމީ، އިޤްތިސާދީ، އަޚްލާޤީ މި ހުރިހައި ދާއިރާއަކުން ވެސް ދީން އެއްފަރާތްކޮށްލުމަށް ވަކާލާތު ކުރާ ފިކުރެކެވެ. އެއަށްފަހު އިންސާނީ ޙަޔާތުގެ މިހުރިހާ ދާއިރާތަކަކަށް ވެސް މާއްދީ ވިސްނުމާއި ޚިޔާލާއި ފިކުރުގެ މައްޗަށް ކަންކަން ތަރުތީބުކޮށް އެތުރުމަށް ގޮވައިލާ ފިކުރެކެވެ.\nއެހެންކަމުން، އިސްލާމީ މުޖުތަމަޢެއްގައި ޢަލްމާނީ ފިކުރަށް ގޮވައިލެވޭނެ އެއްވެސް ޙުއްޖަތެއް ނެތެވެ. އިސްލާމީ މުޖުތަމަޢެއްގައި ޢަލްމާނިއްޔަތަށް ގޮވައިލުމަކީ، މުސްލިމުންގެ ޙަޔާތުން އިސްލާމްދީން ނެރެ އެއްލައިލުމަށް ގޮވައިލުމެވެ. އިންސާނާ އަކީ ރައްބެއް ރަސޫލެއްގެ އަމުރުފުޅުތަކާއި އިރުޝާދުފުޅުތަކަށް ބޯލަނބަން ޖެހޭ މީހެއް ނޫން ކަމުގައި ކަނޑައެޅުމަށް ގޮވައިލުމެވެ. މިއީ އޭގެ ޒާތުގައި އިސްލާމްދީން ދޫކޮށް ކުފުރަށް ގޮވައިލުމެވެ. އެހެނީ، ޙަޔާތުގެ މި ދެންނެވި މައިދާނުން ދީން ބޭރުކޮށްފިނަމަ، ދެން އެމީހަކު ފުރިހަމަ މުސްލިމަކަށް ވާނެ އެއްވެސް ގޮތެއް ނޯންނާނެއެވެ. އޭނަ އަކީ މާތް ﷲ އާއި އެކަލާނގެ ރަސޫލާ صلى الله عليه وسلم ގެ ޙުކުމްފުޅުތަކަށް ރުހިގެން ހުރި މީހަކަށް ނުވާނެއެވެ. ޝަހާދަތުގެ ދެކަލިމަ ލާޒިމުކުރަނީ ކޮންމެ މުސްލިމަކު ވެސް މާތް ﷲ އާއި އެކަލާނގެ ރަސޫލާ صلى الله عليه وسلم ގެ ޙުކުމްފުޅުތަކަށް ރުހި ޤަބޫލުވެ، އެޙުކުމްފުޅުތައް އެމީހެއްގެ އަމިއްލަ ދިރިއުޅުމުގައްޔާއި އެމީހެއްގެ ޙަޔާތުގެ ހުރިހާ މައިދާނެއްގައި ތަންފީޒުކުރުމަށެވެ.\nއިސްލާމްދީނަކީ ފުރިހަމަ ދީނެކެވެ. މުސްލިމުންގެ ތަޝްރީޢީ މަޞްދަރަކީ އިސްލާމްދީނެވެ. ދީނުގެ ޝަރީޢަތެވެ. ގިނަގުނަ ޙުކުމްފުޅުތަކަކާއި ޙައްދުތަކެއް އެކިއެކި ކަންކަމަށް އިސްލާމީ ޝަރީޢަތުގައި ކަނޑައަޅުއްވާފައިވެއެވެ. އަދި އިސްލާމްދީނުގައި ވަކިގޮތަކަށް ކަނޑައަޅުއްވާފައިވާ ނުވާ ކަންކަމަށް ޤާނޫނެއް ހަދާއިރު ބަލަން ޖެހޭ މަޞްދަރަކީ ވެސް އިސްލާމީ ޝަރީޢަތެވެ. އެ ޝަރީޢަތުގެ އުޞޫލުތަކާއި ޤަވާޢިދުތަކާ ޚިލާފު ނުވާ ގޮތެއްގެ މަތިންނެވެ. މަޤާޞިދުއްޝަރިއްޔާގެ ހަމަތަކަށް ރިޢާޔަތް ކުރެވި، މަޞްލަޙަތާއި މަފްސަދަތަށް ރިޢާޔަތް ކުރެވިގެން ހެދޭ ޤާނޫނުތަކަކަށްވުން އެ ޤާނޫނުތައް ވުން ލާޒިމުވެގެންވެއެވެ.\nމިއަދު އަޅުގަނޑުމެންގެ މުޖުތަމަޢުގައި މި ފިކުރުގެ ނުބައި ރޭވުމުގައި ޖެހިފައިވާ ބައެއް މީހުން ތިބުމަކީ ހިތާމަ ހުރި ކަމެކެވެ. މި ފިކުރުގެ ނުރައްކާތެރިކަމާއި އޭގެ ސަބަބުން އިސްލާމްދީނާއި އިސްލާމީ މުޖުތަމަޢަށް ކުރަމުންދާ ނޭދެވޭ އަސަރުތަކާ މެދު ވިސްނައި މި ފިކުރުގެ ނުރައްކާތެރި ވަކިތަކުން ސަލާމަތްވުމަކީ ކޮންމެ މުސްލިމެއްގެ މައްޗަށް ލާޒިމުވެގެންވާ ކަމެއްކަން ކަށަވަރެވެ.\n(ނޯޓު: މިއީ7މެއި 2021 ގައި ޝާއިޢު ކުރެވުނު “ދީނުގެމަގު” މަޖައްލާ ޢަދަދު 18 އަށް އަޅުގަނޑު ލިޔެފައިވާ މަޒުމޫނެކެވެ.)


ގެއަކަށް ވަދެ ފުލުހުން ބާރުގެ ބޭނުން ކުރި މައްސަލައިގަ އިހްމާލުވާ ފަރާތްތަކާއި މެދު ފިޔަވަޅު އަޅާނަން: އެންއައިސީ | Jazeera\tގެއަކަށް ވަދެ ފުލުހުން ބާރުގެ ބޭނުން ކުރި މައްސަލައިގަ އިހްމާލުވާ ފަރާތްތަކާއި މެދު ފިޔަވަޅު އަޅާނަން: އެންއައިސީ - Jazeera\nގެއަކަށް ވަދެ ފުލުހުން ބާރުގެ ބޭނުން ކުރި މައްސަލައިގަ އިހްމާލުވާ ފަރާތްތަކާއި މެދު ފިޔަވަޅު އަޅާނަން: އެންއައިސީ\nއީމާ މުހައްމަދު ވަހީދު July 7, 2019 62 views0\nހުކުރު ދުވަހުގެ ރޭ އާއްމު ހެދުމުގައި ތިބެ ފުލުހުން ތަކެއް މާފަންނު ގެއަކަށް ވަދެ ބާރުގެ ބޭނުން ކޮށް، އެގޭގައި ތިބި މީހުންނަށް އަނިޔާ ކުރި މައްސަލައިގަ، ފުލުހުންގެ އެއްވެސް އޮފިސަރެއް ގާނޫނާއި ގަވައިދާއި ހިލާފަށް އަމަލުކޮށްފައިވާނަމަ، ގާނޫނުގެ ތެރެެއިން ފިޔަވަޅު އަޅާނެ ކަމަށް ނެޝަނަލް އިންޓެގްރިޓީ ކޮމިޝަނުން ބުނެފިއެވެ.\nއެންއައިސީން ނެރުނު ނޫސް ބަޔާނެއްގައި ބުނެފައިވަނީ ، އެމައްސަލައިގަ ފުލުހުން ގާނޫނާއި ހިލާފަށް އަމަލުކޮށްފައިވާ ކަމަަށް، އެކޮމިޝަނުގެ ތަހްގީގަށް ސާބިތުވެއްޖެނަމަ، އެ ފުލުހަކާއި މެދު، އެކޮމިޝަނަށް ލިބިފައިވާ ބާރުގެ ދަށުން ފިޔަވަޅު އަޅާނެ ކަމަށެވެ.\nއެންއައިސީން އިތުރަށް ބުނީ، އެ ތަހްގީގަށް އެ އޮފިސަރަކާއި މެދު ޖިނާއީ ދައުވާއެއް ކުރަން ފެނިއްޖެނަމަ، ގާނޫނުގެ ދަށުން ޖީނާއި ދައުވާ ކުރަން ޕީޖީ އޮފީހަށްވެސް ފޮނުވާނެ ކަމަށެވެ.\nއެންއައިސީގެ ނޫސްބަޔާނުގައި ބުނެފައިވަނީ، އެ މައްސަލައަކީ ކަމާއި ބެހޭ އިދާރާތަކުން ތަހްގީގު ކުރަމުންދާ މައްސަލައަކަށްވެފައި، މައްސަލައިގަ ވަކި ގޮތެއް ނުނިމެނީސް މީސްމީޑިއާގައި، އެ އަނިޔާ ކުރި ފުލުހުންނާއި، އަނިޔާ ލިބުނު މީހުންގެ ވީޑިއޯ އަދި ފޮޓޯ ދައުރު ނުކުރުމަށް އެދޭ ކަމަށެވެ.


Dho?! Cinema gai sakaraai jehun huttaalan hingaa\nސިނަމާގައި ސަކަރާތްޖެހުން ހުއްޓާލަން ހިނގާ\nމިދިޔަ ބުރާސްފަތި ދުވަހުގެ ރޭ ރިލީޒްކުރި ފިލްމު "ނިވައިރޯޅި" ބަލަން ރައްޓެއްސަކާ އެކު، ގަޑިޖެހުމުގެ މާކުރިން އޮލިމްޕަހަށް ވަދެ އިށީނީ ވީހާ ވެސް ހަމަޖެހިގެން ފިލްމު ބަލާށެވެ. ސްޕޮއިލާ އެލާޓްތަކާއި ފިލްމާ ބެހޭގޮތުން މީހުން އެއްވެސް ވާހަކައެއް ދެއްކުމުގެ ކުރިން ޕްރިމިއާ އިން ޓިކެޓު ހޯދީ ވެސް ހަމަޖެހިލައިގެން އެންމެ ރަނގަޅަށް ފިލްމުގެ ތެރެއަށް ވަދެ ފިލްމު ބަލައިލާށެވެ.\nފިލްމު އެޅުވުމުގެ ކުރިން ދައްކާ އިޝްތިހާރުތަކަށް ފަހު ފިލްމު ފެށުމާއެކު ފޯނު ވެސް ސައިލެންޓަށް ލައި ގޮނޑީގައި ރަނގަޅަށް ހަމަޖެހިލީމެވެ. ނަމަވެސް ފިލްމު ފެށިގެން ފަސް މިނެޓު ނުވަނީސް ފަހަތުން ބަޔަކު "ހޯއް ހޯއް" އޭ ގޮވައި ހަޅޭއްލަވައިގަތެވެ. އެކަމަށް މާބޮޑު ސަމާލުކަމެއް ނުދިނީ ފަހަރުގައި އޭރު ދައްކަމުން ދިޔަ ސީންއާ ގުޅުވައިގެން ކަމަށް ބަލައިފަ އެވެ.\nއެކަމަކު ފިލްމުގެ ފުރަތަމަ ހާފް ނިމެން ދިޔައިރު ވެސް އޮލިމްޕަހުގެ އެކި ހިސާބުތަކުން ހަމަ އިރުއިއުކޮޅުން އަޑުގަދަކޮށް ހީ ސަކަރާތްޖަހާ އަޑު އިވިއިވި ހުއްޓެވެ. އެކަމާ އެތައް ބަޔަކު ކުދިކިޔާތަން ވެސް ފެނެ އެވެ.\n"ކިހާ ދެރަ ކަމެއް ދެން. އަޑުގަދަކޮށް ސަކަރާތް ޖަހަންޏާ ފިލްމު ބަލަން ނާދެބަލަ. އެހެން މީހުން އަންނަނީ މިތަނަށް ފިލްމު ބަލާށޭ. މި މީހުންނަށް ހީވަނީ މި މީހުން ޖަހާ ސަކަރާތް އަޑުއަހަން ކަމަށްތަ ޓިކެޓު ގަނެގެން މިތަނަށް އައިސް މި އިންނަނީ،" ކުރީ ބަރީގައި އިން އަންހެން ކުއްޖަކު އޭނާގެ ގާތުގައި އިން އެހެން ކުއްޖެއް ގާތުގައި ޝަކުވާކުރި އެވެ.\nމި މަންޒަރު ފެންނަނީ ހަމައެކަނި އޮލިމްޕަހަށް ދިވެހި ފިލްމެއް ބަލަން ގޮސް އިންނަ އިރަކު ނޫނެވެ. ޝްވެކް ސިނަމާގެ ތެރެއިން ވެސް މި މަންޒަރު ވަރަށް ގިނައިން ފެނެ އެވެ. ކޮންމެ ފިލްމަކަށް ފަހު ވެސް މި ޝަކުވާކުރާ އަޑު އިވެ އެވެ.\nބައެއް މީހުން ހިތްހަމަނުޖެހުނަސް އެކަމަކާ އަޅައެއް ނުލަ އެވެ. އަޑުގަދަވެގެން އުނދަގޫވިޔަސް ގިނައީ އެއްޗެކޭ ނުބުނެ، ރުޅިގަނޑު ހިފަހައްޓާލައިގެން ތިބޭ މީހުންނެވެ. މީހަކު ހިތްހަމަނުޖެހިގެން އެއްޗެއް ބުނެފި ނަމަ އިތުރަށް ޖެއްސުން ވެސް ކުރެ އެވެ.\nހުޅުމާލޭ ޝްވެކް ސިނަމާގައި ބޭއްވި "ޑެޑްޕޫލް 2" ގެ ފޭން ސްކްރީނިން އަށް ދިޔަ ބައެއް މީހުން. -- ފޮޓޯ: ޝްވެކް ސިނެމާ\n"މި މީހުންނާ ދިމާއަށް އެއްޗެއް ބުންޏަސް ނޯންނާނެ ސަލާމަތެއް. ތެދެއް މި ބުނީ. ވަރަށް ފޫހިވޭ. އެ މީހުން ބަލަން ބޭނުންވާ ފެންވަރަށް މި ފިލްމުތައް ނެހެދެންޏާ ފިލްމު ބަލަން ނާންނަން ވީނު،" އެހެން މީހަކު ބުނި އަޑުއިވުނެވެ.\nސިނަމާގެ ތެރެއިން ދެން ފެންނަ އަނެއް މަންޒަރަކީ ފިލްމުގެ ކުރި މެރުމެވެ. ފިލްމުގައި ދެން ވާނީ އެހެންނޭ މިހެންނޭ ކިޔުމެވެ. ބަލާފައި އޮތް ފިލްމެއް ނަމަ، ފިލްމުގެ ކުރި މެރުމެވެ. ދެން ތިބޭ މީހުން ފިލްމު ބަލަން ފޫހިވެ ޝައުގުވެރިކަން ގެއްލެނީ އެވެ.\nފިލްމު ބަލަން ގޮސް ވީހާވެސް މަޑުމައިތިރިކޮށް ފިލްމު ބަލަން ތިބުން ކިހިނެއްވާނެ ހެއްޔެވެ؟ ހީ ސަކަރާތްޖެހިޔަސް އެހެން މީހަކަށް އުނދަގޫ ނުވާނެގޮތަކަށް އުޅޭށެވެ. އިންޓަވަލް އަށް ފިލްމު މެދުކަނޑާލާ ވަގުތު ބޭރަށް ނުކުންނަ ނަމަ ފިލްމު ފެށުމުގެ ކުރިން އެތެރެއަށް ވަންނަންވާނެ އެވެ. ފިލްމު ބަލަން އިންދާ އެހެން މީހަކު އައިސް ކިތަންމެ ކުޑަވަގުތުކޮޅަކަށް ވެސް ކުރިމައްޗަށް އަރާކަށް އެއްވެސް މީހަކު ބޭނުމެއް ނުވާނެ އެވެ.